|  |
| --- |
|  |

|  |
| --- |
| **Revision af tilgodehavender fra salg** |
| Revisors reaktion på særlige risici i forbindelse med revision af tilgodehavender fra salg af varer og tjenesteydelser |
|  |
| Udarbejdet af: |
| **Søren Mikkelsen** |
| **Jane Skinnerup Møller** |
|  |
| Vejleder: |
| **Hans Henrik Aabenhus Berthing** |
|  |
| Afleveringsdato: |
| **13-11-2013** |
|  |
| Studieretning: |
| **Cand.merc.aud** |

Indhold

[EXECUTIVE SUMMARY (Fælles) 3](#_Toc372042364)

[KAPITEL 1 – PROBLEMFORMULERING (Fælles) 7](#_Toc372042365)

[1.1 Indledning 7](#_Toc372042366)

[1.2 Problemstilling 7](#_Toc372042367)

[1.3 Problemformulering 8](#_Toc372042368)

[1.4 Afgrænsning 9](#_Toc372042369)

[1.5 Metodevalg og opgavestruktur 10](#_Toc372042370)

[KAPITEL 2 – BEGREBER & TEORIER 12](#_Toc372042371)

[2.1 Begreber (Søren) 12](#_Toc372042372)

[2.1.1 SID 12](#_Toc372042373)

[2.1.2 Factoring 13](#_Toc372042374)

[2.2 Teorier (Jane) 20](#_Toc372042375)

[2.2.1 Principal-Agent-teorien 20](#_Toc372042376)

[2.2.2 Bevisteori 21](#_Toc372042377)

[KAPITEL 3 - REVISIONSSTRATEGI- OG PLAN (Jane) 22](#_Toc372042378)

[3.1 Planlægningens funktion og tidsmæssige placering 22](#_Toc372042379)

[3.2 Væsentlighed 23](#_Toc372042380)

[3.3 Planlægningsaktiviteter 26](#_Toc372042381)

[3.3.1 Revisionsstrategi 26](#_Toc372042382)

[3.3.2 Revisionsplan 27](#_Toc372042383)

[3.4 Risikovurderingshandlinger 28](#_Toc372042384)

[3.5 Forståelse for virksomhedens omgivelser 29](#_Toc372042385)

[3.6 Forståelse for virksomhedens interne forhold 32](#_Toc372042386)

[3.7 Revisionshandlinger på revisionsmålsniveau 32](#_Toc372042387)

[KAPITEL 4 - INTERNE KONTROLLER (Jane) 35](#_Toc372042388)

[4.1 COSO’s begrebsramme for interne kontroller 36](#_Toc372042389)

[4.2 Generelle IT kontroller 42](#_Toc372042390)

[4.3 Stikprøveteori 42](#_Toc372042391)

[4.4 Rapportering til ledelsen om den interne kontrol 47](#_Toc372042392)

[KAPITEL 5 – REGNSKABSMÆSSIG BEHANDLING (Søren) 50](#_Toc372042393)

[5.1 Ophør af indregning af finansielle aktiver (IAS 39) 50](#_Toc372042394)

[5.2 Overgang til IFRS 9 53](#_Toc372042395)

[5.3 Amerikanske standarder 54](#_Toc372042396)

[KAPTIEL 6 – REVISORS REAKTION PÅ SÆRLIGE RISICI (Søren) 57](#_Toc372042397)

[6.1 Revisionsmål 58](#_Toc372042398)

[6.2 Revisionsbevis 64](#_Toc372042399)

[6.2.1 Typen af revisionsbevis 64](#_Toc372042400)

[6.2.2 Kvaliteten og kvantiteten af revisionsbevis 64](#_Toc372042401)

[6.2.3 Vurdering af revisionsbevis 66](#_Toc372042402)

[6.2.4 Revisionshandlinger til opnåelse af revisionsbevis 66](#_Toc372042403)

[6.3 Besvigelseselementer 68](#_Toc372042404)

[KAPITEL 7 - ANBEFALEDE INTERNE KONTROLLER (Fælles) 75](#_Toc372042405)

[7.1 Generelle interne kontroller for tilgodehavender fra salg af varer og tjenesteydelser 75](#_Toc372042406)

[7.2 Interne kontroller for salgskontrakter 78](#_Toc372042407)

[7.3 Interne kontroller for salg og belåning af fakturaer 80](#_Toc372042408)

[KAPITEL 8 – KONSEKVENSBEREGNINGER (Søren) 84](#_Toc372042409)

[8.1 Salg og belåning af fakturaer i praksis 84](#_Toc372042410)

[8.1.1 Auriga Industries A/S 85](#_Toc372042411)

[8.1.2 Bunge Limited 87](#_Toc372042412)

[8.1.3 Cemex S.A.B. de C.V. 89](#_Toc372042413)

[KAPITEL 9 – PERSPEKTIVERING (Jane) 92](#_Toc372042414)

[9.1 Responsumafgørelser 92](#_Toc372042415)

[9.2 Outsourcing 95](#_Toc372042416)

[9.3 Særlig dansk lovgivning 99](#_Toc372042417)

[KONKLUSION (Fælles) 104](#_Toc372042418)

[LITTERATURFORTEGNELSE 108](#_Toc372042419)

[BILAG 1 110](#_Toc372042420)

# EXECUTIVE SUMMARY (Fælles)

The following thesis has been prepared as a final project at the Master of Science (MSc) in Business Economics and Auditing at Aalborg University during the period August to November 2013. Inspiration for this thesis is gained through our daily jobs as auditor and controller, where risk assessment and risk management are two central areas. Focus for this thesis is accounts receivables with a specific focus on when accounts receivables are sold or used as secured borrowings and when receivables are recorded through contractual sales.

The structure of the thesis starts from auditors planning activities on accounts receivables in general and on the focus areas and follows the audit process through the interim audit and test of controls. The thesis will therefore not focus on any substantive procedures related to accounts receivables.

The main question we wish to answer through this thesis is:

*“How should an auditor relate to specific risks connected to contractual sales and when companies sells accounts receivables or record secured borrowings based on invoices and how does the auditor obtain sufficient and appropriate audit evidence for the relevant management assertions?“*

Sale and secured borrowings based on accents receivables is a very broad concept, why we due to the extent of this thesis have limited the concept to factoring, securitization and barter trades. Illustrative examples of these are given in order to introduce the concept for readers who might not be familiar with all areas of this concept.

ISA 300 describes the activities an auditor must do in order to plan the audit and define the audit strategy and audit plan. One of the main areas is establishment of the audit materiality for which the audit should be performed under. Materiality is described in ISA 320 and defines the concept of materiality and also the different levels of materiality an auditor uses during an audit. An auditor has to use his or hers professional judgment in establishing the materiality level, though a preliminary materiality level often is made through a mathematical calculation. This will often be based upon the auditor’s knowledge of the client’s internal and external environment. As example of the internal environment can be mentioned the liabilities a company has. Limited debt could lead to a higher materiality level where a company with a large indebtness would result in a lower materiality level. Factors in the external environment could be how the ownership is structured, where companies with public interest due to listing on the stock exchange would lead to a lower materiality level.

Establishing the materiality level is only a part of the whole audit planning, which can be divided into two main areas: Audit strategy and audit plan.

Setting the overall audit strategy involves areas like identifying characteristics for the audit e.g. the use of factoring, setting the reporting deadline in order to plan activities corresponding to the audit timeline, consider those factors that according to the auditor are material to the audit team, review the findings from preliminary activities and finally establishing the resources that are needed to complete the audit.

In setting the audit plan the auditor must describe risk assessment procedures, test of control and substantive procedures. Risk assessment procedures relate to identifying the risk of material misstatement in a financial statement and include gaining knowledge of the company’s internal procedures and the environment of which the company operates in. The environment is external factors such as regulatory and business factors, but also internal controlled factors such as accounting policies and strategy.

Test of controls is the auditor’s verification of a company’s internal control system. This verification involves ensuring that controls are designed efficiently and that there are performed and documented according to the design. A focus area for the auditor is also an evaluation of the possibility to overrule the internal control system, especially when the risk relates to management’s opportunities to overrule. Auditors use internal controls to gather audit evidence to test management assertions. Where internal controls are strong and efficient the auditor can reduce the control risk, which ultimately would lead to a reduction in the audit risk. According to COSO’s Internal Control – Integrated Framework, companies’ internal control systems consist of five processes: Control Environment, Risk Assessments, Control Activities, Information & Communication and Monitoring Activities. The control environment consists of areas such as ethics and integrity, organizational structure, management, HR and authorizations. The risk assessment involves areas such as management’s evaluation of risk of fraud and changes in the internal control system, while control activities often are related to an evaluation of IT systems and control policies. Information & Communication relates to managements communication on the internal control e.g. guides on how to perform these, but also the communication on internal control to external parties, which often will be the audit team. Monitoring Activities is continuously evaluated by management on the existence and efficiency of internal controls and the communication to those who are responsible for implementation of the entire control system. For large companies the responsibility lies with the audit committee as a part of the board of directors.

As our main question included what auditor’s need to do in order to obtain sufficient and appropriate audit evidence for the relevant management assertions, when companies are using contractual sales as well as sales and secured borrowing of accounts receivables, we have as part of this thesis listed some internal controls, which we suggest should be implemented, and how these controls relates to management assertions. Our list did also include general controls that necessary doesn’t only apply to our focus areas, but more as general internal controls for accounts receivables. The general internal controls are controls that ensures that dunning procedure is carried out according to company policies, adjustment of credit limits on customers, issue of credit notes, ensuring that there are no non-billed shipments and invoicing must be based on a goods issue, but also that the need for provision for bad debt is carried out according to the company’s policy to ensure consistency.

Internal controls relating to contractual sales were ensuring that contracts are made with a sequential numbering, which would ensure the possibility of tracking all contracts issued, but also access control and authorization procedures on the issuing of contract to ensure that issued contracts are valid. The last internal control that we listed for contractual sales is a control that ensures that the receivables from contracts are evaluated for potential provisions when market prices are changing.

For sale and secured borrowings of account receivables we listed an internal control were local ERP is reconciled with information from factoring issuer in order to ensure that the invoices listed for factoring in ERP actually also have been sent for factoring. Also for this area we have listed the need for authorization procedures and the control that these are actually kept. Another internal control that we believe is important is to ensure that payments received from factoring, securitization and barter trades are accounted correctly on a daily basis, most specific if the financial assets are derecognized too early when looking at the criteria from IAS 39 on the transfer of risk and reward. In some contracts companies are bound to certain obligations that lie within the contract. Not complying with these obligations can mean that the factoring issuer can use an option to cancel the contract meaning that the company will have to return all payments. A control on these possible obligations must be essential for an auditor, as a cancelled contract can result in derecognized assets have to be recognized again, why a previous financial statement could have been materially incorrect. The last internal control that was listed specifically for this focus area was the need for evaluation provisions on receivables in a securitization pool, once missing payment has been identified. In this case we recommended to have a control to ensure that these receivables were included the general evaluation of provision for bad debt.

Our list of internal controls that we believe should be applied corresponds well with the conclusion from FSR in 1989, where an auditor gave an opinion to a bank on a company’s use of factoring. The conclusion included a set of minimum audit activities when giving an audit opinion on factoring to a bank, however it is our opinion that these minimum requirement cannot be limited to an opinion for a bank only, but should be applied on a full scope audit as well.

Incorporated in some factoring arrangements is also outsourcing of a company’s accounts receivable handling, including the dunning procedure. When auditors face this type of outsourcing it is essential that the auditor obtains an ISAE 3402 type 2 opinion from the service provider’s auditor. This opinion states that the service provider has a well functional internal control system and can therefore be used as audit evidence by the company’s auditor.

Also analyzed were auditors’ reporting to management according to ISA 265. The analyzed focused on a comparison to local Danish standards for reporting to management. Danish standards are mainly corresponding to ISA 265, however due to rules of local reporting format in a protocol we did see some differences. Where these differences were found, Danish rules were more defined than those of ISA 265, especially as ISA 265 allows more informal formats, where Danish standard define that lacking internal controls must be reported in the audit protocol.

The conclusion of the main question used for this thesis is that sufficient and appropriate audit evidence is obtained through effective audit planning, risk assessment and test of controls. Due to the complexity of accounts receivables and especially contractual sales and sale and secured borrowings, audit evidence will best be obtained through test of controls combined with substantive audit procedures. Also auditors must be aware of underlying risks in factoring contracts as some contract obligate the company to non-financial criteria. Not complying with these non-financial criteria can along with incorrect derecognition of financial assets and fraud lead to material misstatement of the financial statement and thereby that the auditor has issued an incorrect audit opinion on a previous financial statement.

# KAPITEL 1 – PROBLEMFORMULERING (Fælles)

## 1.1 Indledning

Dette speciale er udarbejdet som afsluttende opgave på cand.merc.aud. studiet på Aalborg Universitet i perioden august til november 2013.

Studieordningen for cand.merc.aud. studiet gør gældende, at specialet skal være: ”*en større selvstændig afhandling af relevans for en statsautoriseret revisors virke. Specialet skal dokumentere den studerendes færdigheder i at anvende videnskabelige teorier og metoder under arbejdet med et afgrænset emne.*”

For at opfylde ovenstående krav er specialet udarbejdet indenfor fagområdet revision, og med særlig omdrejningspunkt omkring revisors handlinger i forbindelse med særlige risikoområder ved revision af tilgodehavender fra salg af varer og tjenesteydelser.

Specialet er inspireret af vores daglige arbejde som henholdsvis revisor og controller, hvor risikovurdering og risikostyring er centrale elementerne for såvel virksomheden som revisor.

Vores påstand er, at de fleste større virksomheder, både danske og udenlandske, vil klassificere varelager og debitorer som deres mest risikofyldte områder, hvorfor vi også finder det interessant at udarbejde vores speciale med udgangspunkt i det ene af disse emner. Dette understøttes af Revifora, (Welinder, 2003, s.1) der beskriver at debitorerne for mange virksomheder udgør en væsentlig og til tider meget risikofyldt post i årsrapporten. Revisionsorienteringen gør ligeledes opmærksom på de særlige risici der er forbundet med debitorrevisionen, når debitorerne forinden statusdagen overdrages til tredjemand med det formål at forbedre virksomhedens nøgletal.

## 1.2 Problemstilling

Efter finanskrisens indtræden har både de danske og udenlandske banker haft svært ved at finde likviditet, og bankernes normale konkurrence om udlån til kunderne er efterhånden helt forsvundet. Banker og realkreditinstitutter har været hårdt ramt af store udlånstab, konkurser og udhulede pantsikkerheder på grund af de store prisfald på ejendomsmarkedet. Dette har bevirket, at bankernes udlånslyst de seneste år har været kraftigt reduceret, hvilket i særdeleshed har ramt iværksættere og mindre virksomheder, hvor muligheden for at stille sikkerhed overfor pengeinstitutterne er begrænsede. Men også større virksomheder har været ramt af pengeinstitutternes manglende udlånslyst. Nedsatte eller fastfrosne kreditter, udvidede sikkerhedsstillelser og rentestigninger har været konsekvensen for mange virksomheder, ligesom virksomhedernes årsrapporter de seneste år har haft en væsentlig større betydning for pengeinstitutternes kreditvurdering end før finanskrisens indtræden.

Årsrapporten udarbejdes til brug for alle virksomhedens interessenter, herunder også pengeinstitutterne. Virksomhedens daglige ledelse har til opgave at drive virksomheden i kapitalejernes interesse, og denne interesse må som udgangspunkt kunne fastsættes til afkast af den investerede kapital. Bankernes kreditvurdering foretages på baggrund af virksomhedens resultat og nøgletal som overskudsgrad, soliditetsgrad, egenkapitalforrentning samt forholdet mellem den nettorentebærende gæld og resultat før finansielle poster, hvorfor den daglige ledelse ved aflæggelse af årsrapporten kan have incitamenter til at slanke balancen og reducere gælden.

Ved regnskabsaflæggelsen har virksomhederne flere mulige metoder til brug for at slanke balancen eller skabe bedre nøgletal, herunder kan blandt andet nævnes aktivering af mindre nyanskaffelser og dermed flytning af ”udgiften” til afskrivninger, udligning eller flytning af mellemværende med koncernselskaber og i særdeleshed regulering af de regnskabsmæssige skøn på varelager, igangværende arbejder for fremmed regning samt hensættelser til tab på debitorer.

En anden faktor der kan anvendes til slankning af virksomhedens balance er salg af tilgodehavender samt fakturabelåning, hvor debitorerne sælges til tredjemand eller lån optages med sikkerhed i virksomhedens debitorer. Idéen med salg eller belåning af fakturaer er, at provenuet herfra anvendes til nedbringelse af virksomhedens fremmedkapital, hvilket dermed kan være med til at drive væksten i virksomheden. En anden, og ofte mere skjult idé, er at salg og belåning af fakturaer nogle gange kan være med til at slanke balancen og forbedre virksomhedens nøgletal.

Uanset om virksomheden ændrer procedure for de regnskabsmæssige skøn eller hvorvidt der anvendes fakturabelåning vil der være risici forbundet hermed i forbindelse med revisionen.

## 1.3 Problemformulering

Ud fra ovenstående er der i det følgende opstillet en problemformulering indeholdende hoved- og underspørgsmål, der præciserer og danner grundlag for specialets indhold.

Derudover afgrænses emnet, og der vil blive gjort rede for metode og opgavestruktur. Definitioner af væsentlige begreber er ligeledes præciseret i særskilt afsnit. Disse afsnit vil tilsammen skabe en sammenhæng i specialet og øge forståelsen for læseren.

*Hovedspørgsmål:*

* Hvordan bør revisor forholde sig til de særlige risici, der er forbundet med salgskontrakter samt salg og belåning af tilgodehavender fra salg af varer og tjenesteydelser, herunder hvordan der opnås tilstrækkelig og egnet revisionsbevis for relevante revisionsmål?

Hovedspørgsmål er valgt ud fra et ønske om en bred anskuelse af revisors arbejde og overvejelser i forbindelse med revision af salgskontrakter og fakturabelåning.

*Underspørgsmål:*

Til at belyse hovedspørgsmålet vil vores speciale afdække en række underspørgsmål, som har til hensigt at tage læseren med gennem revisors arbejdsproces i forbindelse med en revision, herunder undersøge forhold som kan have indflydelse på revisors reaktion på særlige risici. Gennemgangen af revisors arbejdsproces vil blive belyst med følgende underspørgsmål:

* Hvilke forhold skal revisor være opmærksom på i forbindelse med planlægningen af en revision af debitorer, herunder særligt risikovurdering ved salgskontrakter og salg og belåning af tilgodehavender?
* Hvilke interne kontroller skal revisor afdække, undersøge og efterprøve i forbindelse med en revision af debitorområdet i virksomheder der anvender salgskontrakter og/eller salg og belåning af tilgodehavender?
* Hvilke revisionshandlinger og revisionsbeviser bør revisor indhente til afdækning af risici i forbindelse med salgskontrakter og salg og belåning af tilgodehavender?
* Hvilke ændringer vil en outsourcing af debitorområdet skabe for revisors arbejde og indhentelse af revisionsbevis?

## 1.4 Afgrænsning

Vi har valgt en struktur i specialet, hvor vi følger en revisors arbejde fra planlægning af opgaven og frem til risikovurderingen samt gennemgang og test af interne kontroller, hvormed revisors arbejde frem til og med en løbende revision vil blive behandlet. Specialet vil således ikke gennemgå revisors arbejde i forbindelse med statusrevisionen, herunder efterfølgende begivenheder og påtegning af årsrapporten.

Afhandlingen tager alene udgangspunkt i revision af tilgodehavender fra salg af varer og tjenesteydelser, hvorfor andre tilgodehavender og tilgodehavender hos virksomhedsdeltagere og ledelse ikke vil være omfattet.

Momsmæssige og skattemæssige forhold vil ikke blive behandlet af hensyn til opgavens omfang, ligesom vi afgrænser os fra førstegangsrevision/primo balancer, revision af den offentlige sektor og going concern problemstillinger.

Det er vores ønske at opnå et fagligt højt niveau i specialet, hvorfor der tages udgangspunkt i IFRS og vil inddrage blandt andet amerikanske standarder til sammenligning, hvormed opgaven vil være afgrænset fra en gennemgang af Årsregnskabsloven. Fravalget af ÅRL skyldes, at der grundlæggende ikke er forskel på ÅRL og IFRS, da begge bygger på IFRS Framework og har en grundlæggende forudsætning om et retvisende billede og de to grundlæggende principper; periodisering og going concern.

I forbindelse med vores speciale om debitorer fra salg af varer og tjenesteydelser vil der kun kort blive lavet en gennemgang af omsætningen og andre områder, som relaterer sig til debitorernes eksistensgrundlag, hvilket betyder at områder som igangværende arbejder ikke vil blive gennemgået, ligesom forpligtigelser fra salg af varer og tjenesteydelser, herunder garantihensættelser kun vil blive behandlet i det omfang vi finder det relevant og væsentligt for specialets dybde.

## 1.5 Metodevalg og opgavestruktur

Specialet er skrevet som afslutning på cand.merc.aud. studiet og vil derfor henvende sig til læsere på dette niveau. Der vil løbende i specialet blive gjort brug af termer og begreber, som det forudsættes, at læseren har kendskab til, og vil derfor ikke blive uddybet yderligere. Væsentlige og centrale begreber i specialet er defineret i særskilt afsnit for at undgå begrebsforvirringer.

Specialet er opbygget efter en revisors tilgang til en revisionsopgave, hvilket er illustreret i nedenstående figur: (egen tilvirkning)

Kapitel 1-2 indeholder indledning og problemformulering, hvor grundlag og tanker bag emneudvælgelsen vil blive beskrevet.

Kapitel 3-4 indeholder den teoretiske tilgang til emnevalget samt vores kommenteringer og faglige vurderinger ud fra såvel teori som faglige vurderinger. Den teoretiske tilgang tager udgangspunkt i revisors planlægning af revisionsopgaven vedrørende debitorer, herunder risikovurdering og valg af revisionsstrategi samt revisors forståelse for virksomheden og dens interne kontroller.

Kapitel 5 og 6 indeholder den analytiske indgangsvinkel, hvor der vil blive redegjort og vurderet på nogle af de revisionsmål som revisor skal forholde sig til samt indsamlingen af relevant revisionsbevis.

Kapitel 7 og 8 indeholder de anbefalede interne kontroller, som vi er nået frem til via vores analyser i de tidligere kapitler, herunder en sammenkobling af de enkelte anbefalede interne kontroller og de revisionsmål, som kan afdækkes heraf. Slutteligt indeholder kapitlerne en empirisk undersøgelse af virksomheders brug og fakturabelåning og en konsekvensberegning til vurdering af, hvilke konsekvenser fejl i indregningsprincipper eller manglende interne kontroller kan have på regnskabet og evt. på revisors påtegning.

Afslutningsvis vil vi i kapitel 9 lave en perspektivering hvori vi inddrager responsumafgørelser, andre forhold, som kan have indflydelse på revisors arbejde samt særlig dansk lovgivning.

Specialet er udarbejdet i fællesskab og inddeling af afsnit er foretaget i forhold til sideantal og vores daglige arbejdsområder.

# KAPITEL 2 – BEGREBER & TEORIER

I dette afsnit vil vi kort beskrive de væsentligste begreber og teorier samt særlige forhold, som specialet vil gøre brug af ved gennemgangen af revisors arbejde og indsamling af revisionsbevis på området tilgodehavender fra salg af varer og tjenesteydelser. Beskrivelserne vil være i form af en kort gennemgang af hvert område samt, hvor det er fundet relevant, eksempler til brug for at illustrere, hvorfor de udvalgte områder anses for at være komplekse og risikofyldte for revisor og revisionsprocessen.

## 2.1 Begreber (Søren)

### 2.1.1 SID

Omsætning er sædvanligvis den beløbsmæssigt største regnskabspost i resultatopgørelsen i en virksomheds årsregnskab. Posten tillægges traditionelt stor opmærksom af regnskabslæseren, og posten vil derfor i revisionsmæssig forstand som regel være væsentlig og/eller risikofyldt. (Fabricius & Rytter, 2000, side 1)

For at kunne udføre en revision af tilgodehavender fra salg af varer og tjenesteydelser er det vigtigt, at grundlaget for de opførte debitorer er pålideligt.

Udviklingen i revisors praksis indenfor den seneste årrække har tydeliggjort at der er sat fokus på revision af transaktionsstrømme frem for enkeltstående poster. Dette betyder, at omsætningen i større grad revideres i sammenhæng med de transaktionsstrømme, som denne er tilknyttet til eller udgangspunkt for. Omsætningen revideres derfor i sammenhæng med indbetalinger og debitorer, således at revisionen omfatter hele transaktionskæden fra tilbudsafgivelsen/ordremodtagelse til indbetaling fra debitor til opgørelse og afstemning af åbenstående debitorer og til sidst til rykkerprocedure og værdiansættelse af debitorerne. Denne praksis bevirker, at revisor ved revisionen som minimum udfører en vugge-til-grav test af virksomhedens registreringssystem fra registrering af salget til salgets endelige afslutning og betaling.

Revisionen af tilgodehavender fra salg af varer og tjenesteydelser omfatter derfor som udgangspunkt ved revisors test af kontroller både salg, indbetaling og debitor også kaldet SID.

Såfremt revisor vurderer, at virksomhedens forretningsgange og interne kontroller omkring omsætningen er betryggende, da er risikoen for fejl i grundlaget for tilgodehavender fra salg af varer og tjenesteydelser minimeret. Revisor skal foretage en vurdering af, hvor stor risikoen er for, at der sker fejl ved registrering af salget og/eller indbetalingen, (iboende risiko) samt hvor stor risikoen er for, at eventuelle fejl ikke afdækkes via de interne kontroller (kontrol risiko). Ved vurdering heraf, er der flere faktorer som spiller ind. (se figur nedenfor) (Fabricius & Rytter, 2000, side 8)

I vores speciale forudsætter vi som udgangspunkt, at der er konstateret effektive interne kontroller samt at registreringssystemet er fundet pålideligt, således at revisor kan udføre kontrolbaseret revision i en kombineret strategi.

### 2.1.2 Factoring

Factoring omfatter såvel salg og belåning af debitorer og kan være etableret som et samarbejde med et eksternt factoring selskab eller ved etablering af eget datterselskab. Ofte ses factoringselskaber som værende et datterselskab til en bank.

Factoring anvendes typisk af virksomheder, som grundet ekspansion ønsker at forbedre deres likviditet eller ønsker at risikoafdække deres tabsrisici på debitorer. Derudover ses factoring også som en outsourcing af debitoradministrationen, hvor denne anses som ressourcekrævende og på det seneste er factoring også set som en konsekvens af finanskrisen og de finansieringsproblematikker denne har medført. Typiske karakteristika for virksomheder som anvender factoring er: (Mortensen, 1988, s.6)

* Virksomheden arbejder i en branche, hvor tvister mellem køber og sælger på grund af fejl i varen mv. er usædvanlige
* Virksomheden har et relativt stort antal kunder – aflastning af arbejdet med bogføring, rykning, udsendelse af kontoudskrifter mv. bliver derved en lettelse
* Virksomheden yder væsentlig kredit til kunderne, oftest mellem 1-3 måneder
* Virksomheden har en væsentlig omsætning
* Virksomhedens gennemsnitlige fakturastørrelse er høj

Fordelene ved factoring er, at der frigøres ressourcer fra debitoradministrationen samt at der opnås en likviditetsmæssig fordel.

Ulemperne ved factoring er oftest af økonomisk karakter, da factoring er omkostningsfyldt. Enten som omkostninger ved kurstab ved overdragelse af debitorerne eller som omkostninger til løbende provisionsbetaling for belåning af fakturaerne. Forretningsmæssige ulemper kan være den tabte kontakt til kunderne ved overdragelse af debitoradministrationen til factoringselskabet, ligesom anvendelse af factoring nogle steder kan give et dårligt image, da dette forbindes med likviditetsproblemer.

***Salg og belåning af fakturaer - generelt***

Salg og belåning af fakturaer findes i mange former, og alle aftaler er individuelle i deres udformning. I det nedenstående gives eksempler på factoring, securitization og barter trade, som nogle former for aftaler, som revisor kan støde på under en revision.

Men hvad er aftaler om salg og belåning af fakturaer reelt set? En aftale om salg eller belåning af fakturaer er et aftalegrundlag om finansiering, som indgås mellem en virksomhed og et finansieringsselskab. Afvigelsen i forhold til traditionelle finansieringsaftaler er, at der tages pant i en fordring. Sikringsakten ved pant i fordringer er ifølge GBL§ 31 denunciation af debitor om, at fordringen er overgivet til finansieringsselskabet og indfrielse med frigørende virkning kun kan ske ved betaling til finansieringsselskabet. I praksis foretages denunciationen af virksomheden, men det er finansieringsselskabets ansvar at sikre, at denunciationen har fundet sted.

Men hvorfor sælge sine tilgodehavender? I teorien kan alt sælges, så længe vilkår og pris er korrekt, og en faktura er et juridisk dokument, der forpligter en kunde til en fremtidig betaling. Nogle virksomheder forsøger at sælge deres tilgodehavender for at nedbringe virksomhedens pengebinding og dermed forbedre pengestrømmene, hvilket øger virksomhedens mulighed for at vækst.

***Salg af fakturaer - generelt***

Selskabet sælger sine fordringer til et factoringselskab, som enten er et eksternt selskab eller et koncerninternt etableret factoringselskab. Såfremt der er tale om et koncerninternt selskab vil dette ofte belåne fakturaerne hos en bank (fakturabelåning – se nedenfor).

Factoringselskabet køber fordringen, dette køb vil oftest ske til en lavere kurs end selve fordringen, eksempelvis kurs 98, hvormed salgsselskabet taber 2 % af fordringens værdi mod at modtage betaling fra factoringselskabet. Der aftales individuelt i de enkelte selskaber, hvorvidt afregningen af fordringen skal ske straks, ved normal betalingsfrist eller efter andet specifik aftalt afregningsprincip.

Factoringselskabet køber fakturaerne/fordringerne fra salgsselskabet og overtager dermed både tabsrisikoen, administrationen og inkassationen heraf.

***Belåning af fakturaer - generelt***

Den simpleste form for fakturabelåning er at overdrage salgsselskabets fakturakrav til en ekstern part (eller intern) mod at få stillet en kredit til rådighed.

På baggrund af de modtagne fakturakopier stiller factoringselskabet en kredit til rådighed, som typisk maksimalt udgør 80 % af de samlede debitorfordringer. Den udbetalte procent aftales individuelt for det enkelte selskab og kan svinge meget. Factoring aftaler vil typisk indeholde et krav fra factoringselskabet om, enten at samtlige debitorer indgår i belåningsgrundlaget, eller at alene specifikke debitorer/kundemasser indgår i belåningsgrundlaget.

På den udbetalte kredit beregnes en rente på samme måde som på en kassekredit. Størrelsen af renten adskiller sig typisk ikke væsentligt fra bankens rente på en kassekredit.

For at factoringselskabet opnår beskyttelse mod salgsselskabets kreditorer, vil factoringselskabet kræve, at der for hvert fakturakrav sker denunciation til salgsselskabets debitorer, altså at der på hver faktura påføres tekst svarende til ”Fordringen er overdraget til eje eller pant for xx og betaling med frigørende virkning kan alene foregå til xx”.

Ved denunciation forstås altså gennemførslen af den sikringsakt, der er nødvendig for at binde tredjemand (debitor) til opfyldelse af aftalen.

Det er vigtigt at bemærke, at denunciation overfor en debitor ikke i sig selv medfører at debitor skylder penge til factoringselskabet. Dette kræver nemlig tillige, at debitor har fået leveret de varer/tjenesteydelser, som danner grundlag for fakturaen. Der kan således godt være foretaget denunciation uden at fordringen reelt består.

Foruden belåning af tilgodehavenderne vil factoringselskabet oftest tilbyde en række øvrige ydelser, herunder blandt andet varetagelse af debitorbogholderi eller risikoafdækning, hvorved factoringselskabet påtager sig kreditrisikoen på samme vis som ved salg af fakturaer jf. ovenstående.

***Salgskontrakter - problemstilling***

Området benævnes til tider også som købekontrakter, men forskelle i navngivningen må anses at lægge i, hvorvidt det ses fra debitors eller kreditors synsvinkel.

Salgskontrakter er salg på kredit, men med afbetalingskontrakter. Det kan eksempelvis være salg af biler, hvidevarer, entreprenør- eller landbrugsmaskiner. Der vil fra debitors side være tale om en investering, hvor det bedst kan betale sig med en kontrakt på afdragsordning. Som sikkerhed for kreditgivningen vil sælger sikre sig pant i genstanden i form af et ejendomsforbehold i tilfælde af, at debitors betalingsevne eller -vilje ikke møder kravene i kontrakten.

Kompleksiteten ligger naturligvis i, at der er tale om juridiske kontrakter, som i sig selv ligger uden for revisors normale arbejdsområde. Der kan derfor være tale om problemer med gyldigheden af kontrakten, idet Aftaleloven og Kreditaftaleloven stiller krav til formalia. Ud over et potentielt problem med kontraktens gyldighed, kan der også være et potentielt problem med værdiansættelsen af kontrakten i form af det afledte tilgodehavende. Værdiansættelsesproblemet kan naturligt opstå som følge af manglende betaling fra debitor, men det kan også opstå i form af visse rettigheder, som fra førnævnte love giver køberen mulighed for at tilbagelevere det købte mod udligning af restgæld samt mulighed for modregning i kreditten, som følger af mangler i salgsgenstanden.

Værdiansættelsesproblemet kan forklares ved følgende eksempel. En forhandler har købt en række salgsgenstande fra fabrikken på kredit. Genstandene sælges på salgskontrakter med en løbetid på eksempelvis 5 år. I år 3 falder værdien drastisk på brugte versioner af genstanden, hvorfor alle kunder leverer salgsgenstandene tilbage mod udligning af restgælden. Forhandleren står nu tilbage med de samme genstande, som var solgt 2 år tidligere, men kan kun lagerføre dem til en langt mindre værdi end restgælden fra kontrakterne foreskrev.

***Factoring - problemstillinger***

Factoring, er en kontrakt som indgås mellem virksomheden og eksempelvis en bank Det kontraktlige forhold betyder, at banken betaler virksomheden en stor del af fakturaens værdi kort efter at virksomheden har informeret factoringselskabet om salget. Kontrakten vil typisk indeholde en række formalia, som virksomheden skal overholde. Som eksempel kan nævnes, at virksomheden på sine fakturaer skal informere kunden om, at der nu skal indbetales til factoringselskabet i stedet for virksomheden selv. Et factoring forhold kan beskrives således:



Ovenstående er et eksempel på, når såvel virksomhed, factoringselskab og ikke mindst kunden overholder sine forpligtelser. Dog kan der opstå problemer, eksempelvis hvis kunden ikke er i stand til at betale eller at virksomheden misligholder sine forpligtelser overfor factoringselskabet.

Kontrakten kan dog også indeholde flere elementer, såsom at styring og rykning af debitorer varetages af factoringselskabet samt/eller at der tilbydes debitorforsikringer. Yderligere skal der også påtænkes, at der pålægges virksomheden omkostninger i forbindelse med factoring i form af renter og gebyrer til factoringselskabet.

***Securitization - problemstilling***

Denne form for salg og belåning af fakturaer består i, at en række fakturaer bliver samlet i en pulje, hvorpå der udstedes obligationer. Det kan være en pulje på 10 mio. USD, som omdannes til obligationer og udbydes til salg hos en række investorer. Udstedelsen af obligationerne foretages typisk af en tredjepart, som også er mellemmand for samtlige betalinger.

For at en faktura kan være en del af puljen, skal kunden acceptere at skulle betale til mellemmanden. Dette må anses som en formalitet, men er dog en vigtig garanti over for investorerne. I en securitization aftale vil obligationerne typisk opdeles i klasser efter hvem, der skal modtage betaling først. Det vil ofte være et krav, at virksomheden selv køber de obligationer, som står sidst i betalingsrækken og dermed er de første til at konstatere et eventuelt tab, mens de eksterne investorer køber den klasse, som først modtager betaling.

Når obligationerne er solgt til de eksterne investorer, vil virksomheden modtage betaling for den del af obligationerne, som de ikke selv har købt, dog fratrukket omkostninger til etablering af aftalen. Securitization aftalen vil som udgangspunkt løbe indtil fakturaernes forfaldsdato, hvorefter alle investorer samt virksomheden modtager betaling, såfremt alle fakturaer er betalt til tiden.

En securitization proces kan se ud på denne måde.

4

7

5

2

1

Virksomhed

Kunder

1. Virksomhed udsteder fakturaer til kunder
2. Virksomheden samler sine tilgodehavender og leverer dem til formidleren.
3. Formidler udsteder obligationer og sælger f.eks. 70% til eksterne investorer mod kontant betaling.
4. De resterende 30% af obligationerne samt betaling for 70% (fratrukket omkostninger) overføres til virksomheden.
5. Kunderne betaler fakturaerne til formidleren.
6. Formidler betaler først de eksterne investorer.
7. Det resterende indbetalte beløb overføres til virksomheden.

6

3

Investorer

Formidler

Gevinsten for de eksterne investorer kan umiddelbart være svær at se. Hvis vi antager, at virksomheden opererer på et marked, hvor kundernes kredittider går ud over det normale, vil virksomheden operere med to priser, en kontantpris og en pris for den lange kredittid. Forskellen mellem de to priser vil anses for at være en rente for, at virksomheden finansierer kunden i den længere tid, end hvad må anses for normalt. Den rente, som faktureres vil virksomheden tilbagediskontere og indtægtsføre løbende over kredittiden. Da virksomheden vil modtage betaling fra securitization inden for normal kredittid, vil obligationernes pris blive baseret på kontantpriserne, hvorved de eksterne investorer kan få en gevinst i form af den fakturerede rente. Virksomheden vil dermed modtage kontantprisen og udgiftsføre den manglende renteindtægt som en finansiel omkostning, som vil blive udlignet ved at den tilbagediskonterede rente indtægtsføres.

***Barter Trade - problemstilling***

Barter trade er en form for salg af varer og tjenesteydelser, hvor kunden ikke betaler med penge, men derimod selv leverer varer eller tjenesteydelser. Aftalerne om barter trade kan findes i mange variationer, men konceptet kan forklares ved denne illustration:

$ 23

$ 100 + $ 7 (rente)

7

$ 100

4

3

$ 130

2

$ 130

1

Bank

Distributør

1. Virksomhed sælger til distributør
2. Distributør videresælger gennem en barter trade transaktion
3. Distributør underskriver en låneaftale med banken med en tilhørende garanti
4. Banken betaler på vegne af distributøren $100 i henhold til barter trade aftalen. Virksomheden må selv finansiere de sidste $30.
5. Råvareproducent leverer råvarer til handelsselskab
6. Handelsselskab betaler distributøren på vegne af råvareproducenten til distributøren konto i banken.
7. Banken hæver penge, inkl. Rente, fra distributørens konto og udligner lånet.
8. De resterende penge flyttes til virksomhedens konto i banken indtil hele barter trade aftalen er opgjort.

8

$ 130

6

$ 130

5

Virksomhed

Distributørkonto hos bank

Virksomhedens konto hos bank

Handelsselskab

Råvareproducent

Idéen med denne form for kontrakter er, at virksomheden modtager en tidlig betaling fra banken på vegne af distributøren, langt tidligere end ved de normale handelsvilkår mellem virksomheden og distributøren. Banken indgår samtidig en låneaftale med distributøren med et beløb svarende til det beløb, som er betalt til virksomheden. Banken har ved låneaftalens indgåelse fået sikkerhed i form af en garanti, men også indirekte sikkerhed gennem distributørens tilgodehavende hos råvareproducenten, hvis betaling er sikret gennem levering af råvarer til et handelsselskab, som formidler videresalget af råvarerne.

Illustrationen ovenfor er forenklet i den form, at den ikke illustrerer en fortjeneste hos distributør og handelsselskab for at deltage i denne handel. Illustrationen fokuserer derimod udelukkende på virksomhedens og bankens udbytte.

## 2.2 Teorier (Jane)

### 2.2.1 Principal-Agent-teorien

Principal-agent-teorien handler om et styringsforhold (Bakka & Fivelsdal. 2010, s. 236), hvor opdragsgiveren (principalen) får det, som denne har betalt udøveren (agenten) for, samt styrer hvilke muligheder principalen har for at styre agenten i fremtiden. I takt med at virksomhederne er blevet mere internationaliserede og komplekse er der opstået et spænd mellem de personer, som har kvalifikationer til at lede virksomheden og de personer, som har de faglige finansielle kompetencer til at afrapportere og drive virksomheden. Dermed er der i mange virksomheder opstået en adskillelse mellem ejerne og ledelsen, hvilket også har medført risiko for modstridende interesser mellem disse parter. Forholdet er illustreret i nedenstående figur:

Ifølge principal-agent-teorien har ejerne (principalen) ansat ledelsen (agenten) til at styre virksomheden og foretage afrapportering og regnskabsaflæggelsen. Ejernes behov består i at kontrollere, at ledelsen forvalter de økonomiske ressourcer, denne har fået overdraget, forsvarligt. (Elling, 2008, s. 53) Ledelsen styrer den daglige drift og ligger derfor inde med mere information end ejerne, dette informationsgab betegnes som ”asymmetrisk information”. Den asymmetriske information kan give problemstillinger, da ledelsen kan bruge denne til at disponere efter egne interesser, uden at ejerne er i stand til at opdage det. I økonomisk teori har denne adfærd fået betegnelsen ”moral hazard”. Ejerne kan iværksætte tiltag til mindskelse af denne adfærd, ved at stille ledelsen og/eller de øvrige medarbejdere materielle eller immaterielle goder i sigte. Materielle incitamenter kan være belønninger i form af bonus, udbytte, aktier eller andre økonomiske gevinster, mens immaterielle incitamenter oftest er stillingstitler, forfremmelse og udsigt til højere stillinger. Dog vil der altid eksistere en risiko for, at ledelsens adfærd tilgodeser egne interesser i forbindelse med regnskabsaflæggelsen. Såfremt ledelsen modtager en materiel gode i form af bonus ved opnåelser af bestemte nøgletal eller salgstal, da vil ledelsen arbejde mod, at eksempelvis de regnskabsmæssige skøn er mere optimistiske end reelt eller ved tilbageholdelse af negativ information.

Ejernes frygt for at ledelsen varetager egne interesser frem for ejernes interesser, har givet ejerne et større behov for at kunne styre ledelsen, hvilket oftest sker via en indirekte kontrol så som overvågning, tilsyn og rapportering, også kendt som intern kontrol og revision af virksomhedens regnskab.

Revisors rolle jf. principal-agent-teorien er derfor, via revisors tilstedeværelse og kontrol af såvel interne kontroller som risikoområder konstateret af revisor selv, at mindske risikoen for at ledelsen agerer i forhold til egne interesser frem for ejernes, og dermed gøre regnskabsaflæggelsen mere troværdig for ejerne og andre regnskabsbrugere.

### 2.2.2 Bevisteori

Bevisteorien handler om at opstille konkrete og alment accepterede retningslinjer for, hvordan revisionsbeviser kan og skal indsamles og vurderes for at sætte revisor i stand til at vurdere risikoen for væsentlig fejlinformation i regnskabet. Bevisteorien handler om revisors vurdering af enkeltbeviser i relation til det enkelte revisionsmål, samt de indbyrdes sammenhænge der er mellem revisionsmålene og det overordnede formål med revisionen. Vurderingen af hvor stor sikkerhed revisionsbeviser bidrager med i relation til et revisionsmål eller i relation til det overordnede formål med revisionen beror på revisors faglige vurdering, erfaring og professionelle dømmekraft. Bevisrisici opstår i at revisor fejlvurderer det indsamlede bevismateriale, hvilket medfører en risiko for at ikke indhentet bevismateriale ville have ændret revisors konklusion. (Skovsted & Hansen, 1994, s. 12-13)

# KAPITEL 3 - REVISIONSSTRATEGI- OG PLAN (Jane)

Det overordnede formål med en revision er at vurdere risikoen for forekomst af væsentlig fejlinformation i regnskabet. Denne risiko søges vurderet ved udførelsen af en række revisionshandlinger eller præcist ved indsamling og behandling af en række revisionsbeviser.

Jf. ISA 300 omfatter en planlægning af en revision en fastlæggelse af en overordnet revisionsstrategi for opgaven og udarbejdelsen af en revisionsplan. En hensigtsmæssig planlægning gavner revisionen og sikrer at denne bliver udført effektivt.

I det efterfølgende vil vi gennemgå de punkter, som revisor som minimum skal tage stilling til ved etablering af den overordnede revisionsstrategi og udarbejdelse af en revisionsplan, og for hver punkt sammenholde med de overvejelser som revisor bør foretage hertil i forbindelse med revision af tilgodehavender fra salg af varer og tjenesteydelser. Gennemgangen vil tage udgangspunkt i en traditionel handels- eller produktionsvirksomhed, hvor tilgodehavender fra salg af varer og tjenesteydelser som udgangspunkt er en væsentlig og risikofyldt post i virksomhedens regnskab.

## 3.1 Planlægningens funktion og tidsmæssige placering

Revisionsplanen og – strategien har til formål at samle revisors vurderinger og beslutninger, og således udgøre dokumentationen for og forklaringerne på, hvorfor en konkret revision udføres netop som den er blevet udført.

Selve planlægningen har til formål at hjælpe revisor med at rette opmærksomheden mod vigtige områder. Dette gælder både for vigtige områder ud fra revisors synspunkt, men også vigtige områder ud fra virksomhedens synspunkt. I de senere år er revisor i højere grad blevet virksomhedens konsulent og sparringspartner, hvorfor det er vigtigt for revisor at have et godt kendskab til kunden og evne at yde den konsultative bistand som kunden forventer. Dette stiller samtidig krav til revisors opmærksomhed på ISA 220 om uafhængighed, hvor der bør være fokus på opgavebeskrivelse og opgaveaccept samt sikring af revisors uafhængighed i forhold til de øvrige revisionsopgaver. Den konsultative funktion bevirker, at revisor kontinuerligt bør udbygge sit kendskab til virksomheden for dermed at kunne identificere og løse eventuelle problemstillinger.

Planlægningens funktion og den tidsmæssige placering har ligeledes til formål at hjælpe revisor med organisering og udvælgelse af revisionsteam til opnåelse af en økonomisk og effektiv arbejdsgang for både revisor og virksomheden.

Som beskrevet i indledningen er tilgodehavender fra salg af varer og tjenesteydelser i langt de fleste virksomheder et væsentligt og/eller risikofyldt område, og revisionsplanlægningen vil som oftest rette revisors opmærksomhed mod denne post.

## 3.2 Væsentlighed

Revisor skal jf. ISA 320 i den indledende planlægning tage stilling til et væsentlighedsniveau. Et væsentlighedsniveau skal sikre, at revisor opdager betydelige fejl i regnskabet, som ville have betydning for brugernes vurdering af regnskabet, samt deres økonomiske beslutninger taget på baggrund af virksomhedens regnskab. Revisors fastsættelse af væsentlighedsniveauet skal sikre at regnskabet giver et retvisende billede.

Den indledende væsentlighedsvurdering er det maksimale fejlbeløb, som revisor skønner, at regnskabet kan indeholde uden at påvirke regnskabsbrugernes beslutninger. Det er dermed den maksimale grænse for de fejlinformationer, som revisor accepterer før, der ikke længere kan afgives en umodificeret påtegning.

Revisor kan fastlægge væsentlighed på følgende niveauer:

* Væsentlighed for regnskaber som helhed
* Væsentlighed for bestemte resultatopgørelsesposter, balanceposter eller oplysninger, hvis dette er relevant
* Væsentlighedsniveau ved udførelsen
* Niveau for fejlinformationer, der er klart ubetydelige

Væsentlighed for bestemte resultatopgørelsesposter, balanceposter eller oplysninger fastlægges dog som udgangspunkt kun ved særligt komplicerede revisionsopgaver, hvorimod niveauet for væsentlighed ved udførelsen anvendes til vurdering af fejlinformationer konstateret ved revision af eksempelvis tilgodehavender fra salg af varer og tjenesteydelser. Såfremt der konstateres fejl ved revisionen skal revisor via væsentlighedsniveauet vurdere, hvorvidt de konstaterede fejl har indflydelse på regnskabet og dermed på regnskabsbrugeren. Et væsentlighedsniveau vurderes løbende og revurderes, såfremt revisor opnår ny viden om virksomheden, eller såfremt faktorerne for det fastsatte væsentlighedsniveau ændres. Såfremt et væsentlighedsniveau for debitorer er fastlagt ud fra en meget lille debitormængde og revisor efterfølgende konstaterer, at der har været fakturabelåning hvor virksomhedens hæfter for manglende indbetalinger, da bør denne ændring føre til en revurdering af væsentlighedsniveauet på debitorerne.

Revisor kan vælge at fastsætte væsentlighedsniveauet ud fra en faglig og professionel vurdering, hvilket også defineres i det forklarende materiale til ISA 320, eller ved brug af benchmark på indeværende års og tidligere års regnskabstal. Ved sidstnævnte kan der vælges mellem forskellige benchmarks, som hovedsageligt indikerer hvilken type virksomhed væsentlighedsniveauet skal fastsættes for. I vores speciale, hvor vi tager udgangspunkt i en almindelig handels- eller produktionsvirksomhed, vil et typisk benchmark, som det angives af FSR (1996, s.8) være resultat før skat med intervallet 5-10 %. Resultat før skat vil som udgangspunkt være et godt benchmark for virksomheder med fortsættende aktiviteter og profit for øje (Eilifsen et al. 2010, s. 97). Det skyldes, at denne type virksomheder forsøger at profitmaksimere, og dermed fokuserer på den totale værdiskabelse i året fra dens aktiviteter. Sammenhængen mellem resultat før skat som benchmark og profitoptimering skal ses ved, at resultatet før skat er nettopåvirkningen på alle de optimeringsmuligheder, som en virksomhed har, da den inkluderer omsætning og dækningsgrader, kapacitetsudnyttelsen samt finansieringsstrukturen. Andre benchmarks som FSR (1996, s 8) angiver som mulige er:

* 0,5 – 1 % af omsætningen
* 0,5 – 1 % af aktivmassen
* 1 – 2 % af egenkapitalen
* 2 – 4 % af resultat af ordinær drift

FSR (1996, s. 7) fastlægger i deres faglige notat, at væsentlighedsbetragtninger skal tage udgangspunkt i regnskabsbrugeres opfattelse. Problemet er, at regnskabsbrugere kan have forskellige måder at læse et regnskab på, eller de kan have forskellige fokusområder. Der stilles således store krav til revisors faglige vurdering, uanset om væsentlighedsniveauet fastsættes alene på baggrund af en faglig vurdering eller ved hjælp af benchmarks.

Der er flere faktorer, som kan have indflydelse på fastsættelse af væsentlighedsniveauet, og herunder om det skal være i den lave eller den høje ende af intervallet af det valgte benchmark, som eksempel herpå kan nævnes:

* Koncentrationen af ejerskab og/eller ledelse
  + Hvis virksomhedens ejerskab er koncentreret ved et mindre antal velinformerede personer, vil det tale for en højere procentsats. Hvorimod hvis virksomheden er børsnoteret eller har offentlighedens interesse, vil det tale for en lavere procentsats.
* Gældsforhold
  + Hvis virksomheden har begrænset gæld, eller långiver har adgang til ledelsesinformation kan det gå i retning af højere procentsats. Børsnoterede gældsforpligtelser samt lånebetingelser kan gå i retning af lavere procentsats.
* Virksomhedens omgivelser
  + For at der skal være tale om højere procentsatser, skal virksomheden agere i stabile omgivelser. Virksomheden drift skal omfatte få processer, og dermed ikke være kompleks. Virksomheden skal udbyde et begrænset antal produkter og tjenesteydelser, samt have en solid og veletableret forretning. Derimod vil der være tale om lavere procentsatser ved det modsatte, for eksempel virksomheden der agerer i ustabile omgivelser. Eller hvis virksomhedens drift er kompleks og omfatter mange forskellige processer eller hvis virksomheden har yderligere aktiviteter i områder præget af politisk ustabilitet.
* Andre forhold
  + Ved andre forhold som ændringer i virksomhedens interessenter, eller få eksterne brugere af virksomhedens regnskaber giver anledning til brug af højere procentsats. Andre forhold der kan give anledning til brug af en lavere procentsats, kan være, at branchen er omfattet af betydelig regulering, omfattet af finansiel tilsynsmyndig, at virksomheden har intention om børsnotering, eller går med overvejelser om salg.

Revisors fastlæggelse af væsentlighedsniveauet for opgaven afhænger således af en kombination af revisors faglige vurdering, revisors valg af benchmark samt revisors forståelse for virksomheden. Sidstnævnte finder vi værende den væsentligste indikator og denne vil blive gennemgået særskilt i afsnit 3.5.

## 3.3 Planlægningsaktiviteter

Udover fastsættelse af et væsentlighedsniveau kan planlægningsaktiviteterne inddeles i 2 hovedområder jf. ISA 300, 8-9. Der skal udarbejdes en overordnet revisionsstrategi, som hjælper revisor til at yde den optimale revision, herunder fastlæggelse af revisionsteam, tidsmæssig placering og overordnet sikring om overholdelse af de etiske regler for revisor. Dernæst skal revisor udarbejde en mere detaljeret revisionsplan. Via revisionsplanen skal revisor identificere de risikofyldte områder i virksomheden og beskrive de handlinger, der ønskes udført til verificering af de risikofyldte poster. Revisionsplanen skal ligeledes beskrive de revisionsmål, som revisor vurderer nødvendigt at få afdækket på de enkelte regnskabsposter.

### 3.3.1 Revisionsstrategi

Ved etablering af den overordnede revisionsstrategi skal revisor:

1. Identificere de karakteristika ved opgaven, der identificerer dens omfang
   1. Ved revision af tilgodehavender fra salg kan disse karakteristika både omhandle debitorernes mængde og størrelse, generelle betalingsbetingelser og særlige forhold som salg og belåning af fakturaer. Debitorernes mængde og størrelse kan, afhængigt af virksomhedens type og størrelse, være et udtryk for virksomhedens aktivitet og/eller kundernes betalingsevne, ligesom ændring i debitorernes betalingsbetingelser kan have indflydelse på mængden af debitorer. Lange betalingsbetingelser vil således øge debitormængden og samtidig skabe et øget behov for ledelsens stillingstagen til det regnskabsmæssige skøn over dubiøse debitorer og virksomhedens behov for hensættelse til tab. I forbindelse med factoring kan virksomheden vælge at outsource debitorstyringen, dette kan ligeledes medføre øget fokus på vurderingen af hensættelser til tab, da den daglige kontakt til kunderne nu ligger ved en ekstern part.
2. Fastlægge opgavens rapporteringsmål for at kunne planlægge den tidsmæssige placering af revisionen
   1. Revisor skal vurdere hvornår, til hvem samt hvilke poster der forventes at skulle rapporteres, for at kunne fastlægge den tidsmæssige placering af revisionshandlingerne.
3. Overveje de forhold, der efter revisors faglige vurdering er betydelige for instruktionen af opgaveteamets indsats
   1. Der henvises til de identificerede karakteristika under punkt a) som vurderes at kunne være de forhold opgaveteamet skal rette sin indsats mod.
4. Overveje resultaterne af indledende opgaveaktiviteter
   1. Indledende opgaveaktiviteter indeholder som tidligere nævnt de etiske krav til revisor om uafhængighed og kvalitetsstyring jf. ISA 220 ligesom også andre faktorer, som kan have indflydelse på revisors planlægning og udførelse af opgaven, skal overvejes. De etiske krav indeholder blandt andet objektivitet jf. ISA 220, A4, hvilket indebærer at revisionsteamet skal kunne opretholde en objektivitet i forbindelse med revision af tilgodehavender fra salg. Denne objektivitet ville kunne slækkes, såfremt revisionsteamet eller nærtstående parter til revisionsteamet figurerer på debitorlisten. De etiske krav omfatter også faglig kompetence, hvilket særligt i forbindelse med revision af tilgodehavender fra salg af varer og tjenesteydelser gør sig relevant, såfremt der anvendes salg af fakturaer/fakturabelåning, hvor revisors faglige kompetence er essentiel for opnåelse af de relevante revisionsmål og tilstrækkelig revisionsbevis. De etiske krav og kvalitetssikringen af revisionsteamets arbejde stiller således jf. ISA 220 store krav til revisionsteamets sammensætning, faglige kompetence og løbende fokus på uafhængighed.
5. Fastlæggelse af arten, den tidsmæssige placering og omfanget af de ressourcer, der er nødvendige for at udføre opgaven.
   1. Punktet kræver udfærdigelse af en risikovurdering – se mere herom i særskilt afsnit 3.4.
   2. Denne proces hjælper revisor til at fastlægge hvilke ressourcer, der skal anvendes på konkrete revisionsområder. Ressourcefastlæggelsen omhandler både antallet af teammedlemmer, hvilket erfaringsgrundlag et teammedlem skal have for at kunne revidere tilgodehavender fra salg af varer og tjenesteydelser, samt vurdering af hvorvidt der er behov for eksperthjælp. Derudover omhandler ressourcefastlæggelsen en vurdering af, hvorvidt der skal udføres revisionshandlinger i løbet af året eller ved årsregnskabets skæringsdato.

### 3.3.2 Revisionsplan

Efter udarbejdelse af den overordnede revisionsstrategi skal revisor udarbejde en revisionsplan med beskrivelse af 3 overordnede punkter:

1. Risikovurderingshandlinger
   1. Risikovurderingshandlinger fastlægges jf. ISA 315 som identifikation og vurdering af risici for væsentlig fejlinformation igennem forståelse af virksomheden og dens omgivelser. Se afsnit 3.4 nedenfor.
2. Revisionshandlinger på revisionsmålsniveau
   1. Revisionshandlinger på revisionsmålsniveau fastlægges jf. ISA 330 om revisors reaktion på identificerede risici. Se afsnit 3.7 nedenfor.
3. Andre planlagte revisionshandlinger
   1. Andre planlagte revisionshandlinger omfatter de handlinger, som revisor skal udføre udover handlinger forårsaget af risikovurderingen. Såfremt revisors risikovurdering eksempelvis omfatter 3 af balancens 10 poster, da er andre planlagte revisionshandlinger de handlinger, som revisor udfører på de resterende 7 balanceposter for at opnå sikkerhed for et retvisende billede.

## 3.4 Risikovurderingshandlinger

ISA 315 anvendes til identifikation og vurdering af risici for væsentlig fejlinformation på både regnskabsniveau og revisionsmålsniveau. Denne identifikation og vurdering foretages gennem en forståelse af virksomhedens forhold og dens omgivelser.

For at kunne udarbejde en risikovurdering for en virksomhed er det nødvendigt for revisor at opnå kendskab til virksomhedens interne forretningsgange samt forståelse for virksomhedens omgivelser. Virksomhedens omgivelser kan omfatte såvel leverandører og ejere som miljølovgivning, mens de interne forretningsgange som udgangspunkt omhandler de interne kontroller, som virksomheden har etableret til imødegåelse og reaktion på besvigelser og fejl. Som i de tidligere afsnit vil vi sammenholde de planlægningspunkter, som revisor skal gennemgå, i forhold til revisionen af tilgodehavender fra salg af varer og tjenesteydelser. Risikovurdering omhandler såvel forståelse for virksomhedens omgivelser som forståelse for de interne forhold. De interne forhold vil i forhold til den interne kontrol blive gennemgået uddybende i kapitel 4 og vil i nedenstående afsnit 3.6 alene omfatte en overordnet beskrivelse.

Risikovurdering og handlinger afledt heraf kan aldrig alene danne grundlag for revisors konklusion, men skal bruges som hjælp til identifikation af risikofyldte områder samt fastlæggelse af nødvendige arbejdshandlinger. En risikovurdering skal jf. ISA 315 afsnit 6 omfatte følgende:

* Forespørgsler
  + Forespørgsler til den daglige ledelse eller nøglepersoner som kan hjælpe revisor med at identificere risikofyldte områder. Den daglige ledelse er ikke altid fuldt ud informeret om virksomhedens forretningsgange, hvorfor forespørgsler til eksempelvis salgschefen eller salgsmedarbejdere kan give revisor en bedre forståelse for ændringer i eksempelvis virksomhedens salgsudvikling og/eller kreditaftaler med kunder.
* Analytiske handlinger
  + Analytiske handlinger kan være regnskabsanalyse på udviklingen i virksomhedens debitorer. Såfremt en virksomhed pludselig har en markant lavere debitormængde end i tidligere år, kan dette være en indikator på flere risikoelementer. Fald i debitorerne kan være et udtryk for fald i omsætningen eller salg af tilgodehavender. En markant stigning i debitorerne kan være udtryk for forlængede betalingsbetingelser eller dubiøse debitorer.
* Observation og inspektion
  + Observation og inspektion omhandler i stor grad forståelsen for virksomhedens forretningsgange og en observation af, hvordan virksomhedens daglige drift og normale interne kontroller mv. fungerer.

## 3.5 Forståelse for virksomhedens omgivelser

I dette afsnit vil vi inddrage områder, hvor der er nødvendigt for revisor at have kendskab til virksomheden for at kunne fastlægge risiko og væsentlighed for regnskabet som helhed og på enkeltposter. Gennemgangen vil inddrage eksempler på forhold, som vil have indflydelse på revisors vurdering af risikoen på området tilgodehavender fra salg af varer og tjenesteydelser. Revisors opnåelse af denne viden sker via ovennævnte risikovurderingshandlinger samt via tidligere års kendskab til virksomheden og anden ekstern information, som revisor kan få adgang til via eksempelvis hjemmesider eller brancheblade mv.

* Branchen
  + Selve branchen, markedet og konkurrenceforholdene kan have stor betydning for revisors risikovurdering. Herunder kan inddrages vurderinger om virksomhedens afhængighed af enkeltkunder, afhængighed af en specifik branche, andre aktører på markedet og virksomhedens livscyklus. Såfremt virksomheden er afhængig af enkelte kunder, da vil risikoen på debitorerne i de fleste tilfælde også være øget, da en enkelt kundes utilfredshed, eller i værste tilfælde, manglende evne til at betale kan forårsage store konsekvenser for virksomheden. Stor konkurrence på markedet giver en større risiko for manglende indtægter i de kommende år, ligesom produkter med en kort livscyklus også kun vil tilbringe virksomheden omsætning i en begrænset periode.
* Reguleringsmæssige faktorer
  + Af generelle lovgivningsmæssige regulatorer kan nævnes både regnskabslovgivningen, beskatningsregler, miljøkrav og anden lovgivning f.eks. persondataloven. Ændringerne i kravene til, hvornår en virksomhed kan trække momsen retur på tab på tilgodehavender fra salg af varer og tjenesteydelser har haft stor betydning for virksomhederne og revisor, da der nu stilles større dokumentationskrav for tabet.
* Andre eksterne faktorer
  + Andre eksterne faktorer er de generelle økonomiske forhold der findes på markedet ligesom markedsrenten og inflationen kan benævnes som andre eksterne forhold. En generel afmatning i økonomien vil for langt de fleste virksomheder have indflydelse på omsætningen og indtjeningen, hvilket har været tilfældet i årene 2008 og frem til i dag, hvor finanskrisen har gjort investorerne og forbrugerne mere forsigtige. Renteniveauet kan have indflydelse på virksomhedernes mulighed for at låne penge og dermed på muligheden for at investere.
* Virksomhedens art og drift
  + Et af de største områder, som revisor bør have kendskab til for at kunne identificere risici hos virksomheden, er virksomhedens drift og generelle markedsforhold. Herunder kan blandt andet nævnes arten af indtægtskilder, hvorvidt der er tale om nødvendighedsvarer eller forbrugsgoder og prestigevarer, virksomhedens markedsandel og mulighed for via mål og strategi at udvide eller bibeholde markedsandele, nøgleleverandører og nøglekunder, som viser virksomhedens følsomhed ved enkelte leverandørers eller kunders leveringssvigt eller manglende evne til at betale, virksomhedens afhængighed af enkelte medarbejdere/nøglepersoner. Ved revision af tilgodehavender fra salg af varer og tjenesteydelser i en handels- og/eller produktionsvirksomhed vil faldende/stigende markedsandele have indflydelse på både revisors risikovurdering og fastsættelse af væsentlighedsniveau, ligesom nøglekunder vil kunne have indflydelse jf. afsnit om branchen. Nøglemedarbejdere kan være sælgere, som gennem deres langvarige forhold til kunderne kan skabe risiko for virksomheden, såfremt medarbejderen fratræder.
* Investering og finansiering
  + Virksomhedens investering i både anlægsaktiver og omsætningsaktiver kan give revisor en indikator på virksomhedens fremtidige evne til at skabe indtjening. Såfremt virksomheden investerer i nyt produktionsapparat, opkøber konkurrenter eller lignende, er dette en indikator for revisor på, at virksomheden har fokus på at bibehold og optimere indtjeningen. Finansieringen/gældstrukturen i virksomheden kan give revisor en indikator for eksempelvis hvor rentefølsom virksomheden er, såfremt markedsrenten stiger. Ved gældsstrukturen forstås i hvilken grad virksomheden er finansieret af fremmed kapital og hvorvidt denne fremmed kapital stammer fra kreditinstitutter, koncerninterne virksomheder, kapitalejere eller finansielle instrumenter. En måde at fremskaffe likviditet til investering kan blandt andet være gennem salg af debitorer eller fakturabelåning, hvor betalingen for debitorerne anvendes til investering.
* Regnskabsaflæggelsen og valg af regnskabspraksis
  + Fra tidligere års revision kender revisor nogle af de områder, som kan klassificeres som risikofyldte i forbindelse med regnskabsaflæggelsen, men også løbende i årets revision skal revisor være opmærksom på indikatorer på risici ved regnskabsaflæggelsen. Risici ved regnskabsaflæggelsen kan eksempelvis være det valgte indregningskriterium, usædvanlige transaktioner og oplysninger i årsrapporten. Til regnskabsaflæggelsen skal revisor være opmærksom på, hvorvidt der i forbindelse med en factoringaftale er tilknyttet eventualforpligtelser, som virksomheden skal oplyse i årsrapporten. Revisor skal ligeledes ved factoring være opmærksom på, hvorvidt der er sket korrekt behandling af balanceposterne, herunder specielt om debitorer er nedskrevet samt om factoring er optaget som et lån i balancen.
* Mål, strategier og forretningsrisici
  + For at kunne vurdere risikoen i en virksomhed er det vigtigt for revisor at have en generel forståelse for virksomhedens mål, således at risikovurderingen også tager højde for, hvorvidt der arbejdes med en stagnerende virksomhed eller en virksomhed i vækst eller under afvikling. Ved risikovurdering af en virksomhed i vækst skal revisor tage højde for den risiko der vil bestå i den eksisterende virksomhed, såfremt implementeringen af en ny strategi eller udvidelse slår fejl, en vurdering af, hvorvidt virksomhedens likviditet og omdømme mv. ville kunne overleve en fejlslagen strategi. Hertil knytter sig også risikoen for, hvorvidt præstationsmåling og bonusaflønninger kan forårsage, at ledelsen ikke stopper en fejlslagen strategi/implementering i tide og dermed bringer virksomheden i økonomiske problemer.

## 3.6 Forståelse for virksomhedens interne forhold

Forståelse for virksomhedens interne forhold spiller en stor rolle i forhold til planlægningen, herunder fastlæggelsen af de risici som revisor skal være opmærksom på i forbindelse med udarbejdelse af revisionsstrategien. Men forståelse for virksomhedens interne forhold spiller også en stor rolle ved vurdering af virksomhedens interne kontroller og de risici der afdækkes ved denne, som revisor også skal tage højde for ved revisionsplanlægningen. Der er således sammenfald mellem flere punkter i planlægningen, som er afhængige af hinanden eller kan påvirke hinanden og dermed også påvirke revisionsstrategien. De interne forhold/ interne kontroller, omhandles også særskilt i kapitel 4.

## 3.7 Revisionshandlinger på revisionsmålsniveau

Formålet med revisionshandlinger er jf. ISA 330 at opnå tilstrækkelig og egnet revisionsbevis på de vurderede risici for væsentlig fejlinformation ved at udforme og gennemføre passende reaktion på disse risici.

Revisionshandlinger kan indtage 2 former for handlinger

* Test af kontroller
* Substanshandlinger, som kan opdeles i
  + Detailtests og
  + Substansanalytiske handlinger

Overordnet skal revisor ved sin planlægning af opgaven vurdere, hvorvidt revisionsbeviset kan indhentes via test af kontroller (kontrolbaseret revisionsstrategi) eller via substanshandlinger (substansbaseret revisionsstrategi) eller en kombination af disse to metoder (kombineret revisionsstrategi).

Kontrolbaseret revision vælges, hvis revisors vurdering af risiciene for væsentlig fejlinformation kan afdækkes via en effektiv intern kontrol, eller hvis substanshandlinger ikke alene kan give et tilstrækkeligt og egnet revisionsbevis. Ved test af kontroller skal revisor udover forespørgsler også udføre revisionshandlinger for at opnå et revisionsbevis for kontrollernes funktionalitet. Dette kan eksempelvis være en kontrol af, hvornår, hvor ofte og af hvem en kontrol af ændringer/hævelse af kreditmaksimum på debitorer er foretaget. Et godt bevis for revisor kan være revisors egen kontrol af eksempelvis den dokumentation, som ligger bag en ændring i debitor stamdata eller kreditor stamdata, som i øvrigt også er kontrolleret af en intern kontrol, således at revisor har testet den interne kontrols funktionalitet. Det skal dog bemærkes, at kontrolbaseret revision ikke kan stå alene, hvorfor der ved valg af denne altid skal udføres et antal substanshandlinger på risikofyldte områder. (Andersen et al. 2003, 387)

Substansbaseret revision vælges, når revisor ikke vurderer, at der i virksomheden forefindes effektive interne kontroller, hvorpå revisor kan basere sin revision. Substanshandlinger er som udgangspunkt afstemninger eksempelvis afstemning af debitormodul til finansbogholderi samt undersøgelse af væsentlige posteringer, som har indflydelse på regnskabsaflæggelsen. På områder med betydelig risiko skal revisor foretage yderligere revisionshandlinger så som indhentelse af eksterne bekræftelser. Et eksempel herpå kan være, hvis revisor konstaterer, at ledelsen er resultataflønnet eller på anden måde har incitament til at opnå pænere nøgletal eller resultat, da bør revisor undersøge, hvorvidt ledelsens skøn over dubiøse debitorer er realistisk, indhente saldobekræftelser fra kunderne og undersøge hvorvidt omsætningen er indregnet i den korrekte periode, herunder også hvorvidt omsætningen er registreret på baggrund af ændringer i salgsaftalerne med kunderne.

Revisionsplanlægningen for området tilgodehavender fra salg af varer og tjenesteydelser omfatter således både en fastsættelse af væsentlighedsniveauet for regnskabet som helhed for derfra at kunne fastsætte væsentlighedsniveauet på enkeltområder som debitorer. Væsentlighedsvurderingen er afhængig af revisors forståelse for virksomheden og for den risikovurdering, som revisor har lavet på baggrund af sit kendskab til virksomheden. Hele planlægningen er således afhængig af revisors kendskab til virksomheden og revisors faglige vurdering på baggrund af dette kendskab. Der er således en sammenhæng og individuel afhængighed mellem de enkelte delområder i planlægningen, hvilket også bevirker, at revisor ikke ville kunne planlægge en opgave uden at have gennemgået både kendskabet til virksomhedens omgivelser og interne forhold, virksomhedens egne samt revisors risikovurderingshandlinger samt analyse heraf og foretaget en væsentlighedsvurdering. Planlægningen af tilgodehavender fra salg af varer og tjenesteydelser vil i en traditionel handels- eller produktionsvirksomhed altid være et væsentlig og/eller risikofyldt område, hvorfor det for planlægningen heraf er vigtigt, at revisor har et godt kendskab til virksomheden og har gennemgået en grundig og professionel planlægning for at kunne opfylde ISA 300. Revisors identifikation af risici for væsentlige fejlinformationer er en løbende proces gennem hele revisionen, og identifikationen skal ske på både regnskabsniveau og på revisionsmålsniveau. På regnskabsniveau skal revisor have fokus på omstændigheder/forhold som kan skabe fejlinformationer i regnskabet snarere end specifikke handlinger. Forhold der for revisor bør indikere en forhøjet risiko på debitorområdet kan være tilsidesættelse af debitorrykkerprocedure eller manglende kontrol og vurdering af ændringer i kreditmaksimum. På revisionsmålsniveau skal revisor vurdere risikoen for, at der i virksomheden er forhold, som bevirker at revisor ikke kan indhente tilstrækkelig og egnet revisionsbevis for eksempelvis debitorernes tilstedeværelse, værdiansættelse eller fuldstændighed. Uanset om risikoen vurderes på regnskabsniveau eller revisionsmålsniveau har revisors forståelse og kendskab til virksomhedens omgivelse og interne forhold en væsentlig rolle for identifikationen af fejlinformationer, ligesom revisors fastlagte væsentlighedsniveau også spiller en rolle i revisor vurdering af, hvorvidt der på regnskabsniveau og revisionsmålsniveau er risiko for væsentlige fejl.

# KAPITEL 4 - INTERNE KONTROLLER (Jane)

Formålet med dette afsnit er at introducere læseren til begrebet interne kontroller og særligt informere om de interne kontroller, som findes indenfor specialets emneområde tilgodehavender fra salg af varer og tjenesteydelser. Introduktionen til begrebet og de specifikke kontroller på specialets emneområde skal danne baggrund for en bedre forståelse i de efterfølgende afsnit og give en gennemgang af revisors teoretiske værktøjskasse.

Revisor har i sin planlægning af opgaven indarbejdet de konklusioner, som revisor har truffet i relation til risici og kontrolmiljø. Såfremt kontrolmiljøet er vurderet effektivt, da vil dette kunne bruges som revisors revisionsbevis, hvorimod et upålideligt kontrolmiljø vil mindske værdien af en systemrevision og dermed pådrage revisor et øget arbejde for at opnå et tilstrækkeligt og egnet revisionsbevis. (Andersen et al. 2003, 280)

Alle handlinger der udføres af revisor udføres til brug som revisionsbevis og afdækning af risikoområder. Interne kontroller og revisors revision/gennemgang heraf (systemrevision) befinder sig midt i revisionsarbejdet jf. nedenstående modeller:

*Risikomodel*

Iboende risiko er den altid eksisterende risiko for at der sker en fejl, uanset om denne er tilsigtet eller utilsigtet, der vil ved utilsigtede fejl typisk være tale om tastefejl. Kontrolrisikoen ligger i, at denne tilsigtede eller utilsigtede fejl ikke fanges i virksomhedens interne kontroller, eksempelvis hvis tastefejlen ikke fanges i afstemningen af debitormodul til finanssystemet eller hvis tastefejlen ikke fanges ved anden afrapportering. Opdagelsesrisikoen ligger i, hvis de fejl, som er undsluppet den interne kontrol ikke fanges i revisors test af kontroller eller substanshandlinger. Disse 3 fejltyper tilsammen giver revisionsrisikoen som er lig med risikoen for, at revisor afgiver en forkert påtegning på det reviderede regnskab, hvad end der er afgivet umodificeret påtegning, som burde være modificeret eller omvendt.

*Reduktion af revisionsrisici*


For at reducere revisionsrisikoen foretager revisor en række handlinger, herunder blandt andet klientaccept, risiko- og væsentlighedsvurdering samt udarbejdelse af revisionsplan og – strategi. For at kunne foretage såvel fastlæggelse af en revisionsplan og – strategi samt foretage risikovurderinger er det vigtigt og nødvendigt, at revisor har opnået en forståelse for såvel virksomheden og dens omgivelser, herunder også virksomhedens interne kontroller.

## 4.1 COSO’s begrebsramme for interne kontroller

For at revisor kan udarbejde den optimale revisionsplan og – strategi er det nødvendig for revisor at have kendskab til virksomhedens anvendelse af interne kontroller, da dette kan have indflydelse på valget af revisionshandlinger. I dag er COSO ”International Control – Integrated Framework” den mest udbredte framework for arbejdet med interne kontroller. (COSO. 2012, s. 5)

COSO Framework blev udarbejdet som en konsekvens af den stigende interesse for intern kontrol, og udviklingen af Frameworket skulle definere intern kontrol og hjælpe ledelsen til at identificere og imødegå trusler og svagheder samt hjælpe ledelsen til implementering af forretningsgange i virksomhederne. COSO er således et værktøj til ledelsen til brug for styring af virksomheden.

COSO kuben består af 3 sider som henholdsvis repræsenterer virksomhedens forretningsområder/aktiviteter, målsætninger og interne kontrolsystem.

Det interne kontrolsystem opdeles i 5 underliggende processer:

1. Kontrol miljø
2. Risikovurdering
3. Kontrolaktiviteter
4. Information og kommunikation
5. Overvågning af kontroller

Gennemgangen af de 5 processer vil inddrage eksempler på forhold, som vil have indflydelse på revisors vurdering af risikoen på området tilgodehavender fra salg af varer og tjenesteydelser.

1. Virksomhedens kontrolmiljø
   * Virksomhedens kontrolmiljø er et udtryk for kompetencerne, de etiske værdier og den integritet der er, hos den person som udfører de interne kontroller, og dermed også et udtryk for kvaliteten/effektiviteten af de udførte interne kontroller. Virksomhedens kontrolmiljø er fundamentet for alle øvrige komponenter i den interne kontrol. COSO Framework opdeler kontrolmiljøet i 5 kategorier:
     + Integritet og etiske værdier – såkaldte bløde værdier, som ubevidst indgår som en del af virksomhedskulturen
     + Ledelsesstil – hvor særligt ledelsens egen risikovurdering påvirker virksomheden kontrolmiljø, herunder
       - Ledelsens sikring af, at der er tilstrækkelige og kompetente medarbejdere
     + Organisationens struktur – og rapporteringsstruktur, som sikrer at medarbejdere tildeles de funktioner og det ansvar, som er mest hensigtsmæssig for virksomheden.
     + Personalepolitik – som sikrer at tiltrække og fastholde kompetente medarbejdere
     + Ansvarsfordeling – herunder også tildeling af beføjelser og funktionsadskillelse

Kontrolmiljøet henviser til revisors forståelse for den interne struktur/organisation der findes i virksomheden, således at revisor kan identificere de områder i organisationen, hvor fejl kan opstå og hvor disse kan have en væsentlig betydning for regnskabet. Dette kan eksempelvis være ledelsens eftersyn med den interne økonomirapportering, ledelsens udstukne retningslinjer for regnskabsposter og procedurer for tildeling af beføjelser og ansvar. Et af de mest centrale områder i den interne kontrol er ansvarsfordelingen og funktionsadskillelsen, som sikrer at en medarbejder ikke varetager flere funktioner i den samme proces (transaktion), da dette vil medføre en forhøjet risiko for besvigelser. Ved tilgodehavender fra salg er det vigtigt at have etableret funktionsadskillelse både på salgssiden og på debitorstyringen. På salgssiden kan adskillelsen ske på gennemførsel af salgsordre kontra opdatering af salgspriser, således at den samme medarbejder ikke har adgang til både at gennemføre ordre/sælge til kunder samtidig med at denne har adgang til at justere i salgspriser. Godkendelse af kreditnotaer er ligeledes et område, hvor funktionsadskillelse er vigtigt for revisor, da en manglende funktionsadskillelse kan skabe grundlag for besvigelser, særligt i virksomheder med bonusaflønnede sælgere eller lignende. På debitorsiden kan adskillelsen ske mellem gennemførsel af ordre kontra ændring i debitor stamdata, således at den samme medarbejder ikke har adgang til både at gennemføre ordre/sælge og hæve/ændre kundernes kreditmaksimum.

Bemyndigelse til at varetage specifikke opgaver i en virksomhed hører ligeledes ind under funktionsadskillelsen og kan eksempelvis være en sælgers bemyndigelse til at sælge på salgskontrakter.

1. Virksomhedens egen risikovurderingsproces
   * Virksomhedens egen risikovurderingsproces er et udtryk for, hvordan virksomhedens ledelse identificerer risici, analyserer på risiciene og hvorledes ledelsen ønsker at agere på de konstaterede risici. COSO Framework definerer 4 kategorier indenfor risikovurdering:
     + Specificering af virksomhedens mål for således at muliggøre identifikation og vurdering af risici forbundet med disse mål
     + Identifikation af risici på tværs af organisationen således at disse kan analyseres til brug for iværksættelse af en samlet løsning/kontrol
     + Ledelsen overvejer risikoen for besvigelser
     + Ledelsen identificerer ændringer, der i væsentlig grad kan påvirke det interne kontrolsystem

Virksomhedens egen risikovurderingsproces er en stor hjælp for revisor. Denne kan identificere hvilke risici, både forretningsmæssige og finansielle, virksomhedens ledelse selv klassificerer som væsentlige. Dette kræver at revisor opnår en forståelse for, hvorledes ledelsen selv identificerer risici, herunder blandt andet hvordan ledelsen forholder sig til udvidelser, omstrukturering, ansættelse af nye medarbejdere, skift i IT systemer, hurtig vækst eller tab af markedsandele. På området tilgodehavender fra salg af varer og tjenesteydelser skal revisor særligt være opmærksom på, hvilke risici der er forbundet med blandt andet bonusaflønnede sælgere og antallet af personer/hvilke personer der kan give/hæve kreditmaksimum hos debitorer. Dette er til sikring af, at de debitorer der er registreret både har likviditet og incitament til at betale. Hensættelser til tab og procedure herfor er en afledt nødvendighed af ovennævnte risici, hvor virksomheden bør vurdere på debitors vilje og evne til at betale. Performancemåling er en risikofaktor ved hensættelse til tab, såfremt hensættelserne ikke sker løbende, ligesom performancemåling kan skabe incitament til under-/overvurdering af debitorerne. Ved revision af tilgodehavender fra salg af varer og tjenesteydelser er kreditvurdering og adgang til ændring i debitoroplysninger samt procedure for hensættelse til tab derfor vigtige faktorer for revisor, og faktorer hvor revisor skal være opmærksom på og have kendskab til ledelsens egen risikovurdering.

1. Virksomhedens kontrolaktiviteter, herunder generelle IT kontroller
   * Kontrolaktiviteter er de aktiviteter, som virksomheden har etableret gennem politikker og procedurer til sikring af, at ledelsens ønske om handlinger mod risici bliver udført. Kontrolaktiviteter bliver udført i hele virksomheden og på tværs af aktiviteter/afdelinger, og COSO Framework har defineret 3 handlinger for disse:
     + Ledelsen udvikler og udvælger kontrolaktiviteter, der kan nedbringe risiciene til acceptable niveauer
     + Ledelsen udvikler og udvælger generelle IT kontroller
     + Ledelsen sørger for politikker indenfor kontrolaktiviteterne

Revisor skal opnå forståelse for de kontrolaktiviteter, som virksomheden udfører og som er relevante for revisionen, dette til sikring af, at alle de af revisor identificerede risici er afdækket eller kan afdækkes. Der vil dog i mange tilfælde kunne argumenteres for, at også kontroller uden relevans for revisionen, kan være nyttige for revisor at have kendskab til, for på den måde at udbygge revisors generelle kendskab til virksomheden. Typiske eksempler på kontrolaktiviteter kan være godkendelsesprocedure, fysiske kontroller og funktionsadskillelse. Disse typer kontroller findes både på områder som er relevante for regnskabsaflæggelsen eksempelvis godkendelse af kreditmaksimum eller regulering heraf, fysiske lagerkontrol og funktionsadskillelse på bogførings- og betalingssiden, mens kontroltyperne ligeledes findes på områder uden relevans for regnskabsaflæggelsen. Kontrolaktiviteter uden relevans for regnskabsaflæggelsen kan blandt andet være intern tidsregistrering, som virksomheden anvender til vurdering af tidskrævende processer, overholdelse af dokumentationskrav vedrørende APV (Arbejdspladsvurdering) eller registrering af afholdte MUS samtaler (medarbejderudvikling).  
Forståelsen for de generelle IT kontroller er revisors forståelse for de procedurer og applikationskontroller som findes i virksomheden. Disse kontroller kan give revisor en indikator for, sikkerheden af data og opretholdelse af informationers integritet. Typiske generelle IT kontroller kan være kontroller ved anskaffelse og vedligeholdelse af systemsoftware og applikationssoftware, programændring og adgangssikkerhed. Gennem revisors forståelse for de generelle IT kontroller skal revisor vurdere risiciene for eksempelvis tillid til systemerne, risiko for uautoriseret adgang til systemerne, risiko for tab af data, risiko for at systemer og programmer ikke får de nødvendige opdateringer. Herunder kan revisor vurdere på virksomhedens anvendelse af testsystemer, således at opdateringer ikke foretages direkte i systemerne, men først afprøves i et sikkert testmiljø.  
Applikationskontroller kan på området for tilgodehavender fra salg af varer og tjenesteydelser være adgangen til at afgive tilbud og acceptere ordrer, som overskrider debitorens kreditmaksimum. Applikationskontrol på debitor området kan ligeledes være automatisk bogføring af fakturaer, således at omsætningens fuldstændighed sikres, eller automatisk påføring af virksomhedens kontonummer på fakturaer og at der ikke kan ændres i dette felt.

1. Virksomhedens informationssystemer
   * Information og kommunikation, såvel intern som ekstern, er en nødvendighed for, at de interne kontroller kan udføres. Kommunikation kan hjælpe virksomhedens ansatte til forståelse af vigtigheden af de interne kontroller, hvormed accepten for kontrollerne og ansvaret for kontrollernes udførsel højnes. COSO Framework har fremsat 3 punkter for information og kommunikation
     + Informationer, som findes relevant til støtte af de interne kontroller, kommunikeres ud til virksomheden
     + Ledelsen informerer om relevante oplysninger til brug for udførelsen af de interne kontroller
     + Ledelsen drøfter forhold med eksterne parter, som kan have indflydelse på den interne kontrol

Revisor skal opnå en forståelse for virksomhedens anvendelse af informations teknologi og regnskabssystemer, til vurdering af hvorvidt der i virksomheden er transaktionsgrupper, processer og registreringsmetoder, som er betydelige for regnskabet. Revisors opnåelse af forståelse for virksomhedens forretningsprocesser er essentielle for revisors forståelse for typen af transaktioner der foretages, herunder hvilke typer transaktioner der for den enkelte virksomhed kan klassificeres som værende rutinemæssige og/eller ikke-rutinemæssige. I almindelige handels- eller produktionsvirksomheder findes der typisk retningslinjer for skøn over dubiøse debitorer, men såfremt der opstår ændringer i forholdene hos debitorerne, eller der sker fakturabelåning, skal der ske et ikke-rutinemæssigt skøn over debitorerne, hvilket stiller større krav til revisors kontrol af skønnet og forståelse for den bagvedliggende proces.

1. Virksomhedens overvågning af kontroller
   * Løbende og separate vurdering samt en kombination af disse skal sikre at de 5 grundsten i COSO Framework fungerer optimalt. Forhold der konstateres ikke at fungere optimalt skal evalueres og betydelige forhold skal rapporteres til ledelsen og bestyrelsen. COSO Framework opstiller 2 kriterier til opfyldelse af dette
     + Ledelsen skal sørge for løbende og separate vurderinger af de interne kontrollers tilstedeværelse og funktionalitet
     + Der kommunikeres om mangler til ledelse og bestyrelse samt de, som er ansvarlige for etablering eller genoprettelse af interne kontroller

Revisor skal opnå en forståelse for de metoder virksomheden anvender til overvågning af de interne kontroller samt hvilke tiltag der iværksættes til imødegåelse af mangler. Ligesom revisor skal opnå en forståelse for en eventuel intern revisors arbejde og de rapporteringssystemer der anvendes til udarbejdelse af det materiale, hvorpå overvågningen foretages. Metoden der anvendes til overvågning af en kontrol skal være både løbende aktiviteter og separate vurderinger. Som eksempel kan nævnes løbende kontrol af at kreditmaksimum på debitorerne ikke er overskredet samt en separat vurdering og indhentelse af dokumentation og vurdering i tilfælde, hvor kreditmaksimum er overskredet/hævet for at gennemføre en ordre.

Som nævnt i afsnit 3.4 om risikovurderingshandlinger kan revisor ikke alene basere sit revisionsbevis på de interne kontroller. Det kræves som udgangspunkt, at revisor foretager såvel forespørgsler til de interne kontroller som test af kontrollerne samt substanshandlinger på risikoområderne i form af analytiske handlinger eller detailtests.

Et krav for at revisor overhovedet kan anvende interne kontroller og test af kontroller som revisionsbevis er, at der er konstateret betryggende generelle IT kontroller. Såfremt de generelle IT kontroller ikke forefindes, eller af revisor ikke findes betryggende, da kan revisor ikke anvende interne kontroller og test af kontroller som revisionsbevis og hele revisionsbeviset skal da indhentes via substansrevision, hvilket tidsmæssigt og ressourcemæssigt er mere omfattende.

Vurderingen af de generelle IT kontroller skal foretages i starten af revisionsplanlægningen, og gerne inden fastlæggelsen af selve revisionsplanen og – strategien, således at revisor har et grundlag for valget fra planlægningens begyndelse.

## 4.2 Generelle IT kontroller

Anvendelse af IT påvirker den måde, som kontrolaktiviteterne implementeres på. Fra revisors synsvinkel er kontroller over IT – systemer effektive, når de opretholder informationernes integritet og sikkerheden af data, som systemet behandler og omfatter effektive generelle IT kontroller og applikationsprocesser.

Generelle IT kontroller er procedure og politikker, som vedrører mange applikationer og som understøtter, at applikationskontroller fungerer effektivt. Generelle IT kontroller, som opretholder informationernes integritet og sikkerheden af data omfatter normalt kontroller vedrørende følgende:

1. Drift af datacentre og netværk
2. Anskaffelse, ændring og vedligeholdelse af systemsoftware
3. Programændring
4. Adgangssikkerhed
5. Anskaffelse, udvikling og vedligeholdelse af applikationssystemer

Applikationskontroller er manuelle eller automatiserede procedurer, der typisk virker på forretningsprocesniveau og anvendes ved behandling i individuelle applikationer. Applikationskontroller kan være forebyggende eller opdagende og er udformet for at sikre pålideligheden af bogføringen. Applikationskontroller relaterer sig til procedurer, der anvendes til at igangsætte, bogføre, behandle og rapportere transaktioner eller andre finansielle data. Disse kontroller hjælper med at sikre, at transaktioner har fundet sted, er godkendte og er fuldstændige og nøjagtigt bogført og behandlet.

## 4.3 Stikprøveteori

Når revisor har fastlagt om der forefindes effektive interne kontroller og fastlagt væsentlige og risikofyldte områder, da skal revisor vurdere hvor mange revisionshandlinger og tests, der skal udføres, for, at revisor kan opnå tilstrækkelig revisionsbevis. Dette antal af handlinger kan fastsættes via stikprøveteori.

Stikprøveteori er en statistisk teori for stikprøver, hvor revisor ved en undersøgelse af et mindre antal udvalgte fra en større population, søger at generalisere udfaldet heraf for den samlede population. I en stikprøveundersøgelse er det vigtigt at gøre sig klart efter hvilken metode udvælgelsen er sket.

I revisionsøjemed anvendes stikprøver jf. ISA 530 om revision ved brug af stikprøver, til at give revisor et rimeligt grundlag for at drage konklusioner om den population, som stikprøven er udvalgt fra. Stikprøverisikoen er risikoen for at en konklusion, der afgives på baggrund af stikprøver, afviger fra den konklusion revisor ville have afgivet, hvis revisionshandlingen var udført på hele populationen. Altså er stikprøverisikoen et udtryk for, hvis stikprøven giver et enten for positivt eller negativt billede af hele populationen.

Revisor skal fastlægge stikprøvestørrelsen således, at den er tilstrækkelig til at reducere stikprøverisikoen til et acceptabelt lavt niveau. Til brug for fastsættelsen af stikprøvens størrelse kan revisor enten bruge en statistikbaseret formel eller vælge stikprøven ud fra en faglig vurdering.

Ved vurdering af stikprøvens størrelse er der forskellige faktorer, som kan spille ind ved revisors udvælgelse alt efter om revisionen foretages som kontrolbaseret revision eller substansrevision.

Faktorer som kan påvirke revisors valg af stikprøvestørrelsen ved kontrolbaseret revision: (Skovsted & Hansen, 1994, s. 68)

* Såfremt revisor ønsker at opnå en større sikkerhed for kontrollernes funktionalitet og dermed have mulighed for at opnå en lavere risiko for væsentlige fejlinformation, da skal stikprøvestørrelsen forøges.
* Revisor fastsætter før udvælgelsen en acceptabel afvigelsesprocent, og en forøgelse eller reduktion i denne procent vil henholdsvis reducere eller forøge stikprøvens størrelse. Des større afvigelsesprocent revisor kan acceptere des færre stikprøver skal udvælges for at opnå sikkerhed for, at den totale population ikke overstiger den accepterede afvigelsesprocent.
* Såfremt revisor ved sin revision erfarer, at de udvalgte stikprøver viser, at den accepterede afvigelsesprocent kan være overskredet, da skal revisor forøge antallet af stikprøver for at opnå sikkerhed for, hvorvidt afvigelsesprocenten overskrides eller ej. Det vil sige, at jo større sikkerhed revisor ønsker for, at stikprøveresultaterne er repræsentative for den samlede population, des større skal stikprøvestørrelsen være.

Faktorer som kan påvirke revisors valg af stikprøvestørrelsen ved substansrevision:

* Revisors vurdering af risici for væsentlig fejlinformationer er medvirkende til at afgøre stikprøvestørrelsen, og en forøgelse eller reduktion af revisors risikovurdering vil således også kunne påvirke stikprøvestørrelsen
* Såfremt revisor har vurderet, at andre revisionshandlinger er mere effektive til opnåelse af revisionsbevis eller mere omkostningseffektive, da kan stikprøvestørrelsen for det enkelte revisionsmål reduceres.
* Revisor fastsætter før udvælgelsen af stikprøven et acceptabelt monetært niveau for fejlinformationer. Des lavere dette acceptable niveau er, des større skal stikprøvestørrelsen være. Det vil sige, at des større sikkerhed revisor ønsker for, at stikprøveresultaterne er repræsentative for det faktiske fejlbeløb i populationen, des større skal stikprøvestørrelsen være.
* Såfremt revisor har mulighed for at stratificere populationen i passende størrelser/niveauer, da kan stikprøvestørrelsen reduceres i forhold til mængden af stikprøver uden stratificering. Dette vurderes at skyldes, at revisor ved stratificering kan opnå en sikring mod den skævhed i beløb, som revisor kan risikere ved tilfældig udvælgelse.

Udover stikprøvens størrelse skal revisor ligeledes fastlægge efter hvilken metode stikprøven skal udvælges. De mest almindelige metoder til udvælgelse af stikprøver er tilfældigt udvælgelse, systematisk udvælgelse eller vilkårlig udvælgelse, men også værdivægtet udvælgelse og blokudvælgelse kan vælges.

* Tilfældig udvælgelse er udvælgelse af stikprøver via en tilfældig nummergenerator, et eksempel kan være, at man sætter en maskine til at udvælge tilfældige bilag.
* Systematisk udvælgelse sker ved, at antallet af stikprøveenheder i populationen divideres med stikprøvestørrelsen for at finde et stikprøveinterval. Herefter fastlægger revisor hvor stikprøven starter og efterfølgende udvælges eksempelvis hvert 50. stikprøveenhed.
* Vilkårlig udvælgelse sker hvor revisor udvælger stikprøverne uden at følge nogen struktureret teknik. Revisors udfordring ved brug af vilkårlig udvælgelse er, at sikre, at alle enheder i populationen har lige stor sandsynlighed for at blive udvalgt. Med andre ord skal revisor sikre sig, at den vilkårlige udvælgelse ikke påvirkes af nogen form for forudsigelighed, for eksempel at vanskeligt tilgængelige enheder aldrig udvælges eller at udvælgelsen sker på enheder over en bestemt nominel værdi.
* Værdivægtet udvælgelse, som også kaldes pengeenhedsmetoden, sker ved, at revisor udvælger specifikke pengeenheder fra populationen, eksempelvis bestemte pengeenheder på debitorsaldoen. Fordelen ved denne metode er, at revisionen rettes mod større værdienheder, hvilket samtidig medfører, at der skal udvælges færre stikprøver.
* Blokudvælgelse er udvælgelse af sammenhængende enheder fra populationen. Normalt er blokudvælgelse ikke anvendelig, da en blokudvælgelse i mange tilfælde vil resultere i udvælgelse af en række ensartede enheder, som ikke nødvendigvis er repræsentativ for den samlede population.

Stikprøverisikoen opstår ved, at revisor som en del af sine revisionshandlinger alene tester en delmængde af den samlede population. Den eneste måde hvorpå stikprøverisikoen kan elimineres er ved at teste hele populationen. En 100 % test vil dog være meget ressourcekrævende og uhensigtsmæssig set i lyset af revisorlovens grundlæggende krav om omhu, nøjagtighed og hurtighed i revisionsarbejdet. I praksis baseres revisionen i stort omfang på stikprøver, hvilket indebærer at revisor skal være i stand til at drage en konklusion omkring en population på grundlag af en vurdering af stikprøven.

Alle statistiske metoder til stikprøveudvælgelse forudsætter at populationen er klart defineret og afgrænset. Definition og afgrænsning af en population bør tage udgangspunkt i revisionsmålene, som revisor har planlagt at opnå sikkerhed for i planlægningen og risikovurderingen. Som eksempel kan nævnes revisionsmålet debitorernes tilstedeværelse, som gennem en stikprøvevis indhentning af saldobekræftelser vil kunne give sikkerhed for revisors population, som i dette tilfælde kunne være en debitorsaldoliste. Debitorsaldolisten vurderes at være en meningsfuld population i forhold til det nævnte revisionsmål, idet eventuelle falske debitorer vil fremgå af debitorsaldolisten og dermed ville kunne opdages via saldomeddelelserne. Derimod vil debitorsaldolisten ikke udgøre en meningsfuld population ved test af revisionsmålet fuldstændighed, da udeladte debitorer netop ikke vil fremgå af denne liste.

I mange tilfælde vil meningsfulde populationer være lettere at definere ved at tage udgangspunkt i revisionsmål som tilstedeværelse og værdiansættelse, da posteringer som ønskes testet via disse revisionsmål oftest fremgår af bogholderiet. Derimod kan det være vanskeligt at fastsætte en population i relation til revisionsmålet fuldstændighed, da manglende registreringer kan have mange forskellige årsager og være opstået i forskellige processer i virksomheden. Eksempelvis kan revision af omsætningens fuldstændighed tage udgangspunkt i en population bestående af fortløbende nummererede salgskontrakter. Revision af fuldstændighed gennemføres på baggrund af ovenstående oftest som en systemanalytisk revision.

I praksis ses ofte at værdiansættelse og tilstedeværelse revideres under ét ved anvendelse af en samlet stikprøve udvalgt efter den værdivægtede udvælgelse. Årsagen hertil vurderes at være, at revisor ofte fokuserer mest på risikoen for overvurdering frem for undervurdering.

I mange tilfælde vil revisors strategi indenfor debitorområdet være at opnå den fornødne sikkerhed for debitorernes tilstedeværelse og værdiansættelse ved revision af disse revisionsmål. Debitorernes fuldstændighed vil i mange tilfælde blive afdækket indirekte gennem revision af omsætningens fuldstændighed og indbetalingernes tilstedeværelse/gyldighed, jf. afsnit 2.1.1 om SID. Uanset hvilken revisionsstrategi der vælges, bør nedskrivninger på debitorer revideres separat, idet nedskrivninger ikke har forbindelse til andre underliggende revisionsmål. Revision af nedskrivningerne bør derfor ske som en direkte revision. Revisionen af debitorernes tilstedeværelse vil ofte tage udgangspunkt i debitorsaldolisten som dermed udgør populationen. Såfremt debitorsaldolisten indeholder mange enheder, da vil der i praksis ske en tilfældig udvælgelse baseret på den værdivægtede udvælgelse, hvormed store debitorer tillægges størst sandsynlighed for at blive udvalgt. I de tilfælde hvor få debitorer udgør en relativ stor andel af den samlede debitormasse eller på anden vis er særlig interessante, da vil disse debitorer kunne udvælges forlods og stikprøverevisionen vil således kun omfatte den resterende debitormasse. Revision af debitorernes værdiansættelse vil ofte tage udgangspunkt i en liste over åbne poster og udvælgelsesmetoden vil være den samme som for debitorernes tilstedeværelse.

Fordelen ved anvendelse af stikprøverevision er, som tidligere nævnt, at revisor på baggrund af en repræsentativ stikprøve kan afgive en konklusion på hele populationen. Såfremt der i revisors planlægning af test af systemer/kontroller er identificeret tilstrækkelige interne kontroller, da foretages der systemanalytisk revision samt et udvalgt antal substanshandlinger, som kan og vil være baseret på stikprøveteori. Hvis der i modsætning ikke er identificeret tilstrækkelige interne kontroller, da foretages der som konsekvens heraf substansrevision, hvor der ligeledes anvendes stikprøveteori til udvælgelse af stikprøverne. Dette betyder, at uanset valget af revisionsstrategi henholdsvis systemrevision eller substansrevision, da bør revisor anvende stikprøveteori i forbindelse med udvælgelse af stikprøverne. Dette skyldes, at systemrevision ikke kan stå alene som revisionsbevis og derfor altid skal suppleres med et mindre antal substanshandlinger, set i forhold til antallet af substanshandlinger ved substansrevision.

## 4.4 Rapportering til ledelsen om den interne kontrol

Jf. ISA 265 skal revisor rapportere til den øverste ledelse og den daglige ledelse, når mangler i den interne kontrol, efter revisors faglige vurdering, er af tilstrækkelig vigtighed til, at manglerne fortjener ledelsens opmærksomhed.

Revision af salgskontrakter og salg og belåning af tilgodehavender bygger jf. ovenstående afsnit meget på revisors forståelse for forretningsgange og interne kontroller, hvorfor manglende interne kontroller eller manglende forretningsgange på området kan være væsentlig for revisionen og regnskabet.

Der er tale om mangler i den interne kontrol, når:

* En kontrol ikke rettidigt kan forebygge eller opdage og korrigere fejlinformationer i regnskabet eller
* Der mangler en kontrol til at forebygge, opdage eller korrigere fejlinformationer i regnskabet.

En kontrol der ikke rettidigt kan forebygge, opdage eller korrigere fejlinformationer kan eksempelvis være kontrol af hensættelser til tab på debitorer, som alene foretages i forbindelse med status, og hvor der sker performancemåling og bonusaflønning på baggrund af kvartalsrapporter. Her vil performancemålingen ved kvartalsrapporterne ikke have været retvisende, såfremt der skulle have været foretaget korrektion af hensættelserne til tab, hvormed der kan være afregnet bonus uretmæssigt.

En manglende kontrol til at forebygge, opdage eller korrigere fejlinformationer kan eksempelvis være kontrol af kreditnotaer. Såfremt der er udstedt kreditnotaer efter statusdagen/rapporteringsdatoen, og disse ikke er godkendt, da foreligger der en risiko for besvigelser, såfremt der sker performancemåling på omsætningen. En anden manglende kontrol med risiko for fejlinformation i regnskabet kan være manglende afstemning af belåningsgrundlaget ved factoring. Virksomheden bør foretage afstemning af, at alle debitorer fremsendt til factoring er taget ud af selskabets øvrige debitorer, og at betaling for disse debitorer stemmer overens med den aftalte udbetalingsprocent.

Manglerne i den interne kontrol kan opdeles i 3 niveauer, som er afgørende for, hvornår og til hvem revisor skal kommunikere herom.

*Betydelige* *mangler* i den interne kontrol skal skriftligt kommunikeres til den øverste ledelse, da dette kan have konsekvens for den øverste ledelses tilsynsansvar. Den øverste ledelse kan eksempelvis være den administrerende direktør eller økonomidirektøren. I ISA 265 er målet beskrevet med, at mangler i den interne kontrol skal kommunikeres til den øverste ledelse og den daglige ledelse. I nogle tilfælde kan det være uhensigtsmæssigt at kommunikere om betydelige mangler til den daglige ledelse, hvorfor det her er revisors vurdering, hvorvidt der skal kommunikeres til både den øverste ledelse og den daglige ledelse. Dette kan eksempelvis være ved konstatering af mangler i den interne kontrol, som kan skabe tvivl om den daglige ledelses integritet eller kompetence.

*Mangler* i den interne kontrol skal kommunikeres til det rette ledelsesniveau, for eksempel en funktionsleder, som har ansvaret for at vurdere de interne kontroller og foretage udbedrende foranstaltninger.

*Andre ikke betydelige mangler* kan revisor, såfremt denne finder manglen af tilstrækkelig vigtighed, kommunikere til den daglige ledelse. Ikke betydelige mangler, som revisor efter sin faglige vurdering mener, bør have den daglige ledelses opmærksomhed kan kommunikeres mundtligt.

Det er revisors faglige dømmekraft, der afgør hvorvidt en mangel i den interne kontrol skal rapporteres til ledelsen, herunder også om der er tale om en betydelig mangel, og revisor skal i den forbindelse forholde sig til blandt andet:

* Virksomhedens art
  + Virksomheder af offentlig interesse har ofte et lavere niveau for, hvornår en mangel eller fejl er væsentlig
* Virksomhedens størrelse og kompleksitet
  + Kompleksiteten af virksomheden kan have indflydelse på revisors risikovurdering og dermed også have indflydelse på, hvornår en mangel i den interne kontrol er væsentlig. Salgskontrakter og factoring er ofte komplekse transaktionsområder, hvor mangler i den interne kontrol ofte er væsentlige for regnskabet.

Manglende kontroller indenfor området salgskontrakter og factoring kan eksempelvis, enten enkeltvise eller som kombination af flere, være følgende:

* Procedure og kontrol hermed for hensættelser til tab på kontrakter/debitorer (værdiansættelse)
  + Der bør foreligge en kontrol til sikring af, at der på salgskontrakter foretages løbende vurdering af de enkelte kontrakter i forhold til aktivets værdi. Ved salg af en bil på salgskontrakt bør der hensættes til tab, såfremt bilens værdi falder til et lavere beløb end kontraktens restværdi. Ligesom der ved factoring løbende bør hensættes til tab på debitorerne, særlig i de tilfælde, hvor factoringselskabet har regres mod salgsvirksomheden
* Kontrol af fuldmagter og bemyndigelser, herunder særligt opdatering og regulering heraf. (bemyndigelse/rettighed og forpligtigelse)
  + Der bør foreligge en kontrol af, at anvendelse og godkendelse af factoring alene sker af personer med bemyndigelser hertil. Ligesom det bør kontrolleres, at der ikke oprettes salgskontrakter af personer, som ikke har bemyndigelser hertil.
* Ledelsesmæssigt tilsyn med regnskabsposter, hvorpå der sker performancemåling
  + Der bør foreligge en intern kontrol/ledelsesgennemgang af eksempelvis kvartalsrapporteringer, særligt såfremt der sker performancemåling på disse. Anvendelse af factoring kan påvirke vigtige nøgletal, hvorfor ledelsen bør have procedure for kontrol af såvel indregning og værdiansættelse heraf.
* Kontrol af, at alle fakturaer påført notifikation (denuntiation) er fremsendt i kopi til factoringselskabet (periodeafgrænsning)
  + Der bør foreligge en kontrol, som sikrer, at alle fakturaer påført notifikation er fremsendt til factoringselskabet til sikring af, at virksomhedens provenuer beregnes på det rette belåningsgrundlag samt til sikring af, at debitorerne optages korrekt i virksomhedens debitorstyring og dermed også indgår i rykkerprocedure fra rette instans.

Revisors forståelse for virksomhedens interne kontroller spiller en stor rolle i forbindelse med planlægningen, herunder valg af revisionsstrategi. Revisors forståelse for virksomhedens kontrolmiljø og kontrolaktiviteter giver mulighed for at afgøre, hvorvidt revisionen kan baseres på en kontrolbaseret strategi eller ej. Valget af revisionsstrategi har stor betydning for mængden af revisionshandlinger, der skal udføres for at opnå tilstrækkeligt revisionsbevis på de enkelte revisionsmål.

# KAPITEL 5 – REGNSKABSMÆSSIG BEHANDLING (Søren)

For at kunne forstå revisors udfordringer i forbindelse med indhentelse af egnet og tilstrækkeligt revisionsbevis på området tilgodehavender fra salg af varer og tjenesteydelser, herunder særligt vedrørende salg og belåning af fakturaer, er det vigtigt at forstå de regnskabsmæssige aspekter indenfor området. Når revisor fastlægger væsentlighedsniveau på enkeltområder og identificerer risici på området, da tages der både udgangspunkt i de regnskabsmæssige nominelle værdier som området genererer, samt de generelle interne kontroller.

Vi har i nedenstående afsnit beskrevet den regnskabsmæssige behandling af salg og belåning af fakturaer for at give læser et indblik i og forståelse for de poster, som vi i de efterfølgende kapitler behandler revisionsmæssigt.

Tilgodehavender fra salg af varer og tjenesteydelser er reelt et finansielt aktiv på linje med andre fordringer, idet der er leveret en ydelse eller varer mod en fremtidig betaling. Behandling af finansielle aktiver er reguleret i IAS 39, som ændres til IFRS 9 for regnskaber med startdato 1. januar 2015, hvorefter IAS 39 ophører. (IFRS, 2011)

IAS 39 og IFRS 9 indeholder mange elementer omkring finansielle aktiver og forpligtelser. Fokus for dette afsnit vil ligge på, hvornår indregning af finansielle aktiver kan ophøre, da dette er et vigtigt element for salg og belåning af fakturaer.

## 5.1 Ophør af indregning af finansielle aktiver (IAS 39)

Hovedreglen for første indregning er jf. IAS 39 paragraf 14, at en virksomhed kun kan indregne et finansielt aktiv såfremt virksomheden er part i den kontrakt der indgås. I relation til salg og belåning af fakturaer er kravet opfyldt som følge af virksomhedens fakturering til kunden. Hvorvidt en virksomhed kan ophøre indregningen af sine tilgodehavender ved modtagelse af provenu fra eksempelvis factoringselskab er defineret i IAS paragraf 17-23.

I første omgang skal der tages stilling til, hvorvidt reglerne i paragraf 17-23 skal anvendes på hele aktivet (eller en gruppe af ensartede aktiver) eller hvorvidt reglerne kan anvendes på en del af et finansielt aktiv. Denne sondring er defineret i paragraf 16. Det vil være naturligt, at en virksomhed som udgangspunkt vil ønske at kunne anvende reglerne på hele aktivet, såfremt ophør af indregning tillades, men tillades ophør ikke på hele aktivet vil det til tider være anvendeligt at se på dele af aktivet. Såfremt reglerne i paragraf 17-23 ønskes anvendt på en del af aktivet eller gruppe af ensartede aktiver, skal den del, som skal vurderes for ophør af indregning opfylde et af tre nedenstående punkter.

1. Delen består kun af specielt definerede pengestrømme fra et finansielt aktiv.
2. Delen består kun af fuldt proportionale (pro rata) andele af pengestrømmene fra et finansielt aktiv.
3. Delen består kun af fuldt proportionale (pro rata) andele af specielt definerede pengestrømmene fra et finansielt aktiv.

Jf. IAS 39 paragraf 17 skal en virksomhed ophøre indregningen af et aktiv når, og kun når, de kontraktlige rettigheder til aktivet udløber, eller hvis selskabet overdrager aktivet (Fedders & Steffensen, 2009, s. 678). For at øge forståelsen af reglerne omkring ophør af indregning er der i bilag 1 vedlagt et illustrativt beslutningsdiagram, udarbejdet som en del af IAS 39.

Som det ses af bilag 1 vurderes ophør af aktivets indregning ud fra overdragelse af pengestrømme, risiko og afkast samt kontrol over aktivet. Heri ligger også, hvorvidt der eksisterer en regresmulighed fra eksempelvis et factoringselskab mod virksomheden om tilbagebetaling af provenu ved forsinket betaling fra kunden. I de tilfælde, hvor denne regresmulighed ikke eksisterer, vil indregning ofte bygge på vurderinger om overgang af risiko og afkast. For at illustrere dette er gengivet et eksempel fra Fedders & Steffensen (2009, s. 681).

*”Et selskab indgår en factoringaftale. I henhold til aftalen skal selskabet godtgøre factoringselskabet for tab op til 10 % af overdragelsessummen for den samlede debitorportefølje. Factoringselskabet har risikoen for forsinket betaling. Historisk set har tabsprocenterne udgjort3-5 %, mens stort set alle debitorer – bortset fra dem, hvorpå der er lidt tab – historisk har betalt rettidigt.*

Der er tale om en lånetransaktion, idet selskabet i al væsentlighed har bevaret risici og fordele. Det skyldes, at eksponeringen over for variabiliteten i størrelsen af pengestrømmene efter al sandsynlighed er uændret. Det må forventes, at tabene – som må anses for at være den væsentligste risiko – også i fremtiden vil udgøre 3-5 %, således det overdragende selskab kommer til at dække det fulde tab.”

I ovenstående eksempel eksisterer der ikke en regresmulighed, men forholdet mellem den godtgørelse, som det overdragende selskab kan risikere at betale, set i forhold til de historiske tab, gør at virksomheden ikke har overdraget alle væsentlige risici, hvorfor aktivet forsat skal indregnes, og det modtagne provenu skal indregnes som en forpligtelse.

Eksemplet er baseret på en factoringaftale, men hvordan skal IAS 39 tolkes på de øvrige elementer omkring salg og belåning af fakturaer, som behandles i dette speciale? Gennemgangen vil tage udgangspunkt i de eksempler, som er opstillet i afsnit 2.1.2.

Det eksempel, som er opstillet på en securitizationaftale kan minde meget om en factoringaftale. Dog er der en ekstra part involveret i form af investorer, der køber den del af obligationerne, som skal fyldestgøres først efter betaling fra kunderne, hvorefter virksomheden tegner sig for de obligationer, som bærer den primære risiko for tab. Umiddelbart må man antage, at der ikke er en regresmulighed for investorerne mod virksomheden, således virksomhedens risiko er begrænset til den del af obligationerne, som de selv beholder. Dermed kan IAS 39 ikke anvendes på hele aktivet, eller rettere hele gruppen af aktiver, som indgår i aftalen, hvorfor IAS 39.16 skal vurderes for, hvorvidt reglerne kan benyttes på dele af aktiverne. Da aftalen består i at omdanne en pulje af fakturaer til obligationer, vil delene (obligationerne) bestå af fuldt proportionale andele af de fremtidige pengestrømme, hvorfor de er omfattet IAS 39.16.a.ii, som beskrevet tidligere i afsnittet.

I eksemplet på securitization i afsnit 2.1.2 beholder virksomheden 30 % af obligationerne, hvormed det skal vurderes om virksomheden kan ophøre med indregning af de resterende 70 % af gruppen af aktiver. Hvis vi tænker tilbage på eksemplet fra Fedders & Steffensen, vil en risiko for tab, som er større end den normale tabsprocent, betyde at der er tale om en lånetransaktion, hvor fakturaerne forbliver som en del af tilgodehavenderne, mens provenuet fra investorerne indregnes som en forpligtelse. Aftalen kvalificeres til en vurdering efter reglerne i IAS 39 paragraf 17-23, men virksomheden kan ikke ophøre med indregning af aktivet, da ikke alle væsentlige risici er overdraget. For at virksomheden kunne ophøre indregningen af aktivet, vil det kræve enten at den andel af obligationerne som virksomheden selv beholder reduceres kraftigt, eller at der er andre forhold, som sikrer at virksomheden risiko er overgivet.

I eksemplet på barter trade sælger virksomheden for $130 og modtager $100 fra banken på vegne af distributøren. Hvis man sammenligner med eksemplet på en securitizationaftale vil man umiddelbart komme til den konklusion, at indregning af aktivet ikke kan ophøre, idet virksomheden selv beholder en stor del af den risiko der ligger i aftalen. Og testes aftalen på beslutningsdiagrammet i bilag 1 vil det også være en logisk konklusion. Dog er eksemplet på barter trade aftalen lavet på en måde, hvor distributøren optager et lån i banken og pengene betales til virksomheden. De penge som modtages, er derfor ikke et provenu i forbindelse med salg af fakturaer til tredjepart, men i stedet en delbetaling fra distributøren, der mest af alt har karakter af et kontaktsalg, grundet den korte tid mellem fakturering og modtagelse af betaling. Det er derfor et afgørende element, at distributøren optager et lån med en inkluderet garanti for, at virksomheden kan modregne det modtagne beløb i sine tilgodehavender. Havde der ikke været denne låneaftale mellem to eksterne parter, vil det igen have været en vurdering mellem overgang af risiko og afkast.

Eksemplerne på barter trade og securitization viser, at det ofte kan være små afgørende elementer i en aftale, som afgør hvorvidt indregning af aktivet kan ophøre eller ej.

## 5.2 Overgang til IFRS 9

Som beskrevet tidligere ophører IAS 39 for regnskabsår der starter 1. januar 2015 eller senere. Tilvalg af IFRS 9 er dog allerede muligt, hvad angår ophør af indregning af finansielle aktiver.

I 2009 udsendte IASB et ”exposure draft” på grund af regnskabsproblemer, som var fremkommet under den finansielle krise (Del Din, Talpo & Pepe, 2009 s. 1). Indholdet var blandt andet en ændring til kravene omkring ophør af indregning af finansielle aktiver, idet kravene fra IAS 39 havde fået stor kritik omkring kombinationen af risiko og afkast, kontrol samt fortsat engagement, som er beskrevet i Fedders & Steffensens figur. Ændringsforslaget til IAS 39, som var en del af IASBs exposure draft havde til intention at reducere kompleksiteten i kravene til indregningsophør (Del Din, Talpo & Pepe, 2009 s. 2).

I forhold til hvornår et aktiv kan vurderes for, hvorvidt indregning kan ophøre, kom IASB frem til en definition, som minder om punkt i, ii og iii fra IAS 39, som er beskrevet i afsnit 5.1. Det skal dog tilføjes, at IASB var delt i dette spørgsmål, idet en minoritetsandel ønskede, at en virksomhed, som overdrager et aktiv, og herefter ikke opretholder alle økonomiske rettigheder til aktivet, skulle kunne ophøre indregningen af aktivet og herefter indregne aktiv eller forpligtelse tilsvarende til den del, som er bibeholdt (Del Din, Talpo & Pepe, 2009 s. 2). Dermed ville en minoritets del gøre vurderingen af risiko og afkast, kontrol samt fortsat engagement overflødig.

I exposure draft fremlagde IASB følgende, hvor en virksomhed skulle ophøre indregning af et finansielt ved overgang til et andet selskab, såfremt et af følgende er gældende (Del Din, Talpo & Pepe, 2009 s. 3):

1. Den kontraktmæssige ret til pengestrømme fra aktivet er udløbet.
2. Virksomheden har ingen fortsat engagement i aktivet. Det vil sige, at den sælgende virksomhed ikke bevarer eller erhverver nye rettigheder eller forpligtelser til aktivet i forbindelse med salget. Yderligere er det sælgende selskab ikke interesseret i aktivets fremtidige præstation og har heller ikke forpligtelser til at godtgøre for aktivets manglende præstation i fremtiden.
3. Virksomheden opretholder et fortsat engagement i aktivet, men det erhvervende selskab har opnået den praktiske mulighed for at overføre aktivet til tredjemand, såfremt det er i det erhvervende selskabs egen interesse.

I punkt c indgår der et element af kontrol over aktivet, hvorfor IASB også fremlagde følgende om test af, hvem der har kontrol med aktivet. Testen relaterer sig til formuleringen i punkt c om, at det erhvervende selskab kan overføre aktivet til en tredjemand, kontroltesten bygger på, at erhververen kan overføre aktivet til en uafhængig tredjemand uden accept eller restriktioner fra overdrageren, samt at erhververen ikke er forpligtet til at godtgøre overdrageren. Synspunktet om, hvem der har kontrol over aktivet, skal tages ud fra erhververens synspunkt, således at hvis erhververen skal indregne aktivet på baggrund af kontroltesten, da skal overdrageren ophøre med sin indregning. Således sikres, at aktivet kun indregnes i én virksomheds balance. I IASBs exposure draft gøres der op med, hvorvidt en virksomhed har overdraget alle væsentlige risici og afkast fra et aktiv, mens fokus flyttes til en mere stram test af, hvem der besidder kontrollen over aktivet (Del Din, Talpo & Pepe, 2009 s. 5).

IASBs forslag omkring ændring til kravene for, hvornår indregning af et finansielt aktiv kan ophøre, blev ikke en del af IFRS 9, hvorfor reglerne herom i IAS 39 er fastholdt. På trods af, at forslaget ikke blev gennemført, er det vigtigt at holde sig for øje, at reglerne om indregningsophør af finansielle aktiver er et fokusområde, som i dag bygger på vurderinger omkring overgang af risici og afkast. Det må derfor forventes, at reglerne vil blive forsøgt ændret i fremtiden, ikke mindst set i lyset af, at IASB selv var delt i spørgsmålet om, hvornår en virksomhed kan ophøre med indregningen af et finansielt aktiv.

## 5.3 Amerikanske standarder

Da IFRS ikke er blevet standard i alle lande, vil revisor kunne komme ud for at skulle forholde sig til regnskaber, som er bygget på andre regnskabsstandarder. For at illustrere forskelle i, hvordan standarder er opbygget har vi valgt at inddrage US GAAP som en sammenligning til IFRS. Reglerne i US GAAP omkring, hvornår en virksomhed kan ophøre indregningen af et finansielt aktiv, findes i ASC 860.

ASC er en forkortelse for Accounting Standard Codification og er opbygget i et system, hvor sektionerne betegnes som følger: ASC Område-Emne-Delemne-Sektion. ASC 860 omhandler således området ”Transfers and Servicing”.

I henhold til ASC 860-10-55-28 kan en virksomhed ophøre sin indregning af et finansielt aktiv såfremt det ikke har nogen form for fortsat engagement, rettigheder eller forpligtelser ved det overdragede aktiv. Heri ligger det også, at såfremt overdragelsen er en rutine transaktion, er det ikke ensbetydende med fortsat engagement. Vurderingen af fortsat engagement er i tråd med det exposure draft, som IASB fremlagde i 2009. Dog er ”ikke nogen form for fortsat engagement, rettigheder eller forpligtelser” en forholdsvis bred definition, som i mange tilfælde ikke retfærdiggører et indregningsophør af et overdraget finansielt aktiv.

I de tilfælde, hvor virksomheden stadig fastholder nogen form for fortsat engagement, rettighed eller forpligtelse i det overdragede aktiv, skal reglerne i ASC 860-10-40 anvendes. Som det første skal det vurderes om transaktionen har karakter af overdragelse af et helt finansielt aktiv eller gruppe af finansielle aktiver, jf. ASC 860-10-40-4A, hvilket er yderligere uddybet i ASC 860-10-55-17F-H.

Såfremt et overdraget finansielt aktiv ikke er omfattet af ASC 860-10-40-4A, skal det vurderes om den overdragede del opfylder definitionen af en ”participating interest”, jf. ASC 860-10-40-6A. En participating interest har alle af de følgende karakteristika:

1. Fra overdragelsesdatoen repræsenteres den del, som beholdes af overdrageren, en proportonal del (pro-rata) i det samlede finansielle aktiv. Den andel som overdrageren beholder, kan variere over tid, såfremt andele sælges.
2. Fra overdragelsesdatoen fordeles alle pengestrømme proportionelt mellem alle andele, inklusiv de andele, som overdrageren har beholdt.
3. Prioriteten af pengestrømmene er som følger:
   1. Alle som besidder andele, inklusiv overdrageren, har samme rettigheder til pengestrømmene.
   2. Ingen besiddere af andele må efterstilles de øvrige besiddere.
   3. Prioriteten må ikke ændres selv ved konkurs eller betalingsstandsning hos overdrageren eller den oprindelige debitor.
   4. Ingen besiddere af andele har mulighed for regres mod overdrageren, dennes tilknyttede virksomheder eller øvrige besiddere af de øvrige andele.
4. Ingen som besidder andele har rettighed til at pantsætte eller veksle hele det finansielle aktiv, med mindre alle besiddere er enige herom.

Kravet om pro-rata er i lighed med det, som tidligere er beskrevet i IAS 39 og dermed også IFRS 9.

I de tilfælde, hvor en overdragelse af et finansielt aktiv er opfyldt af definitionerne i enten ASC 860-10-40-4A eller ASC 860-10-40-6A skal der vurderes på yderligere elementer, som er beskrevet i ASC 860-10-40-5, der indeholder følgende punkter, som alle skal være opfyldt før indregning af aktivet kan ophøre:

1. Det overførte aktiv er blevet isoleret fra overdrageren samt dennes tilknyttede virksomheder og kreditorer. Dette krav gælder selv ved konkurs eller betalingsstandsning hos overdrager.
2. Alle erhververe ved overdragelsen har ret til at pantsætte eller veksle den del af aktivet, som de modtager samt, at der i aftalen ikke indgår nogle betingelser, som enten begrænser en erhverver i at udføre retten eller giver overdrageren andet end en ubetydelig fordel. Såfremt erhvervelsen er foregået gennem eksempelvis en securitizationaftale, hvori den første erhverver er begrænset af at udøve sin ret, skal betragtningen lægges på den tredjepart, som er den efterfølgende erhverver.
3. Den effektive kontrol over det overførte aktiv er ikke bevaret af overdrageren eller dennes tilknyttede virksomheder.

Eksempler på hvornår den effektive kontrol er bevaret kan være, hvor en overdragelse inkluderer en aftale, som giver overdrageren

* ret eller forpligtelse til at tilbagekøbe aktivet før udløb
* evnen til at få besidderen af et specifikt aktiv til at returnere dette og en ikke ubetydelig fordel for overdrageren er forbundet til denne evne.
* Mulighed for at tilbagekøbe det finansielle aktiv til en pris, som er så favorabel, at det er sandsynligt, at tilbagekøbet vil ske.

Såfremt de beskrevne krav opfyldes kan en virksomhed ophøre sin indregning af et overdraget finansielt aktiv. Alternativt skal modtagne provenuer indregnes som en forpligtelse, jf. ASC 860-30-25-2.

Overordnet set er der ikke den store forskel mellem US GAAP og IFRS vedrørende indregningsophør af finansielle aktiver. Den forskel, der dog eksisterer, er, at IFRS fokuserer på risici og afkast i sin definition, mens US GAAP fokuserer på rettigheder til at pantsætte eller veksle. Selve elementet omkring at bibeholde kontrollen er indeholdt i begge standarder.

# KAPTIEL 6 – REVISORS REAKTION PÅ SÆRLIGE RISICI (Søren)

Efter at have foretaget planlægning og risikovurdering samt identifikation af de kendte interne kontroller skal revisor foretage, hvis det findes nødvendigt, en løbende revision. Den løbende revision foregår som en test af kontroller eventuelt suppleret med enkelte substanshandlinger til vurdering af, hvorvidt de interne kontroller findes effektive og betryggende. Disse tests og handlinger foretages for at vurdere på, hvorvidt revisor kan basere sin løbende og statusrevision efter en kontrolbaseret revisionsstrategi/kombineret strategi.

I dette afsnit vil vi beskrive de enkelte revisionsmål, som revisor i sin planlægning kan have vurderet effektive til indsamling af revisionsbevis samt vurdere på typen og egnetheden af det opnåede revisionsbevis.

I den finansielle krise som opleves i specielt Europa og USA har fokus flyttet sig for virksomheder, fra tidligere at have fokuseret på vækst til i dag nok mere at fokusere på at konsolidere sig og nedbringe arbejdskapital og gældsbyrden. Der findes alternative løsninger til dette, alt fra ændring af kredittider for kunder og leverandører og optimering af indkøb til belåning og salg af virksomhedens tilgodehavender.

Alt afhængig af, hvor tæt den løbende dialog er mellem revisor og virksomhed, vil revisor blive informeret om, at virksomheden påtænker at indgå kontrakter om factoring eller salg af tilgodehavenderne. Såfremt den løbende dialog ikke er tæt, må det antages, at revisor opdager igangsætningen af kontrakterne i forbindelse med den løbende revision.

Men hvorfor indgår virksomhederne kontrakter om salg og belåning af fakturaer? Flere steder i den vestlige verden antages det, at en virksomhed er i problemer, såfremt den benytter sig af factoring. Det er selvfølgelig sandt i nogle tilfælde, men langt fra i alle.

Den første og mest oplagte årsag er effekten på virksomhedens pengestrømme. Nogle brancher er præget af lange kredittider til kunderne, hvilket kan være et nødvendigt parameter for at opnå de nødvendige markedsandele. Bliver virksomheden tilbudt en factoringaftale, hvor omkostningerne er mindre end den gennemsnitlige rente, som virksomheden betaler, vil aftalen ofte være fordelagtig, da den positive pengestrøm fra factoring kan bruges til at nedbringe den rentebærende gæld.

En anden årsag er, at nogle aftaler om salg og belåning af fakturer, giver virksomheden mulighed for at reducere sine tilgodehavender med en direkte modpostering på likvider, mens andre aftaler ikke giver den mulighed. Netop den sidste årsag kan give anledning til diskussion mellem revisor og virksomhed, da det kan have store indvirkninger på virksomhedens nøgletal, hvorvidt tilgodehavenderne kan reduceres eller ej.

## 6.1 Revisionsmål

Det er ledelsens ansvar at udarbejde et retvisende årsregnskab, hvori revisionsmål indirekte er præsenteret (Eilifsen et al, 2010, s. 115). Som eksempel vil et retvisende årsregnskab udtrykke, at de indregnede tilgodehavender fra salg eksisterer (tilstedeværelse), er målt til den værdi som de kan realiseres til (værdiansættelse) samt at tilgodehavenderne er fremkommet fra salg af varer og tjenesteydelser på kredit (præsentation). Revisor anvender revisionsmål for at kunne vurdere risikoen for forskellige typer af fejlinformation. I henhold til ISA 315 kan revisionsmål opdeles i tre hovedkategorier.

1. Revisionsmål for grupper af transaktioner og begivenheder for perioden, der revideres.
2. Revisionsmål for balanceposter ultimo perioden.
3. Revisionsmål for præsentation og oplysninger.

Hver kategori indeholder flere revisionsmål. På trods af, at alle revisionsmålene har deres unikke navne og beskrivelser, vil man ofte se, at enkelte er blevet slået sammen i de enkelte revisionsselskabers metodikker. Den typiske vil nok være, at forekomst (kategori a) er slået sammen med tilstedeværelse (kategori b) selvom den ene henviser til transaktioner, mens den anden henviser til balanceposten, som knytter sig til transaktionen.

ISA 315 giver mulighed for, at revisor kan lave sin egen betragtning af revisionsmålene, men det kræves dog, at alle aspekter fra revisionsmålene i standarden er dækket af revisorens betragtning.

Eilifsen et al (2010, s. 116) tilføjer desuden bemyndigelse, som et ekstra revisionsmål under transaktioner og begivenheder. Da fokus for dette speciale ligger på salgskontrakter samt salg og belåning af fakturaer, vil bemyndigelse blive medtaget, og revisionsmål vil blive gennemgået ud fra følgende model.

|  |  |  |  |
| --- | --- | --- | --- |
|  | Revisionsmål for grupper af transaktioner og begivenheder for perioden | Revisionsmål for balanceposter ultimo perioden | Revisionsmål for præsentation og oplysninger |
| Forekomst / Tilstedeværelse | *Transaktioner og begivenheder, der er blevet registreret, har fundet sted og angår virksomheden* | *Aktiver, gældsforpligtelser og kapitalinteresser eksisterer* | *Oplyste begivenheder, transaktioner og andre forhold har fundet sted og vedrører virksomheden* |
| Bemyndigelse | *Alle transaktioner og begivenheder, der er blevet registreret, er registreret med den korrekte bemyndigelse* |  |  |
| Fuldstændighed | *Alle transaktioner og begivenheder, der skulle have været registreret, er blevet registreret* | *Alle aktiver, gældsforpligtelser og kapitalinteresser, der skulle være registreret, er blevet registreret* | *Alle oplysninger, der skulle være medtaget i regnskabet, er blevet medtaget* |
| Rettigheder og forpligtelser |  | *Virksomheden ejer eller kontrollerer rettighederne til aktiver, og gældsforpligtelserne er virksomhedens forpligtelser* |  |
| Nøjagtighed / Værdiansættelse og fordeling | *Beløb og andre data, der vedrører registrerede transaktioner og begivenheder, er blevet passende registreret* | *Aktiver, gældsforpligtelser og kapitalinteresser er medtaget i regnskabet med passende beløb, og eventuelle afledte værdiansættelses- eller fordelingsjusteringer er registreret på passende vis* | *Finansiel og anden information bliver oplyst retvisende og med passende beløb* |
| Periodeafgrænsning | *Transaktioner og begivenheder er blevet registreret i den korrekte regnskabsperiode* |  |  |
| Klassifikation og forståelighed | *Transaktioner og begivenheder er blevet registret på de rigtige konti* |  | *Finansiel information er præsenteret og beskrevet på passende vis, og oplysninger fremgår tydeligt* |

Oversat fra Eilifsen et al, 2010, side 116.

Men hvordan anvendes revisionsmål i forbindelse med den løbende revision? Som beskrevet før anvender revisor revisionsmål til vurdering af risiko for typer af fejlinformation. For at vurdere denne risiko vil revisor i forbindelse med den løbende revision sammenkæde revisionsmål med virksomhedens interne kontroller. Gennem sin vurdering af de interne kontroller vil revisor kunne vurdere risikoen for fejlinformation målt per revisionsmål, idet en effektiv kontrol vil nedsætte risikoen for fejl.

Som det fremgår af ISA 315, A116 kræves der ofte flere kontrolaktiviteter, sammen med andre elementer i den interne kontrol, for at håndtere en risiko. Heraf kan udledes, at der som udgangspunkt skal være mere end én effektiv kontrol på et revisionsmål inden for en specifik regnskabspost før revisor kan reducere sin vurdering af risiko. Det er dog muligt, at en virksomhed etablerer kontroller, som i sin udformning kan relateres sig til mere end et revisionsmål.

Såfremt revisor har valgt en kontrolbaseret revisionsstrategi og dermed baserer revisionen på de interne kontroller i virksomheden, men erfarer at der på en given regnskabspost ikke er effektive kontroller på en eller flere revisionsmål, vil revisor være nødsaget til at øge mængden af substanshandlinger for at afdække de pågældende revisionsmål. (Eilifsen et al, 2010, s. 197)

Rent praktisk vil udgangspunkt for den løbende revision være virksomhedens processer og ikke regnskabsposter, idet det er processerne der genererer transaktionerne i virksomheden. Ofte vil en kontrolrisiko målt på revisionsmål blive vurderet på kategorien ”Revisionsmål for grupper af transaktioner og begivenheder for perioden”, hvilket typisk indeholder de daglige transaktioner (Eilifsen et al, 2010, s 197). De øvrige kategorier ”Revisionsmål for balanceposter ultimo perioden” og ”Revisionsmål for præsentation og oplysninger” vil typisk være indeholdt i regnskabsafslutningsprocessen, en proces hvis risiko ofte kan være karakteriseret ved regnskabsmæssige skøn og ikke-rutinemæssige transaktioner.

**Forekomst / Tilstedeværelse**

Forekomsten er udtrykket for, at alle de transaktioner, som er registreret i en regnskabsperiode, er valide og tilhører virksomheden (Eilifsen et al, 2010, s. 117). Et eksempel på dette er, at forekomsten er udtryk for, at alle transaktioner, som er registreret på omsætningskonti, er reelle salg foretaget af virksomheden. Som revisionsmål tilhører den kategorien ”Revisionsmål for grupper af transaktioner og begivenheder for perioden”. På trods af kategoriens navn relaterer forekomst sig ikke til, hvorvidt transaktionen er forekommet i den rigtige periode, da den kun fokuserer på eksistensen af transaktionen.

Tilstedeværelse tilhører kategorien ”Revisionsmål for balanceposter ultimo perioden” og relaterer til eksistensen af aktiver, forpligtelser og egenkapitalen. Der er her tale om, hvorvidt de aktiver, som er registreret også eksisterer. For materielle anlægsaktiver samt varelagre kan tilstedeværelse konstateres ved fysisk observation, mens tilstedeværelse kan være sværere at fastslå for andre former for aktiver.

For kategorien ”Revisionsmål for præsentation og oplysninger” er forekomst og rettigheder og forpligtelser et spørgsmål om, at oplyste begivenheder og transaktioner har fundet sted og vedrører virksomheden. Det er her et spørgsmål om, at oplysningerne i regnskabet reelt set er forekommet. Eksempel herpå kan være noteoplysning om at en bank eller et koncerninternt selskab har givet tilsagn om finansiel støtte.

**Bemyndigelse**

Som beskrevet før medtages revisionsmålet bemyndigelse i nogle litteraturer på trods af, at den ikke står alene i ISA 315 (Eilifsen et al, 2010, s. 116). Da fokus for dette speciale ligger på elementer af tilgodehavender fra salg af varer og tjenesteydelser, som er baseret på kontraktlige forhold, er bemyndigelse også her medtaget særskilt.

Dette revisionsmål omhandler fuldmagtsforhold samt tegningsretter i virksomheden. Fuldmagtsforhold kan til tider være uformelle og indarbejdet i stillingsbetegnelser. Eksempelvis vil en ekspedient i en butik altid have fuldmagt til at sælge butikkens varer, men ofte vil fuldmagten til at ændre priser ligge hos bestyreren. Andre gange er det måske ikke tydeligt for en kunde, hvem der har fuldmagt eller måske vigtigere, hvem der ikke har fuldmagt til at sælge eller indgå aftaler. Et eksempel herpå kan være en bilforhandler, som indgår salgskontrakter med kunderne. Er en sælger ikke til stede, vil en kunde så stille spørgsmål ved, hvis en anden ansat indgik en kontrakt?

I Danmark vil en virksomheds tegningsretter fremgå af CVR registret, men et kartotek over fuldmagter findes ofte ikke i andre lande. Virksomheder bør have klart beskrevne fuldmagtsforhold, som skal foreligge i skriftlig form med underskrift fra relevant ledelsesniveau. I globale koncerner, hvor aftalerne indgås lokalt, bør der også foreligge skriftlige fuldmagter for, hvilke aftaler den lokale ledelse kan indgå, eksempelvis en fuldmagt for indgåelse af alle aftaler under et vist beløb.

Revisor bør her påse procedurer for fuldmagtsforhold og herunder påse, hvorvidt fuldmagter forefindes i skriftlig form og med korrekt underskrift.

**Fuldstændighed**

For kategorien ”Revisionsmål for grupper af transaktioner og begivenheder for perioden” er fuldstændighed et spørgsmål om, at alle transaktioner som burde være medtaget, er blevet registreret. Det er dermed modpolen til forekomsten. Det kan eksempelvis være, at der for alle varesalg er registreret en tilhørende omkostning, så der ikke opnås 100 procent dækningsgrad.

Fuldstændighed i relation til kategorien ”Revisionsmål for balanceposter ultimo perioden” er et spørgsmål om, at alle aktiver og passiver er medtaget i regnskabet. Et eksempel på opfyldelse af fuldstændighed er, at alle udestående leverandørfakturaer er medtaget, således der ikke kun er foretaget fysisk varemodtagelse, men også registrering af købet.

Ved ” Revisionsmål for præsentation og oplysninger” er fuldstændighed et spørgsmål om, at alle oplysninger er medtaget. Eksempel herpå kan være, hvorvidt oplysninger i anvendt regnskabspraksis omkring specifikke indregningsmetoder er medtaget, men også om alle oplysninger omkring eventualforpligtelser er medtaget. Ved opfyldelse af fuldstændighed for denne kategori er det dermed et udtryk for, at der ikke er udeladt nogen væsentlige oplysninger fra noterne eller andre områder i regnskabet (Eilifsen et al, 2010, s. 119).

**Rettigheder og forpligtelser**

Rettigheder og forpligtelser relaterer sig kun til ”Revisionsmål for balanceposter ultimo perioden”. Det er dermed et spørgsmål om, at virksomheden ejer eller kontrollerer rettighederne til de aktiver, som er indregnet samt at de indregnede gældsforpligtelser er virksomhedens. Et typisk eksempel herpå er, at virksomheder som drives fra lejede lokaler undlader at indregne værdien af disse lokaler, da der ikke foreligger noget ejerskab og kontrollen over lokalerne er begrænset til en lejeaftale, som kan opsiges. Et andet eksempel kan være, at ledelsen gennem dette revisionsmål udtrykker, at virksomheden har rettighederne til det varelager, som fremgår af virksomhedens balance.

**Nøjagtighed / Værdiansættelse og fordeling**

Nøjagtighed vedrører transaktioner som er registreret i perioden. Med nøjagtighed menes, hvorvidt transaktioner er registreret på passende vis. Det er i sig selv en bred definition, men dækker over bl.a. bogføringsdatoer samt beløbet, som er posteret i transaktionen. En fortolkning af nøjagtighed kan være, hvorvidt det beløb som er aktiveret for en ny maskine indeholder alle de direkte omkostninger, som har været afholdt for at få maskinen hjem og installeret til en funktionsdygtig tilstand (Eilifsen et al, 2010, s. 117).

Værdiansættelse og fordeling, som refererer til kategorien ”Revisionsmål for balanceposter ultimo perioden” er et spørgsmål om, hvorvidt aktiver og passiver er medtaget i regnskabet med et passende beløb samt at de afledte værdiansættelsesjusteringer er registreret på passende vis. Eksempel herpå er, at den værdi som ledelsen præsenterer tilgodehavender fra salg af varer og tjenesteydelser med, også er den værdi, som de forventes realiseret til.

Nøjagtighed og værdiansættelse under ” Revisionsmål for præsentation og oplysninger” er et udtryk for, at finansiel og anden information bliver oplyst retvisende og med passende beløb. Eksempler herpå kan være oplysningen af en eventualforpligtelse samt oplysninger omkring sikkerhedsstillelser, herunder hvem de er stillet overfor og med hvilke beløb.

**Periodeafgrænsning**

Dette revisionsmål eksisterer kun inde for kategorien ”Revisionsmål for grupper af transaktioner og begivenheder for perioden”. Øvrige revisionsmål i denne kategori forholder sig ikke til, hvilken periode registreringen er sket, men kigger mere på om registreringen er reel, om hvorvidt alt er registreret og om det er registreret korrekt. Periodeafgrænsning handler udelukkende om de registrerede transaktioner er registreret i den rigtige periode. Der kigges dermed kun på de registreringer, som er foretaget, idet manglede registreringer er omfattet af fuldstændighedsbegrebet. Et typisk eksempel herpå er, hvorvidt dele af omsætningen er registreret i en ny regnskabsperiode. Det kunne være, at der var registreret omsætning i indeværende periode, hvor indregningskriteriet først er opfyldt i den kommende regnskabsperiode, men det modsatte forhold kan også gøre sig gældende, hvor omsætning er medtaget i den nye periode på trods af, at indregningskriteriet er opfyldt i den forrige periode.

**Klassifikation og forståelighed**

Klassifikation i forbindelse med kategorien ”Revisionsmål for grupper af transaktioner og begivenheder for perioden” er et spørgsmål om, hvorvidt transaktioner og begivenheder er registreret på de rigtige konti. Det kunne være, hvorvidt bogføring af leverandørfakturaer registreres på den rigtige kreditorkonto, men også hvorvidt salg på kredit registreres som tilgodehavender fra salg af varer og tjenesteydelser og ikke som andre tilgodehavender.

I relation til kategorien ”Revisionsmål for præsentation og oplysninger” benævnes dette revisionsmål Klassifikation og forståelighed. Det er her et spørgsmål om, hvorvidt den finansielle information bliver præsenteres og beskrevet på en passende vis. Et eksempel herpå kan være præsentationen af, hvor stor en del af den langfristede gæld der forfalder inden for et år, som dermed skal indeholdes i den kortfistede gæld (Eilifsen et al, 2010, s. 119).

## 6.2 Revisionsbevis

Som beskrevet i forrige afsnit, aflægger ledelsen et regnskab, som reflekterer revisionsmål for de forskellige elementer i regnskabet. Revisor tester revisionsmålene ved at udføre revisionshandlinger, der danner bevis for, hvorvidt alle revisionsmål er opfyldt. Når revisionsbeviset understøtter revisionsmålene kan revisor afgive en umodificeret revisionspåtegning (Eilifsen et al, 2010, s 114).

Revisionshandlinger kan jf. ISA 500 opdeles i tre kategorier: Risikovurderingshandlinger, test af kontroller og substanshandlinger. Der er ikke en direkte sammenhæng mellem revisionshandlinger og revisionsmål, forstået på den måde, at en revisionshandling ikke altid afdækker et specifik revisionsmål. Ofte vil det være tilfældet, at det kræver mere end en revisionshandling for et givet revisionsmål og andre gange kan enkelte revisionshandlinger afdække mere end et revisionsmål.

Revisionsbevis er alle de informationer, som revisor benytter sig af for at opnå sin konklusion i revisionspåtegningen. Det er dermed en kombination af den råbalance, som danner grundlag for regnskabet samt øvrig information, som er indhentet under revisionen (Eilifsen et al, 2010, s. 120). Følgende forhold gør sig gældende for revisionsbevis:

* Typen af revisionsbevis
* Kvaliteten og kvantiteten af revisionsbevis
* Vurdering af revisionsbevis

### 6.2.1 Typen af revisionsbevis

Typen af revisionsbevis kan deles op i regnskabsmateriale samt anden information. Regnskabsmateriale er både råbalancen, underliggende kontospecifikationer, saldolister samt supplerende materiale, eksempelvis i form af checks, dokumentation på bankoverførsler, fakturaer samt regnearksberegninger. Anden information kan være mødereferater, eksterne bekræftelser samt benchmarksstudier på konkurrenter eller branchen som helhed.

### 6.2.2 Kvaliteten og kvantiteten af revisionsbevis

Revisor skal sikre, at det opnåede revisionsbevis er både passende (kvalitet) og tilstrækkelig (kvantitet). Der er et naturligt sammenhæng mellem kvalitet og kvantitet. Jo større risiko der er på en regnskabspost jo mere revisionsbevis skal indhentes, men hvis der er høj kvalitet i det indhentede bevis, opnår revisor hurtigere et tilstrækkelig revisionsbevis for det risikofyldte område. Sammenhængen mellem kvalitet og kvantitet er derfor en omvendt sammenhæng.

I nogle tilfælde vil revisor være nødsaget til at benytte revisionsbeviser som er overtalende og ikke overbevisende. Dette skyldes først og fremmest, at en revision skal foregå inden for en rimelig tidsramme samt til rimelige omkostninger, hvorfor revisor til tider kun vil foretage stikprøver ud fra den information som er til rådighed, eksempelvis en debitorsaldoliste, men det skyldes også, at ikke alt revisionsbevis er fuldstændig pålideligt. Et revisionsbevis må derfor anses for at være passende, når det er både relevant og pålideligt (Eilifsen et al, 2010, s. 121).

Hvis revisor under revision af leverandørgæld vil afdække fuldstændigheden, men kun forholder sig til afstemning af de kreditorer, som fremgår af kreditorsaldolisten, vil det ikke være en relevant handling for fuldstændighed, da der kun ses på de registreringer, som er foretaget. Fokus skal derfor være på manglende registreringer, herunder svømmende varer og større omkostninger i den efterfølgende periode. Et revisionsbevis er derfor kun relevant, såfremt det relaterer sig til det revisionsmål, som der revideres efter.

Pålideligheden i et revisionsbevis opnås, når revisor kan stole på, at det kan benyttes til at afdække et revisionsmål. Det er i sig selv en bred definition, hvorfor der er mange elementer, som indgår i revisors vurdering af, hvorvidt et revisionsbevis er pålideligt. Vurderingen skal eksempelvis forholde sig til typen af bevis samt kilden (Eilifsen et al, 2010, s. 121). Eksempler på, hvordan revisor kan vurdere typen og kilden kan være:

* Eksterne bekræftelser fra en velinformeret kilde må alt andet lige anses for at være mere pålideligt end information, som er udarbejdet af virksomheden selv, hvilket er i overensstemmelse med ISA 505. Eksempel herpå er saldomeddelelsessvar fra virksomhedens kunder contra intern afstemning og opgørelse af tilgodehavender.
* Effektiviteten af virksomhedens interne kontroller er også et element, som kan påvirke pålideligheden af et revisionsbevis. Såfremt en virksomhed har etableret stærke interne kontroller for et område (og revisionsmål) vil kontrolrisikoen være lav, hvorpå information underlagt disse kontroller må anses for at være mere pålidelige end såfremt der ikke var stærke interne kontroller og dermed høj kontrolrisiko.
* Viden som revisor selv opnår, må også ses for at være et mere pålideligt revisionsbevis i forhold til viden som opnås ved antagelse eller tredjemand. Eksempel herpå er revisors observation af, at en kontrol er effektiv contra at revisor forespørger til, hvorvidt en kontrol er effektiv. Her indgår også revisors deltagelse i en fysisk lagerkontrol. Dog kan der være tale om et produktsortiment, som gør, at revisors egen viden ikke er tilstrækkelig. I de tilfælde vil revisor ofte rådføre sig med en ekspert omkring værdiansættelse.
* I sine forespørgsler til medarbejdere og ledelse skal revisor forsøge at få dokumenteret bevis for at opnå et pålideligt revisionsbevis. Eksempel herpå er forskellen mellem, at ledelsen mundtligt referer, hvad der blev aftalt på sidste direktionsmøde i forhold til at modtage et skriftligt mødereferat samt at påse, at det er sendt til godkendelse hos samtlige deltagere på mødet, jf. ISA 505.
* Revisor skal desuden forsøge at opnå adgang til originale dokumenter frem for fotokopier, idet et originalt dokument som udgangspunkt må anses for at være mere pålideligt.

### 6.2.3 Vurdering af revisionsbevis

Revisors evne til at vurdere revisionsbeviset vil ofte bygge på erfaring, idet evnen hertil ofte opbygges over tid på baggrund af erfaring omkring, hvilke typer af beviser der kan indhentes. I vurderingen skal revisor tage stilling til, om det indhentede bevis er tilstrækkeligt og pålideligt til at kunne afdække et revisionsmål på en given regnskabspost. Det er essentielt, at denne vurdering foretages objektivt, idet den hverken må påvirkes af relationer til kunden eller tidspres i revisionen (Eilifsen et al, 2010, s. 122). Såfremt revisor kommer til den konklusion, at det opnåede revisionsbevis ikke er tilstrækkelig, skal revisor foretage supplerende revisionshandlinger.

### 6.2.4 Revisionshandlinger til opnåelse af revisionsbevis

Der eksisterer en række forskellige revisionshandlinger, som revisor kan foretage. Effekten af handlingerne kan variere alt afhængigt af regnskabsområde og revisionsmål, hvorfor revisor skal vurdere relevans og pålidelighed af dem.

En af revisors muligheder er kontrol af fortegnelser eller dokumenter, såvel interne som eksterne. De interne vil være kendetegnet ved, at de ikke har cirkuleret andet end internt i virksomheden, mens eksterne vil være både internt genererede, som distribueres eksternt, som eksempelvis salgsfakturaer, men også eksternt genererede dokumenter, som er medtaget i virksomhedens registreringer. Som omtalt før, vil eksterne dokumenter have en større pålidelighed end interne dokumenter. Hvorvidt revisor skal indhente eksterne dokumenter, som er genereret internt eller eksternt afhænger af, hvilket revisionsmål der ønskes bevis for.

Kontrol af fysiske aktiver er en anden revisionshandling, som revisor kan benyttes sig af. Den kan dog kun anvendes som bevis for aktivets eksistens, men kan benyttes på samtlige fysiske aktiver, som eksempelvis materielle anlægsaktiver, varebeholdninger og likvider i form af kontant beholdning.

En anden mulighed for revisor er observation. Handlingen skal ikke forveksles med en fysisk kontrol, da den går ud på at observere at en proces eller procedure udarbejdes og udføres. Det er dog ikke en revisionshandling, som giver et stærkt bevis, idet handlingen ikke kan testes ved at gennemgå dokumenter og den giver kun bevis for udførelsen af processen eller proceduren på det givne tidspunkt. Den er derfor følsom over for, at det personale, som er observeret, har ageret anderledes end under normale omstændigheder.

Forespørgsel til nøglepersoner i virksomheden er også en mulig revisionshandling, og kan være både mundtlig og skriftlig. Revisor skal her forholde sig til personens viden, ansvar og hvorvidt personen er objektiv. En forespørgsel til nøglepersoner kan give ny viden, men den kan også give oplysninger, som er modstridende med tidligere modtagne oplysninger, eksempelvis ledelsen mulighed for at omgå kontroller. Forespørgsel i sig selv kan ikke stå alene som revisionshandling, men kan virke som en supplerende handling for at opnå sikkerhed for et revisionsmål.

Som tidligere beskrevet kan revisor indhente eksterne bekræftelse på forhold, som allerede indgår i regnskabet eller om allerede modtagne oplysninger. Idet der er tale om eksterne og uafhængige kilder er det en revisionshandling, som giver et stærkt revisionsbevis. Derfor er det en ofte brugt handling, da den hurtigt skaber sikkerhed. Dog skal revisor forholde sig til, om den eksterne bekræftelse er relevant for revisionsmålet, men også om bekræftelsen er pålidelig til at kunne anvendes. Som eksempel kan nævnes, at såfremt debitorsaldobekræftelser er udsendt til enten privatpersoner eller virksomheder uden en professionel administration, vil bekræftelse ikke i alle tilfælde være pålidelig, idet formålet med saldobekræftelsen nemt misforstås, når respondenten ikke er en professionel regnskabsafdeling.

På interne dokumenter eller beregninger, vil genberegning være en vigtig revisionshandling, da den er med til at sikre, at den information, som er præsenteret er korrekt. En genberegning vil eksempelvis være en naturlig revisionshandling på en virksomheds afskrivninger. Genberegning omfatter også afstemning mellem råbalance og undermoduler, og anses som en stærk revisionshandling, da den udføres af revisor selv.

Genudførelse er en handling, hvor revisor udfører de procedurer eller kontroller, som oprindeligt var udført af personalet. Eksempel herpå kan være, at revisor selv udarbejder en debitorforfaldsliste. Lige som ved genberegning, så må genudførelse også anses som en stærk revisionshandling, da den udføres af revisor selv.

En vigtig handling for at opnå et tilstrækkeligt revisionsbevis er udførelsen af analytiske handlinger, da handlingen bygger på at evaluere finansiel information ud fra sandsynlige sammenhænge mellem både finansiel og ikke-finansiel data. Analytiske handlinger er reguleret i ISA 520. Som eksempel kan revisor foretage en analyse, hvor dækningsgraden sammenholdes med eksempelvis de seneste fem regnskabsår. Hertil skal så knyttes nogle forventninger til udviklingen i dækningsgraden. Hvis revisor eksempelvis har læst i et mødereferat fra starten af regnskabsåret, at salget af et nyt højmarginprodukt går langt bedre end forventet, hvormed udfasning af gamle produkter med lav margin kan ske tidligere, bør revisor lave sin analytiske handling med en forventning om, at dækningsgraden er steget i forhold til tidligere år. Analytiske handlinger er en effektiv form for revisionsbevis, men pålideligheden afhænger af tilgængelighed og pålidelighed af anvendt data, hvorvidt sandsynlighed mellem anvendt data kan forudses samt hvor præcis revisor har været i at opsætte sine forventninger til udfaldet.

I revisors gennemgang af kontospecifikationer er scanning en revisionshandling, som ofte anvendes, da den går ud på at identificere poster, som afviger fra de øvrige. Typisk anvendes handlingen på omkostningskonti, hvor analytiske handlinger ikke er mulige grundet manglende sammenhænge mellem data. (Eilifsen et al, 2010, s. 123-127)

## 6.3 Besvigelseselementer

Som beskrevet tidligere i dette speciale, er formålet med en revision at sikre, at et regnskab ikke indeholder væsentlig fejlinformation. Væsentligheden er, som beskrevet tidligere set i forhold til, hvornår en regnskabsbruger ville træffe andre beslutninger på baggrund af et regnskab, såfremt fejlen var rettet. Væsentlig fejlinformation skal dog jf. ISA 240, 2 opdeles i følgende to kategorier:

* Fejl, som karakteriseres ved utilsigtede handlinger
* Besvigelser, som karakteriseres ved tilsigtede handlinger, som kan forekomme i følgende former:
  1. Regnskabsmanipulation
  2. Misbrug af aktiver

Regnskabsmanipulation kan jf. ISA 240, A3 forekomme ved:

* Manipulation, forfalskning eller ændring af bogføringen eller anden underliggende dokumentation, som danner grundlag for regnskabsudarbejdelsen
* Forkert præsentation eller bevidst udeladelse af begivenheder, transaktioner eller anden betydelig information i regnskabet
* Bevidst forkert anvendelse af regnskabspraksis vedrørende beløb, klassifikation, præsentation eller oplysning

Misbrug af aktiver omfatter derimod tyveri af virksomhedens aktiver og kan eksempelvis forekomme i form af (ISA 204, A5):

* Underslæb, eksempelvis ved overførsel af likvide midler til privat konto
* Tyveri af fysiske aktiver, eksempelvis ved tyveri af varelager til privat anvendelse eller videresalg
* Tyveri af immaterielle aktiver, eksempelvis ved sammensværgelse med konkurrent om fortrolige teknologiske data mod betaling
* Påføre en virksomhed fiktive omkostninger, eksempelvis ved at lade en virksomhed betale for private omkostninger
* Privat benyttelse af virksomhedens aktiver, eksempelvis ved at benytte virksomhedens aktiver til sikkerhedsstillelse for private lån

Hvorvidt en fejl er tilsigtet eller ej har samme betydning for den viden, en regnskabsbruger får fra regnskabet. Set ud fra et revisionsmæssigt synspunkt er forskellen mellem de to former derfor revisors reaktion på disse.

ISA 240,11 definerer besvigelser på følgende måde:

*”En bevidst handling udført af eller flere personer blandt den daglige ledelse, den øverste ledelse, medarbejdere eller tredjeparter, der benytter vildledning til at opnå en uberettiget eller ulovlig fordel.”*

Samtidig defineres besvigelsesrisikofaktorer som:

*”Begivenheder eller forhold, som peger i retning af et incitament eller et pres til at begå besvigelser eller giver mulighed herfor.”*

Af definitionerne kan der tydes, at der skal være tale om, at der opnås en fordel før, der er tale om en besvigelse, samt at denne fordel kan tilflyde samtlige personer i en virksomhed, men også individer eller virksomheder i omverdenen. I revisionsteorien omtales ofte en besvigelsestrekant. Den definerer følgende forhold, som skal være til stede før at besvigelser kan forekomme.

* Incitament/pres – kan opstå i form af regnskabsmanipulation såfremt den daglige ledelse skal opnå visse resultater eller som misbrug af aktiver ved personer, som lever over evne, og dermed har et større forbrug end indtjening
* Mulighed – opstår såfremt der er manglende interne kontroller eller mulighed for at tilsidesætte de kontroller, som er implementeret
* Retfærdiggørelse – kan forekomme ved personer med etiske holdning og værdier, som tillader dem at begå uærlige handlinger. Ærlige personer kan også finde retfærdiggørelse såfremt de har følt sig presset til at begå besvigelsen

I henhold til ISA 240, 4 ligger det primære ansvar for at opdage og forebygge besvigelser hos virksomhedens øverste og daglige ledelse. Dette indbefatter, at den daglige ledelse under opsyn af den øverste ledelse skaber en kultur i virksomheden, som bygger på ærlighed og etisk adfærd jf. tidligere afsnit om virksomhedens interne kontrolmiljø, men også at mulighederne for at begå besvigelser reduceres, samt at risikoen for at blive opdaget forøges. Den øverste ledelse skal føre aktivt tilsyn herom, hvilket omfatter overvejelser om, hvorvidt det er muligt at tilsidesætte interne kontroller eller påvirke regnskabsaflægningsprocessen på en upassende måde.

Revisors ansvar i forbindelse med besvigelser er, såfremt der udføres en revision efter ISA standarderne, at opnå høj grad af sikkerhed for, at regnskabet som helhed ikke indeholder væsentlig fejlinformation, hvad enten fejlinformationen skyldes fejl eller besvigelser (ISA 240, 5). Revisors ansvar er derfor begrænset til at opdage væsentlige besvigelser, hvormed der er en risiko for, at ikke alle besvigelser opdages. Som det også er beskrevet i ISA 240, 6 er det lettere for revisor at finde utilsigtede fejl frem for besvigelser, idet en person som laver en utilsigtet fejl ikke har forsøgt at skjule den, da personen ikke er klar over, at fejlen er opstået. En væsentlig utilsigtet fejl vil derfor ofte være tydelig for revisor, men også for den daglige ledelse, såfremt der er etableret interne kontroller for området. Derimod vil besvigelser naturligt være sværere at opdage, da de ofte vil være forsøgt skjult af den person, som har udført besvigelserne. Men selvom revisor kan påpege svagheder i det interne kontrolmiljø, som dermed giver mulighed for at begå besvigelser, kan det stadig være svært for revisor at afgøre, om den fundne fejl skyldes besvigelser eller fejl. Dette er specielt udpræget, når der er tale om regnskabsmæssige skøn. Samtidig vil opdagelsesrisikoen for revisor være størst ved besvigelser begået af ledelsen, da medlemmer af ledelsen ofte er i en position, hvor der direkte eller indirekte kan manipuleres med regnskabet samt fremlægge finansielle oplysninger, der er påvirket af de begåede besvigelser. Mange interne kontroller sikrer, at medarbejdere ikke begår besvigelser, men kontroller til sikring af, at ledelsen ikke begår besvigelser, kan i nogle tilfælde tilsidesætte af ledelsen selv.

For at opnå en høj grad af sikkerhed skal revisor udvise professionel skepsis under hele revisionen. Ud over, at revisor skal tage højde for den daglige ledelses mulighed for at tilsidesætte kontroller, skal revisor også forholde sig til, at revisionshandlinger, som er effektive til at opdage fejl, ikke nødvendigvis er effektive til at identificere besvigelser.

Som en del af planlægningsaktiviteterne kræves der, at medlemmer af revisionsteamet drøfter risikoen for besvigelser i forbindelse med den forestående revision. Jf. ISA 240, 15 skal denne drøftelse særligt lægge vægt på, hvorledes og hvor virksomhedens regnskab kan være udsat for væsentlig fejlinformation, som følge af besvigelser. Drøftelse skal også fokusere på, hvordan der kan opstå besvigelser, og skal gennemføres uden hensyn til, hvordan den øverste og daglige ledelses integritet og ærlighed vurderes af opgaveteamets medlemmer. Dermed er der krav om en objektiv snak, ofte med baggrund i revisors viden om virksomheden, men også om generelle besvigelsesrisici.

I forsøg på at identificere besvigelser skal revisor forespørge den daglige ledelse, om den har kendskab til, hvorvidt der er begået besvigelser i virksomheden (Eilifsen et al, 2010, s. 88). Denne forespørgsel bør også foretages til bestyrelsesmedlemmer, herunder revisionskomiteen i bestyrelsen for at revisor kan få indsigt i, hvorvidt de indtager en aktiv rolle i at overvåge, hvorvidt der forekommer besvigelser i virksomheden.

I henhold til ISA 240, 40 skal revisor, såfremt der er identificeret en besvigelse eller har indikationer herom, hurtigst muligt meddele dette til det rette niveau i den daglige ledelse. Der ligger dermed ikke et væsentlighedsniveau for, hvornår besvigelser skal rapporteres til ledelsen. Dette skyldes for det første, at alle besvigelser er væsentlige for virksomheden, som ønsker at blive informeret herom, men også det, at begåede besvigelser er tegn på svagheder i de interne kontroller, hvilket de ansvarlige for opretholdelse af kontrollerne bør informeres om. Vedrører en konstateret besvigelse enten den daglige ledelse eller nøglepersoner i det interne kontrolmiljø skal den øverste ledelse informeres herom hurtigst muligt, jf. ISA 240, 41. Dette gælder også ved alle besvigelser, som resulterer i væsentlige fejlinformationer i regnskabet, upåagtet af hvem der står bag besvigelsen. I de tilfælde, hvor den øverste ledelse er involveret i den daglige drift, giver det ingen mening for revisor at rapportere besvigelser hertil. Revisor kan derfor komme i en situation, hvor en begået besvigelse er af så grov karakter og involverer hele den øverste ledelse, at revisor skal afgøre, hvorvidt forholdet eller eventuelt kun en mistanke skal rapporteres til ekstern part. Ifølge ISA 240, 43 kan revisors juridiske ansvar som offentlighedens tillidsrepræsentant under visse omstændigheder retfærdiggøre, at revisor bryder tavshedspligten. Der vil her ofte være tale om økonomisk kriminalitet af så grov en karakter, at det skal indberettes til Statsadvokaturen for særlig økonomisk kriminalitet (SØK).

Revisor kan også komme i den situation, hvor en konstateret besvigelse eller mistanke herom resulterer i fejlinformation under så usædvanlige omstændigheder, at det rejser tvivl om, hvorvidt revisor kan fortsætte revisionen. Ifølge ISA 240, 38 skal revisor, når tvivlen opstår, fastslå både juridisk og faglig ansvar, hvilket også omfatter at vurdere, om der er krav til revisor om at underrette de personer, som valgte revisor, eller hvorvidt lovgivende myndighed skal informeres. Herefter skal revisor endelig afgøre om det er passende at fratræde. Såfremt revisor når til den konklusion, at fratrædelse er den rigtige løsning, skal revisor drøfte årsagerne hertil med den øverste ledelse samt med personer i den daglige ledelse på et passende niveau. Yderligere skal revisor igen vurdere, hvorvidt der påhviler en forpligtelse til at underrette de personer, som valgte revisor, eller lovgivende myndighed om årsagerne til fratrædelse som revisor. Det er vigtigt at påpege, at der i ISA 240 ikke påhviler revisor en forpligtelse til at informere om årsagen, såfremt der kun er opstået tvivl om, hvorvidt revisor kan fortsætte revisionen. Så længe der kun er tvivl om fortsat engagement fra revisor, kan denne ikke forpligtes til at oplyse om årsager til tvivlen. Et sådan krav er med til at sikre ledelsen, som derved har mulighed for at reagere herpå.

Men hvilke besvigelsesrisici relaterer der sig til regnskabsposten tilgodehavender fra salg af varer og tjenesteydelser, og hvilke risici er der specifikt forbundet med salgskontrakter samt salg og belåning af fakturaer?

Generelt for regnskabsposten må der vurderes at være risici for misbrug af aktiver i form af indbetalinger, som ikke registreres på debitoren, men derimod overføres til en ansat. Denne risiko er nok størst i forbindelse med indbetalinger fra tidligere afskrevne debitorer, idet virksomhedens rykkerprocedure er stoppet for denne debitor, idet den ikke længere fremgår af debitorlisten, hvorfor virksomheden ikke opdager den manglende registrering ved den rutinemæssige opfølgning. Men også indbetalinger fra debitorer, som betaler før betalingsdatoen eller før der igangsættes en rykkerprocedure kan være underlagt en risiko for misbrug af aktiver. Dette kan ske ved, at indbetalingen ”lånes” af en medarbejder i perioden fra den reelle indbetaling og frem til datoen for igangsættelse af rykkerprocedure. Uberettiget adgang til udstedelse af kreditnotaer, vil kunne betyde, at en ansat kan fjerne et tilgodehavende hos en debitor for efterfølgende at oplyse debitoren om nye kontooplysninger til betalingen.

Risikoen for regnskabsmanipulation må anses at være størst ved værdiansættelsen i form af nedskrivninger for at imødekomme forventede tab, idet der er tale om regnskabsmæssige skøn. Incitamentet for at undlade en nedskrivning kan findes på flere niveauer. Det kan være for at øge adgangen til udbytte, men det kan også være for at opnå resultater, som giver bonusudbetalinger. En ofte udbredt holdning er, at risikoen ved værdiansættelse kan begrænses til manglende nedskrivninger. Dog er en fejl eller en besvigelse lige stor om der er tale om en over- eller undervurdering af debitorerne. Efter at ændringer i skattelovgivningen har tilladt anvendelsen af lagerbeskatning på simple fordringer, kan der være et skattemæssigt aspekt i at nedskrive tilgodehavenderne ekstra og dermed begrænse betalingen af selskabsskat. En undervurdering af tilgodehavenderne vil samtidig være med til at give en resultatudjævning. Incitament hertil kan være, hvis ledelsen har opnået deres mål for at få bonus og dermed vil skubbe en indtjening til det kommende regnskabsår.

Specifikke besvigelsesrisici ved salgskontrakter samt salg og belåning af fakturaer kan være:

* Ændring af standard forhold i salgskontrakt. Det kan være at sænke prisen til under markedsværdien eller sætte favorable kreditvilkår.
* Manglende nedskrivning på salgskontrakter, når det er konstateret, at prisen på brugte genstande er under restværdien af kontrakten.
* Udarbejdelse af fiktive salgskontrakter af den daglige ledelse for at øge salget.
* Ophøre indregning af et finansielt aktiv, selv når ophør ikke kan forekomme i henhold til IAS 39 og IFRS 9. Heri ligger også risikoen for, at virksomheden ikke oplyser revisor omkring en factoringaftale, men i stedet skjuler dette ved fuldt ud at fjerne tilgodehavenderne fra debitormodulet.
* Manglende oplysninger i regnskab omkring aftaler fra salg og belåning, herunder omtale i anvendt regnskabspraksis.
* Udstedelse af fiktive fakturaer, som sendes til factoring. Modtaget provenu kan evt. anvendes til udbetaling af udbytte til kapitalejere. Herunder ligger også risikoen for at forudfaktureringer sendes til factoring, med mindre dette tillades af aftalen.
* Manglende nedskrivning på tilgodehavender indeholdt i en securitizationpulje, men hvor debitors manglende evne eller vilje til at betale er konstateret.

# KAPITEL 7 - ANBEFALEDE INTERNE KONTROLLER (Fælles)

I tidligere afsnit har vi gennemgået de teoretiske fundamenter omkring interne kontroller, revisionsmål, revisionsbevis og besvigelser. Vi vil i dette afsnit sammenkæde disse elementer og komme med anbefalinger til interne kontroller, som en virksomhed bør etablere for tilgodehavender fra salg af varer og tjenesteydelser som helhed, men også specifikt omkring salgskontrakter og salg og belåning af fakturaer. Afsnittet vil ligeledes fokusere på revisors vurdering af, hvorvidt disse kan anvendes som effektivt revisionsbevis.

## 7.1 Generelle interne kontroller for tilgodehavender fra salg af varer og tjenesteydelser

Følgende kontroller er nogle, som en virksomhed bør indføre upåagtet af, om de benytter sig af salgskontrakter samt salg og belåning af fakturaer eller ej. Enkelte af dem er mere rettet mod selve salgsdelen, men da tilgodehavenderne er en afledt effekt heraf, må disse også anses som væsentlige.

**Virksomhedens rykkerprocedure**

Enhver virksomhed bør have etableret procedurer for, hvornår og hvordan rykkerproceduren effektueres. I den forbindelse bør der etableres en kontrol som sikrer, at proceduren udføres efter hensigten, herunder at rykning sker på alle de tilgodehavender, hvorpå der i henhold til proceduren kræves, at rykkerproceduren igangsættes. Det vil her være naturligt, at lægge proceduren op ad de IT værktøjer, som allerede eksisterer i form af forfaldslisten samt med en definition af, hvornår en forfalden saldo skal rykkes. Det vil her være op til den ansatte at dokumentere, at kontrollen er udført efter forskrifterne. Denne kontrol vil sikre både forekomst og tilstedeværelse, da man ved opfølgningen får identificeret, såfremt der skulle være en faktura, som ikke er fremsendt til kunden. Kontrollen sikrer også klassifikation ved at sikre, at bogføringen af fakturaen er på den rigtige debitorkonto, men den er også med til at sikre værdiansættelsen, da man ved rykkerproceduren identificerer de tilgodehavender, som kræver nedskrivning.

For at skabe en effektiv rykkerprocedure og dermed afledt en effektiv kontrol, bør der etableres en funktionsadskillelse mellem de personer, som står for bogføring af indbetalinger i debitormodulet og de personer, som står for udførelse af rykkerproceduren. Denne funktionsadskillelse er med til at sikre, at alle tilgodehavender vurderes ens, da personen som udfører proceduren ikke kan udligne tilgodehavender med eksempelvis omkostningskonti, såfremt der skal vurderes på forfaldne saldi, hvori den ansatte har personlig interesse.

Det, at en virksomhed etablerer en procedure omkring debitorrykning og dertilhørende kontrol, er i sig selv ikke et revisionsbevis, som er tilstrækkelig for alene at kunne skabe overbevisning omkring forekomst og tilstedeværelse samt klassifikation og værdiansættelse og fordeling. Den vil derfor skulle støttes af andre kontroller samt supplerende substanshandlinger.

**Virksomhedens risikoafdækning og debitor stamdata**

En procedure omkring, hvornår og hvordan der søges risikoafdækning i form ad debitorforsikringer, kan også anbefales. En procedure herom samt en kontrol af, at den udføres er med til at sikre værdiansættelsen af tilgodehavenderne. En kontrol herom skal dog følges op af en funktionsadskillelse på adgangen til ændring i debitor stamdata, her specifikt på en kundes kreditmaks. Denne adgang skal være begrænset, så der ikke er adgang fra sælgere og ideelt set være begrænset til nøglepersoner i debitorbogholderiet. Som kontrol er denne funktionsadskillelse udover værdiansættelsen også med til at sikre, at salg foregår med de rigtige bemyndigelser, idet salg ikke kan gennemføres, såfremt kreditmaksimum overskrides.

Også her er der tale om en kontrol, som kræver yderligere kontroller eller substanshandlinger for at sikre revisor en overbevisning og værdiansættelsen af tilgodehavenderne.

**Procedure omkring udstedelse af kreditnotaer**

Enhver virksomhed bør have en procedure omkring udstedelse af kreditnotaer, herunder godkendelsesniveauer. Proceduren vil sikre forekomsten, idet der ikke udstedes uautoriserede kreditnotaer, hvormed alle registrerede transaktioner er reelle. Samtidig vil den også sikre fuldstændigheden af tilgodehavenderne, da der ikke sker uautoriseret kreditering af kundesaldi. Såfremt proceduren indeholder veldefinerede godkendelsesniveauer målt på værdien af kreditnotaen, er den også med til at sikre at alle krediteringer sker med den rigtige bemyndigelse. Der bør samtidig etableres en opfølgende kontrol, gerne af en ansat, som ikke selv har adgang til udstedelse af kreditnotaer, som sikrer, at alle krediteringer over de forskellige godkendelsesniveauer er underskrevet af de personer, som har bemyndigelsen til at godkende dem.

Yderligere bør der etableres en funktionsadskillelse mellem de, som udsteder fakturaer og kreditnotaer og de, som har adgang til bogføring i debitormodulet. Derved reduceres risikoen for, at der udstedes fakturaer til ansatte, hvor tilgodehavende efterfølgende bogføres væk. Denne funktionsadskillelse er med til at sikre tilstedeværelsen af tilgodehavenderne, forekomsten af de transaktioner som udgør debitorsaldi samt fuldstændigheden af tilgodehavenderne, da der ikke kan ske uautoriseret bogføring i debitormodulet.

En procedure omkring udstedelse af kreditnotaer samt en opfølgende kontrol kan heller ikke anses for at være et stærkt nok revisionsbevis i sig selv til at kunne skabe overbevisning om forekomst/tilstedeværelse eller fuldstændighed, hvorfor der også her vil kræves yderligere kontroller samt substanshandlinger for, at revisor kan opnå et tilstrækkeligt revisionsbevis.

**Procedure for sikring af, at alle leverancer faktureres**

Virksomheder bør have en procedure og dermed også en kontrol, der sikrer, at der faktureres for alle leveringer, der bør faktureres, herunder hensyntagen til de anvendte fragtklausuler. Denne kontrol bør som minimum udføres i forbindelse med månedsafslutning, og vil være med til at sikre fuldstændigheden i både omsætningen, men også i tilgodehavenderne.

For at give revisor overbevisning omkring fuldstændigheden, vil denne kontrol kræve supplerende kontroller eller yderligere revisionshandlinger.

**Sikring af grundlag for fakturering**

For at mimere risikoen for udstedelse af fiktive fakturaer, bør virksomheder opsætte systemkontroller, der sikrer, at fakturaer kun kan udstedes på baggrund af eksempelvis salgsordrer, plukliste og en opdateret følgeseddel. Nogle virksomheder har grundet deres forretning behov for at udstede forudfaktureringer, hvorfor muligheder for manuelle faktureringer bør begrænses hertil. Denne kontrol er med til at sikre forekomsten og periodiseringen af omsætningen, men også tilstedeværelsen af tilgodehavendet idet grundlaget for fakturaen er på plads. Dermed hjælper denne kontrol også til sikring af rettigheder og forpligtelser, idet de normale fakturaer kun udstedes på baggrund af leveringer.

Kontrollen vil også være med til at afdække besvigelsesrisikoen for salgskontrakter om, at den daglige ledelse kan udstede fiktive kontrakter for at øge omsætningen, da kontrollen sørger for, at der kun kan faktureres såfremt faktureringsgrundlaget eksisterer. Yderligere vil kontrollen også hjælpe til med at afdække besvigelsesrisikoen ved salg og belåning af fakturaer om, at der kan udstedes fiktive fakturaer, som sendes til factoringselskabet. Ved en effektiv kontrol vil revisor kunne fokusere sin indsats på de manuelle forudfaktureringer og afstemme disse til oplysninger fra factoringselskab.

**Fortløbende nummerering**

I henhold til momsbekendtgørelsen § 40, stk. 1 skal en faktura have et unikt fakturanummer, som bygger på én eller flere nummerserier, hvormed fakturaen kan identificeres. Dette er selvfølgelig et lovmæssigt krav som skal overholdes, men virksomheder bør, hvor det er muligt, opsætte det som en systemkontrol. Den fortløbende nummerering bør også omfatte følgesedler, og den bør være en reference til følgeseddelnummeret på den endelige faktura. Kontrollen med den fortløbende nummerering på både faktura og følgeseddel er med til at sikre tilstedeværelsen og fuldstændigheden af tilgodehavenderne, idet den gør fiktive fakturaer vanskelige at gennemføre samt gør en opfølgning på korrekt periodisering af omsætning nemmere. Samtidig er den fortløbende nummerering med til at afdække besvigelsesrisiko på fiktive salg i forbindelse med salgskontrakter samt salg og belåning af fakturaer.

Der er igen ikke tale om en kontrol, som selvstændigt giver revisor tilstrækkeligt revisionsbevis for hverken tilstedeværelse eller fuldstændighed, men en effektiv kontrol vil være med til at reducere mængden af øvrige revisionshandlinger.

**Procedure for vurdering af hensættelse til tab**

Enhver virksomhed, som sælger på kredit, bør have en procedure for hensættelse til tab. Proceduren kan være uformel, men der skal være en stillingtagen til, hvor ofte vurderingen laves. I internationale koncerner med datterselskaber vil det være nødvendigt at formalisere proceduren. Årsagen hertil skyldes, at den øverste ledelse bør have en interesse i at få dette område standardiseret, således vurderingen ikke kan bruges til præstationsforbedring. Det er selvfølgelig vanskeligt at sætte faste procedurer på et område, som vedrører regnskabsmæssige skøn, og hvor datterselskaberne vil sidde med kundekendskabet og dermed bedre viden til værdiansættelsen. En effektiv kontrol omkring, hvorvidt hensættelse til tab sker efter den foreskrevne procedure vil understøtte værdiansættelsen af tilgodehavenderne, men da den bygger på regnskabsmæssige skøn, kan den ikke stå alene uden supplerende revisionshandlinger i form af indhentelse af eksterne bekræftelser samt genberegning af den vurderede hensættelse.

## 7.2 Interne kontroller for salgskontrakter

Følgende interne kontroller relaterer sig direkte til virksomheder, der anvender salgskontrakter, hvormed de med fordel kan indføres.

**Fortløbende nummerering af salgskontrakter**

Ligesom der er krav om for fakturaer, bør salgskontrakter også have en fortløbende nummerering. Såfremt det ikke sker automatisk ved udfyldelse af elektroniske kontrakter, bør virksomheden sikre, at kontrakterne er forud nummererede. Kontrol med fortløbende og forud nummererede salgskontrakter er med til at sikre både tilstedeværelse og fuldstændighed af de tilgodehavender, som er afledt af kontraktindgåelsen. Kontrollen er også med til at afdække en besvigelsesrisiko om indgåelse af fiktive salgskontrakter.

Ligesom ved kontrollen og fortløbende nummerering af fakturaer er dette heller ikke en kontrol, som i sig selv giver tilstrækkeligt revisionsbevis.

**Adgangskontrol og fuldmagtsforhold**

Der bør generelt opsættes adgangskontrol omkring, hvem der har adgang til udfyldelse af en virksomheds salgskontrakter. Ideelt set sikres denne kontrol i form af systemadgange, således der kun gives adgang til personale, som via deres stilling bør kunne udfylde kontrakterne. Det er med til at sikre tilstedeværelsen af de afledte tilgodehavenderne, da det begrænser muligheden for fiktive kontrakter og salg. Yderligere giver denne kontrol sikring omkring rettigheder og forpligtelser, idet kontrakterne er udfyldt af autoriseret personale og dermed er gyldige. Adgangskontrollen er et delelement i en virksomheds fuldmagtsforhold, hvori de enkelte ansattes beføjelser er beskrevet. Generelt set bør alle virksomheder have formelle fuldmagtsforhold, som er kendt af både ledelse og de ansatte. Konkretiserede fuldmagtsforhold samt adgangskontrol er med til at sikre, at revisionsmålet bemyndigelse bliver opfyldt, hvilket også kan kædes sammen med kontrakternes gyldighed.

Konkretiserede fuldmagtsforhold samt adgangskontroller til salgskontrakter kan desuden medvirke til at reducere besvigelsesrisikoen omkring fiktive salgskontrakter, men også mindske besvigelsesrisikoen for, at standardindhold i kontrakter modificeres. Der er her heller ikke tale om kontroller, som kan give tilstrækkeligt revisionsbevis uden supplerende substanshandlinger fra revisor.

**Procedure for nedskrivning af salgskontrakter**

Som beskrevet under de generelle interne kontroller, bør virksomheder have en procedure for vurdering af hensættelse til tab. For de virksomheder, der benytter sig af salgskontrakter, bør denne procedure udvides til også at omhandle kontrakterne. Kontrollen er med til at sikre revisionsmålet værdiansættelse, men kan ligesom den generelle hensættelsesprocedure heller ikke stå alene. Revisor bør her også indhente eksterne bekræftelser og genberegne, men specifikt omkring salgskontrakterne skal der også vurderes ud fra priser på brugte genstande, da fald i brugtpriser kan resultere i, at der skal hensættes til tab på kontrakterne.

## 7.3 Interne kontroller for salg og belåning af fakturaer

De interne kontroller, som vil blive behandlet i dette afsnit, er kontroller, som med fordel kan indføres for virksomheder, der benytter sig af salg og belåning af fakturaer.

**Afstemning mellem oplysninger fra factoringselskab og økonomisystem**

For at sikre en overensstemmelse mellem de registreringer som factoringselskab har, og de fakturaer som virksomheden har registreret som værende sendt til factoring, bør der være en løbende afstemning heraf. Denne kontrol er med til at sikre forekomsten af de transaktioner, hvor virksomheden ophører indregning af deres finansielle aktiver, såfremt factoring kontrakten tillader dette. Yderligere sikrer den også klassifikation og forståelighed i form af, at en afstemning sikrer, at de konti, hvorpå transaktionerne er ført, også er de rigtige debitorkonti.

Umiddelbart afdækker denne kontrol ikke nogle af de besvigelsesrisici for salg og belåning af fakturaer, som er nævnt sidst i afsnit 6.3, og kontrollen kan endvidere ikke stå alene som tilstrækkeligt revisionsbevis for de nævnte revisionsmål.

**Procedurer for fuldmagtsforhold**

Som beskrevet under salgskontrakter, bør der også ligge klare fuldmagtsforhold vedrørende indgåelse af aftale om salg og belåning af fakturaer. Fuldmagtsforholdene vil i dansk terminologi ofte kunne findes i en virksomheds tegningsretter, men for internationale koncerner bør der foreligge klare fuldmagtsforhold for, hvad lokal ledelse i datterselskaber kan indgå af aftaler. Dette er med til at sikre bemyndigelse samt rettigheder og forpligtelser, idet gyldigheden af aftalerne sikres. Dog kan kontrollen ikke stå alene som tilstrækkeligt revisionsbevis, lige som den heller ikke afdækker nogle af de nævnte besvigelsesrisici.

**Sikring af korrekt, løbende indregning og beregningsgrundlag**

Risiko ved forkert indregning vil ofte forekomme ved, at en virksomhed ophører indregning af et finansielt aktiv for tidligt. En kontrol der sikrer, at den løbende indregning af provenus sker korrekt, vil sikre fuldstændigheden af tilgodehavender, idet resultatet af forkert indregning er en reduktion af tilgodehavenderne. Kontrollen vil samtidig afdække klassifikation og fuldstændighed, da den vil sikre, eventuelle modregnede provenus føres på de korrekte debitorkonti. Kontrollen kan være med til at afdække besvigelsesrisikoen for, at ophør af indregning foretages for tidligt. Det er dog ikke en kontrol som i sig selv giver tilstrækkeligt revisionsbevis. Det skyldes, at ukorrekt indregning ofte kun identificeres, når ledelsen og revisor er uenig i tidspunktet for, hvornår indregningsophøret kan ske, og da det er ledelsen, som dikterer indregningsmetode, vil en kontrol ofte udføres med baggrund i ledelsens instrukser.

Revisor skal sikre, at der er tidsmæssig sammenhæng mellem fakturaens udskrivelse/overgivelse til belåning/notifikation og det tidspunkt, hvor varen/tjenesteydelsen er leveret i Købelovens forstand. Dette kan gøres via fokus på forretningsgange omkring vare flow’et igennem og ud af virksomheden, herunder fokus på leveringsbetingelser overfor debitor (ab fabrik, frit leveret mv.)

Det beregningsgrundlag, som belåningsgrundlaget opgøres på, er enten en række specifikke debitorer eller hele virksomhedens debitormasse, men uanset beregningsgrundlag er det vigtigt for revisor at konstatere, at aftalegrundlaget herfor overholdes. Aftalegrundlaget kan blandt andet indeholde forbud mod medregning af debitorer, som har modregningsadgang i tilgodehavendet. Det kan være vanskeligt for revisor at opnå bevis for, at et sådant aftalegrundlag overholdes, hvorfor det er vigtigt for at revisor at undersøge hvorvidt forretningsgangene og de interne kontroller på området har været tilstrækkelige. Revisor kan udføre analytiske handlinger så som:

* Sikre at debitor ikke samtidig fremgår af kreditorliste eller kreditorkartotek – hvilket mindsker risikoen for, at debitor har en ydelse, som denne kan modregne i tilgodehavendet.
* Sikre at udstedelse af kreditnotaer indgår i belåningsgrundlaget, såfremt debitoren indgår i belåningsgrundlaget.
* Sikre at der ikke er aftalt rabatordninger med kunden såsom 2 % ved betaling inden 30 dage, da dette vil skulle nedsætte belåningsgrundlaget.
* Sikre at der ikke foreligger aftale med debitoren om årsbonus eller lignende som ville skulle modregnes i belåningsgrundlaget.
* Sikre at der ikke er tale om en a conto fakturering, da kravet på disse ofte afhænger af, at endelig levering finder sted i aftalemæssig forstand, og dermed i mange tilfælde ikke opfylder kravene for factoring.
* Sikre at debitor ikke kan bringe en fordring på et andet koncernselskab til modregning, da sådanne forhold ville skulle modregnes i belåningsgrundlaget.

**Overholdelse af formalia**

Til tider kan nogle kontrakter omkring salg og belåning af fakturer indeholde nogle formalia, som forpligter virksomheden under hele kontraktens løbetid. Det kan være krav om at igangsætte debitorrykning på en given dato, efter manglende betaling er konstateret af factoringselskab, men det kan også være opbevaring af dokumentation på, at forsendelserne er leveret rettidigt og på rettet sted. Upåagtet af hvad der eventuelt ligger af underliggende formalia, bør virksomheden opsætte en kontrol der sikrer overholdelse heraf, idet konsekvensen af manglende overholdelse kan være, at aftalen annulleres, og virksomheden må tilbagebetale det modtagne provenu. Ved de kontrakter, hvor provenu kan modregnes i tilgodehavender, vil kontrollen være med til at sikre både forekomsten, idet modregningen af modtagne provenus er reelle, men også fuldstændigheden målt på balanceposten, da der ikke risikeres tilbageførsel af de modregnede provenus. Under overholdelse af formalia ligger også sikring af korrekt notifikation, herunder at samtlige fakturaer, der puljes eller sendes til factoring, er påført korrekt notifikation. Ved de aftaler, hvor modtagelse af provenu retfærdiggører, at selskabet ophører indregning af aktivet, vil denne kontrol afdække fuldstændighed samt klassifikation og forståelighed målt på transaktionsniveau, da den sikrer at alle transaktioner er ført samt at de er ført på de rigtige debitorkonti.

Kontroller vil kun kunne afdække besvigelsesrisiko omkring for tidlig ophør af indregning i de tilfælde, hvor ledelsen ved, at virksomheden ikke overholder sine formalia, og dermed vil være forpligtet til at tilbagebetale modtagne provenus. I alle andre tilfælde, vil kontrollen være designet til at opdage utilsigtede fejl. Da kontrollen kun afdækker risiko for, at aftalen kan annulleres, giver den ikke i sig selv tilstrækkeligt revisionsbevis.

**Procedure for nedskrivning ved securitization puljer**

Hvis en virksomhed indgår en securitization aftale, vil det som ofte betyde, at en række fakturaer samles i en pulje. Virksomheden vil typisk selv bære risiko for de første tab. Af hensyn til den normale debitoropfølgning, vil de puljede fakturaer typisk flyttes fra debitormodulet til en særskilt balance konto, som rapporteringsmæssigt ligger under tilgodehavender fra salg af varer og tjenesteydelser. Securitizationaftalen vil typisk løbe indtil alle fakturaer er forfaldne, såfremt der konstateres manglende betaling på enkelte forfaldne fakturaer, vil virksomheden typisk bære denne risiko, hvorfor der skal vurderes en tabsrisiko på lighed med de normale tilgodehavender under hensyntagen til virksomhedens beskrevne procedurer. Da dette reelt set kun er en udvidelse af den kontrol, som er beskrevet under de generelle interne kontroller for tilgodehavender fra salg af varer og tjenesteydelser, giver det sig selv, at dette ikke er en kontrol, som alene giver tilstrækkeligt revisionsbevis for værdiansættelsen, idet der kræves supplerende revisionshandlinger. Dog er kontrollen med til at afdække den latente besvigelsesrisiko, der ligger i manglende nedskrivning på puljede fakturaer, hvorpå der er konstateret manglende betaling.

I det ovenstående har vi redegjort for såvel interne kontroller, som revisionsmål der kan afdækkes ved revisors test af kontrollerne. Der er ligeledes givet eksempler på kontroller og tests, som kan afhjælpe besvigelsesrisici. Gennemgribende for disse beskrevne kontroller og tests heraf er, at de ikke kan stå alene og ikke i sig selv giver revisor tilstrækkeligt og egnet revisionsbevis. En kombination af de nævnte kontroller og tests samt en supplering med substanshandlinger vil dog efter vores vurdering give revisor et godt udgangspunkt til vurdering af revisionsbeviset på området tilgodehavender fra salg af varer og tjenesteydelser.

# KAPITEL 8 – KONSEKVENSBEREGNINGER (Søren)

I tidligere afsnit er salgskontrakter samt salg og belåning af fakturaer blevet gennemgået med udgangspunkt i revisors arbejde i planlægningsfasen til udførelse af den løbende revision og dermed vurdering af interne kontroller. For at synliggøre de effekter, som indregningen kan have for et regnskab, har vi udvalgt nogle selskaber, som anvender de førnævnte instrumenter. I vores gennemgang vil vi vise effekten ved at opstille udvalgte poster i resultatopgørelse og balance, såfremt indregning var sket anderledes. Det har ikke været muligt at finde regnskaber for selskaber som anvender salgskontrakter, hvor det indregnes som et tilgodehavende. De regnskaber, som er fundet, har alle været på baggrund af operationelle leasingkontrakter, som indregnes som materielle anlægsaktiver, og hvor tilbagekøbsforpligtelse enten oplyses som en eventualforpligtelse eller indregnes under kortfristet gæld. Nedenstående afsnit er således en konsekvensberegning af, hvilke effekter en anden indregningsmetode af salg og belåning af fakturaer kan have for en virksomheds regnskab. Og dermed kan nedenstående også være konsekvensen af manglende eller fejlede interne kontroller eller ufuldstændighed i revisors test af kontroller og revisionsbevis.

## 8.1 Salg og belåning af fakturaer i praksis

Vi har fundet frem til tre virksomheder, som alle oplyser omkring securitizationaftaler i deres årsrapporter for 2012. De tre virksomheder er Auriga Industries A/S, Bunge Limited samt Cemex, S.A.B. de C.V.

### 8.1.1 Auriga Industries A/S

Auriga Industries A/S er et danskbaseret selskab, som er noteret på Københavns Fondsbørs. Aktiviteten er besiddelse af aktier i Cheminova, der har hovedaktivitet inden for plantebeskyttelsesbranchen. Følgende kan læses af Auriga Industries A/S’ årsrapport for 2012:

|  |  |  |  |  |  |  |
| --- | --- | --- | --- | --- | --- | --- |
| **AURIGA mio DKK** | **2011** | **2012** | **Alternativ indregning 2012** | | **Følsomhed** | |
| Nettoomsætning | 5.723 | 6.263 |  | 6.263 |  | 6.263 |
| Bruttoresultat | 1.549 | 1.853 |  | 1.853 |  | 1.853 |
| EBITDA | 495 | 577 |  | 577 |  | 577 |
| EBIT | 318 | 407 |  | 407 |  | 407 |
| Finansielle poster | -240 | -215 |  | -215 |  | -215 |
| Resultat før skat | 79 | 174 |  | 174 |  | 174 |
| Resultat efter skat | -15 | 122 |  | 122 |  | 122 |
| Balancesum | 6.048 | 6.381 | -148 | 6.233 | -441 | 5.941 |
| Egenkapital | 1.914 | 2.044 |  | 2.044 |  | 2.044 |
| Nettoaktiver | 4.190 | 4.138 | -148 | 3.990 | -441 | 3.698 |
| Rentebærende gæld | 2.457 | 2.286 | -148 | 2.138 | -441 | 1.846 |
| Nettorentebærende gæld (NIBD) | 2.186 | 1.883 | -148 | 1.735 | -441 | 1.443 |
| NIBD/EBITDA | 4,4 | 3,3 |  | 3,0 |  | 2,5 |
| Egenkapitalens forrentning |  | 6,2% |  | 6,2% |  | 6,2% |
| Afkastningsgrad |  | 6,5% |  | 6,6% |  | 6,8% |
| Soliditetsgrad | 31,6% | 32,0% |  | 32,8% |  | 34,4% |

Egen tilvirkning. Oplysninger er baseret på Aurigas årsrapport 2012.

I tabellen defineres Nettoaktiver som anlægsaktiver + tilgodehavender fra salg af varer og tjenesteydelser + lager ÷ leverandører af varer og tjenesteydelser. Nettorentebærende gæld defineres som rentebærende gæld ÷ likvider og værdipapirer.

I årsrapportens note 18 oplyses der, at der er indgået en securitizationaftale på 227 mio. DKK, hvor 65 %, svarende til 148 mio. DKK er opført som en forpligtelse under rentebærende gæld. Af den anvendte regnskabspraksis fremgår det, at ikke alle risici er overdraget til tredjemand i forbindelse med securitizationaftalen, hvorfor 100 % af de 227 mio. DKK er indregnet under tilgodehavender fra salg, mens det provenu, som er modtaget er indregnet som en forpligtelse. Yderligere i note 18 fremgår det, at selskabet ultimo 2012 havde en factoringaftale på 6 mio. DKK uden regres, hvor de væsentligste risici er overgået til factoringselskabet, hvorfor provenuet har reduceret tilgodehavender.

I tabellens kolonne Alternativ indregning vises effekten fra securitizationaftalen, såfremt alle væsentlige risici var overdraget til tredjemand og tilgodehavender og gæld dermed kan reduceres med det provenu, som er modtaget. Effekten af factoringaftalen er ikke vist her, da den anses for uvæsentlig i forhold til den illustration, som ønskes under den alternative indregning. Den mest bemærkelsesværdige ændring der vil fremkomme, såfremt provenuet kunne reducere tilgodehavender og rentebærende gæld, er forholdet mellem nettorentebærende gæld og EBITDA, som falder 0,3 procentpoint fra 3,3 til 3,0. Dette nøgletal viser, hvor mange år virksomheden er om at afbetale sin rentebærende gæld ved hjælp af driftsindtjeningen. Det kan derfor være et afgørende nøgletal såfremt der forhandles om nye lån. Et fald på 0,3 procentpoint vil derfor stille virksomheden stærkere.

Hvis vi antager, at Auriga skal opnå et forhold mellem nettorentebærende gæld og EBITDA på 2,5 for at opnå yderligere lånoptagelse, betyder det, at provenuet fra securitizationaftalen, eller summen af flere aftaler, skulle have været 441 mio. DKK under forudsætning af, at det ikke skulle indregnes som en forpligtelse. Heri ligger der en besvigelsesrisiko for revisor, idet indregning af aftalerne kan få betydning over for tredjemands bedømmelse af regnskabet. Umiddelbart må de 441 mio. DKK anses for at være væsentlige for regnskabet, men da reglerne omkring, hvornår indregning af et finansielt aktiv kan ophøre, bygger på vurderinger på overgang af risici og afkast, vil revisors vurdering pludselig have stor betydning, uanset om et ophør af indregning bliver godkendt eller ej.

### 8.1.2 Bunge Limited

Bunge Limited er et amerikansk baseret selskab med hovedaktivitet inden for fødevareindustrien med globale aktiviteter. På baggrund af årsrapport for 2012, som er aflagt efter US GAAP, kan følgende tabel opstilles:

|  |  |  |  |  |  |  |
| --- | --- | --- | --- | --- | --- | --- |
| **BUNGE mio USD** | **2011** | **2012** | **Alternativ indregning 2012** | | **Følsomhed** | |
| Nettoomsætning | 56.097 | 60.991 |  | 60.991 |  | 60.991 |
| Bruttoresultat | 2.627 | 2.573 |  | 2.573 |  | 2.573 |
| EBITDA | 1.689 | 1.379 |  | 1.379 |  | 1.379 |
| EBIT | 1.160 | 235 |  | 235 |  | 235 |
| Finansielle poster | -197 | -213 |  | -213 |  | -213 |
| Resultat før skat | 963 | 22 |  | 22 |  | 22 |
| Resultat efter skat | 908 | 28 |  | 28 |  | 28 |
| Balancesum | 25.221 | 27.280 | 638 | 27.918 | -488 | 26.792 |
| Egenkapital | 12.075 | 11.255 |  | 11.255 |  | 11.255 |
| Nettoaktiver | 15.166 | 15.758 | 638 | 16.396 | -488 | 15.270 |
| Rentebærende gæld | 3.362 | 4.251 | 638 | 4.889 | -488 | 3.763 |
| Nettorentebærende gæld (NIBD) | 2.527 | 3.682 | 638 | 4.320 | -488 | 3.194 |
| NIBD/EBITDA | 1,5 | 2,7 |  | 3,1 |  | 2,3 |
| Egenkapitalens forrentning |  | 0,2% |  | 0,2% |  | 0,2% |
| Afkastningsgrad |  | 0,9% |  | 0,9% |  | 0,9% |
| Soliditetsgrad | 47,9% | 41,3% |  | 40,3% |  | 42,0% |

Egen tilvirkning. Oplysninger er baseret på Bunges årsrapport 2012.

I note 18 i Bunge Limiteds årsrapport for 2012 oplyses det, at securitization behandles, som en reduktion af tilgodehavender fra salg ved modtagelse af provenu. Der er dermed tale om en aftale, som overdrager alle væsentlige risici og afkast til tredjemand. Værdien af tilgodehavender ultimo regnskabsåret er oplyst til 772 mio. USD, hvoraf 134 mio. USD er Bunge Limiteds egen risiko. Heraf forstås, at det modtagne provenu udgør 638 mio. USD, hvormed tilgodehavender fra salg af varer og tjenesteydelser er reduceret med dette beløb.

I kolonnen med den alternative indregning vises effekten, såfremt provenuet ikke kunne reducere tilgodehavender og dermed skulle være opført som en gældsforpligtelse. Som det kan ses, er Bunge Limiteds soliditetsgrad væsentlig forværret fra 2011 til 2012, men den ville være forværret med yderligere et procentpoint, hvis ikke tilgodehavenderne var reduceret med 638 mio. USD. Netop soliditetsgraden kan være meget vigtig i forbindelse med aftaler om salg og belåning af fakturaer, da der fra aftalegivers side ofte stilles krav om, at der opnås en minimumssoliditet for at aftalen opretholdes.

Lad os antage, at Bunge Limited skal opretholde en soliditet på 42 % for at opretholde de vilkår, som de har i aftalen, ville det kræve, at balancen reduceres med yderligere 488 mio. USD. Såfremt der fra aftalegiver stilles krav til soliditetsgraden, og virksomheden ikke opnår denne, kan det betyde, at vilkår i aftalen ændres fremadrettet. De vilkår der kan ændres er alt fra pris til overgang af risiko, som vil betyde, at provenuet skal indregnes som en forpligtelse. Men det kan også få andre konsekvenser, idet eksterne investorer også vurderer selskabers nøgletal. Netop soliditetsgraden kan af en ekstern investor give en indikation på, at der er mulighed for at modtage udbytte, hvormed investering i selskabet bliver mere interessant. Igen ligger der her en besvigelsesrisiko, idet selskabet ved opnåelse af specifikke nøgletal kan opnå fordele i forhold til, hvis nøgletallene var anderledes. Det kan antages, at ledelsen har fået krav om at sikre, at virksomheden minimum opnår en soliditet på 42 %, hvormed de vil være sikret en bonus. I det tilfælde skal revisor være opmærksom på, hvordan ledelsen aflønnes, da det potentielt kan føre til ledelsesbesvigelser.

### 8.1.3 Cemex S.A.B. de C.V.

Cemex er en mexicansk virksomhed, hvis aktivitet består i handel med byggematerialer med fokus på cementenheder på det globale marked. Ud fra årsrapport 2012 kan følgende tabel opstilles:

|  |  |  |  |  |  |  |
| --- | --- | --- | --- | --- | --- | --- |
| **CEMEX mio MXN** | **2011** | **2012** | **Alternativ indregning 2012** | | **Følsomhed** | |
| Nettoomsætning | 189.887 | 197.036 |  | 197.036 |  | 197.036 |
| Bruttoresultat | 53.720 | 58.325 |  | 58.325 |  | 58.325 |
| EBITDA | 25.881 | 30.353 |  | 30.353 |  | 30.353 |
| EBIT | 6.594 | 11.508 |  | 11.508 |  | 11.508 |
| Finansielle poster | -19.175 | -17.292 |  | -17.292 |  | -17.292 |
| Resultat før skat | -12.581 | -5.784 |  | -5.784 |  | -5.784 |
| Resultat efter skat | -24.788 | -11.881 |  | -11.881 |  | -11.881 |
| Balancesum | 541.652 | 478.770 | -8.512 | 470.258 | -4.192 | 474.578 |
| Egenkapital | 171.703 | 155.600 |  | 155.600 |  | 155.600 |
| Nettoaktiver | 496.144 | 435.116 | -8.512 | 426.604 | -4.192 | 430.924 |
| Rentebærende gæld | 218.023 | 186.647 | -8.512 | 178.135 | -4.192 | 182.455 |
| Nettorentebærende gæld (NIBD) | 201.895 | 174.169 | -8.512 | 165.657 | -4.192 | 169.977 |
| NIBD/EBITDA | 7,8 | 5,7 |  | 5,5 |  | 5,6 |
| Egenkapitalens forrentning |  | -7,3% |  | -7,3% |  | -7,3% |
| Afkastningsgrad |  | 2,3% |  | 2,3% |  | 2,3% |
| Soliditetsgrad | 31,7% | 32,5% |  | 33,1% |  | 32,8% |

Egen tilvirkning. Oplysninger er baseret på Cemexs årsrapport 2012.

I årsrapportens note 2F oplyser Cemex, at de har indgået securitizationaftale, som ikke kan retfærdiggøre, at tilgodehavender reduceres med det provenu, som modtages i forbindelse med securitizationaftalen. Dermed er der tale om, at de væsentlige risici forbliver ved Cemex og at aftalen derfor kun er et element til styring af de daglige pengestrømme.

I note 9 oplyses der, at securitizationaftalen ved regnskabsårets udløb udgør 10.792 mio. MXN, hvoraf Cemex selv besidder for 2.280 mio. MXN. Det modtagne provenu udgør dermed 8.512 mio. MXN, hvilket Cemex har indregnet under ”Other financial obligations” i balancen.

På trods af at enkelte nøgletal er forbedret i forhold til sidste år, kan vi under alternativ indregning i tabellen se, at både soliditetsgraden samt forholdet mellem den nettorentebærende gæld og EBITDA er yderligere forbedret. Antager vi, at ledelsen i Cemex har fået til opgave at sikre, at forholdet mellem den nettorentebærende gæld og EBITDA ikke overskrider 5,6 ville det kræve, at den rentebærende gæld skulle reduceres med 4.192 mio. MXN, hvilket er mindre end hele securitizationaftalens pålydende. Der vil dermed være et incitament for ledelsen at ophøre indregningen af de fakturaer, som er medtaget i aftalen, da det i sig selv vil sikre, at de opfylder de mål, de er blevet stillet. Også her skal revisor være opmærksom på de mål, som ledelsen er blevet stillet samt deres aflønning såfremt de stillede mål opnås. Samtidig kan det også give pengeinstitutter, investorer og andre interessenter det forkerte indtryk af virksomhedens performance.

Som det ses af eksemplerne på, hvordan salg og belåning af fakturaer indregnes i virksomheder, kan det have stor betydning, hvorvidt virksomheden skal indregne provenuet som en forpligtelse eller ej. Vigtige nøgletal kan blive påvirket i positiv eller negativ retning, hvilket kan få indflydelse på sikring af fremtidig finansiering eller eventuelt optagelse af nye lån til at sikre, at virksomheden vækster. Heraf tydeliggøres det, at revisors involvering i, hvorvidt provenu skal indregnes som forpligtelse eller ej, kan få betydning for virksomhedens fremtidsplaner, hvorfor beslutninger om indregning bør tages så tidlig som mulig og ikke i forbindelse med statusrevisionen. Hertil tillægges også, at større virksomheder ofte sender månedsrapporteringer til bankrådgivere, og en væsentlig ændring i årsrapporten kan betyde, at banken fremover kan stille sig tvivlsom over for de rapporteringer som modtages, idet tidligere versioner har været fejlbehæftet. Det skal selvfølgelig her bemærkes, at en fejl er lige stor uanset om indregning ophører uberettiget eller om indregning fortsætter, hvor det kunne være ophørt.

Området for salg og belåning af fakturaer strækker sig længere end til factoring, securitization og barter trade idet der eksisterer andre finansieringsformer, som reelt skal vurderes ud fra, hvornår indregningsophør kan indtræffe. For få år siden blev det foreslået at indføre en skat på finansielle transaktioner i EU, hvilket alt andet lige ville resultere i forhøjede omkostninger for virksomheder i form af bankgebyrer. Men hvad kunne konsekvensen være, hvis det var blevet indført? En virksomhed ville forsøge at undgå betalingen af ekstra gebyrer, hvorfor man eventuelt vil genoptage ældre betalingsmidler i form af eksempelvis checks. Med flere checks i omløb, vil virksomhederne selv modtage flere checks fra sine kunder som betaling for leverede varer. Hvis vi antager, at virksomheden befinder sig i en branche med lange kredittider og kunder, som ikke betaler til tiden, endda måske efter første rykker, vil virksomhederne eventuelt ved levering af varer forlange en check med en datering svarende til forfaldsdatoen. Checken kan ikke indløses før dateringen, men virksomheden laver en ordning med et pengeinstitut, hvor der indgås aftale om, at banken modtager checks før tid mod en rentebetaling fra virksomheden, som derved vil modtage et provenu. En hurtig og måske endda logisk tanke vil være at udligne provenuet mod debitorer, da denne ikke længere skal rykkes for betaling. Dog vil den form for registrering ikke være retvisende, da der reelt set er tale om, at banken giver virksomheden et lån med sikkerhed i en check, da ikke alle risici og afkast er videregivet, jf. IAS 39.20. Årsagen hertil er, at banken naturligt vil forlange at få provenuet retur, såfremt checken ikke kan indløses på forfaldsdagen.

# KAPITEL 9 – PERSPEKTIVERING (Jane)

## 9.1 Responsumafgørelser

Til at understøtte vores teori om revisors arbejde i forbindelse med indhentelse af tilstrækkelig og egnet revisionsbevis har vi søgt at finde afgørelser fra responsumudvalget. I nedenstående vil vi gennemgå afgørelser fra responsumudvalget.

Som nævnt i afsnit 2.1.2 kan factoring etableres i samarbejde med et eksternt factoring selskab, eller ved etablering af eget factoringselskab oftest et datterselskab til salgsselskabet.

Ved etablering af et factoring datterselskab låner datterselskabet likvider i for eksempel et pengeinstitut, som anvendes til at købe debitorerne hos moderselskaber/salgsselskabet. For at minimere pengeinstituttets risiko for tab vil dette ofte kræve at moderselskabet afgiver en tilbagetrædelseserklæring vedrørende moderselskabets tilgodehavender hos factoringselskabet/datterselskabet samt opsætte yderligere krav om at factoringselskabet aldrig må have tilgodehavende hos moderselskabet.

Der vil sandsynligvis fra bankens side være stillet krav om, at revisor jævnligt skal attestere debitorporteføljens størrelse og aldersfordeling samt validiteten af debitorerne. Revisor skal i den forbindelse være opmærksom på, at afgivelse af en erklæring overfor pengeinstituttet omkring overholdelse af factoring aftaler mv. kan være risikofyldt. Factoring aftaler udarbejdes i nogle tilfælde i forbindelse med likviditetsmangel i salgsselskabet, hvormed revisor igennem sin erklæring kommer til at virke som en forsikring for pengeinstituttet for, at factoring aftalerne overholdes.

Som nævnt i afsnit 7.3, overholdelse af formalia, kan aftaler om factoring ligeledes indeholde ikke finansielle betingelser for aftalens gyldighed, som ikke vil være omfattet af revisors normale finansielle revision. Disse ikke finansielle parametre vil således skulle afdækkes af handlinger og kontroller, der ikke som udgangspunkt hører til revisors kernekompetence, hvorfor der bør være øget fokus på indhentelse af egnet og tilstrækkeligt revisionsbevis herfor.

Revisors arbejdshandlinger opbygges efter de stillede krav fra pengeinstituttet, factoring kontrakten og en vurdering af forretningsgange.

I responsumsag 938, som blev forelagt FSR’s responsumudvalg i 1988 var der følgende forhold gældende: (FSR, 1989)

Banken havde finansieret en factoring ordning etableret mellem et moderselskab Y, og et til formålet etableret factoring selskab X (datterselskab).

Moderselskab Y havde afgivet en tilbagetrædelseserklæring overfor bank for sit tilgodehavende hos factoringselskab X.

I factoring aftalen mellem Moderselskab Y og Factoringselskab X fremgik blandt andet:

* Fakturaer først måtte fremsendes til Factoringselskab X, når levering af ydelsen havde fundet sted.

Factoringselskab X afgav endvidere hensigtserklæring overfor banken om en månedlig erklæring fra revisor, hvor revisor blandt andet skulle erklære sig om følgende:

* At factoring aftalens betingelser blev overholdt, herunder
  + At alle, i henhold til aftalen, fordringer blev overdraget til factoringselskabet
  + At fornødne sikringsakter er iagttaget (notifikation)
  + At indbetaling sker til factoringselskabet

Revisor afgiver en umodificeret erklæring for december, januar og februar.

Revisor konstaterer ved sin revision af debitormængden i marts måned, at der i november og december er sendt fakturaer til factoringselskabet, som vedrører forudbetalt rente, hvilket ikke stemmer overens med factoring aftalens kriterier om at ydelsen skal være leveret.

I maj måned konstaterer bestyrelsen, at der i salgsselskabet er udstedt fiktive fakturaer, som er overdraget til factoringselskabet og dermed indgår i belåningsgrundlaget.

I responsumudvalgets kommentarer til sagen gøres der opmærksom på, at udvalget finder kravene til revisors arbejdshandlinger upræcise, da der ikke direkte fremgår, at revisor skal sikre sig, at fakturerede ydelser også er leveret – uanset at dette direkte fremgik af factoring kontrakten.

Responsumudvalget gør dog samtidig opmærksom på, at uanset kravene til revisors arbejdshandlinger, da burde revisor stikprøvevis have kontrolleret, at de fakturerede ydelser faktisk var leveret. Responsumudvalget er samtidig af den opfattelse, at der med visse mellemrum burde være udsendt saldomeddelelser til bekræftelse af de enkelte fordringers rigtighed.

Det er således vigtigt, at banken udarbejder en revisionsinstruks samt at revisor overfor banken nøje præciserer hvilke af de i instruksen beskrevne revisionshandlinger, revisor kan udføre (praktisk og rentabelt). Ligeledes bør revisor skriftligt overfor banken påpege hvilke, efter revisors opfattelse, væsentlige forhold, som revisionsinstruksen ikke afdækker.

Kontrakter indeholder også i nogle tilfælde begrænsninger i factoring selskabets forpligtigelser, såsom at factoringselskaber ikke må påtage sig gæld udover, hvad der har direkte relation til factoring funktionen. Dette forhold kan være vanskeligt for revisor at erklære sig om, da der er tale om individuelle vurderinger.

Responsumudvalget fastlægger ved sin afgørelse i sag nr. 938 i store træk revisors opgave i forbindelse med en factoring aftale til følgende:

* Sikre at forretningsgange er etableret og overholdes
* Sikre at debitorerne er til stede
* Sikre at der med mellemrum udsendes saldomeddelelser

Som eksempel på revisionshandlinger, som revisor kan udføre ved afgivelse af erklæring overfor et pengeinstitut kan nævnes:

* Indhentelse af underskrevet factoringkontrakt
* Kontrol af notifikation (denunciation)
* Kontrollere af alle tilgodehavender overdrages til factoring selskabet i henhold til aftalen
* Kontrollere at factoring provision beregnes og bogføres i henhold til aftale
* Kontrollere at indbetalinger sket til moderselskabet straks overføres til factoringselskabet
* Kontrollere at nødlidende debitorer ikke belånes
* Kontrollere at mellemregning med moderselskabet aldrig bliver til et tilgodehavende
* Udsende saldomeddelelser
* Indhente ledelseserklæring

Inspiration til listen er fundet i eksempel på factoringkontrakt i: Mikkelsen, E. (1995), *Moderne factoring – myter og muligheder.* 1. udgave, Glostrup: Forenede Factors A/S

Responsumudvalgets afgørelse om minimumshandlinger, som revisor bør udføre ved afgivelse af erklæring om factoring aftaler stemmer således fint overens med de nævnte test af interne kontroller og supplerende revisionshandlinger i kapitel 7. Responsumudvalgets afgørelse vedrører revisors afgivelse af erklæring overfor et pengeinstitut og afgør ikke direkte revisors minimumshandlinger i forbindelse med en løbende revision eller statusrevision, men vores vurdering er, at der afgives erklæring med samme sikkerhed som ved påtegning af en årsrapport, hvorfor handlingerne også må vurderes som minimumshandlinger ved en finansiel revision.

## 9.2 Outsourcing

Vi har tidligere i specialet gennemgået revisors udfordringer i forbindelse med opnåelse af et tilstrækkeligt og egnet revisionsbevis i forbindelse med virksomheders brug af salgskontrakter og factoring, hvor vi blandt andet har givet forslag til revisionshandlinger indenfor debitorområdet. I dette afsnit vil vi vurdere på de udfordringer og den revisionsrisiko der kan opstå, når en virksomhed har valgt at outsource debitorområdet, og revisor dermed ikke direkte har adgang til at vurdere og foretage tests på virksomhedens interne kontroller på området.

Begrebet outsourcing anvendes som betegnelse for en samarbejdsform, hvor virksomheden vælger at få leveret ressourcer og kompetencer til en opgavevaretagelse fra en ekstern samarbejdspartner. Samarbejdet reguleres af en kontrakt, og kan indebære overdragelse af aktiver og/eller personale.

Outsourcing er særligt relevant for støtte- og hjælpefunktioner så som:

* IT ydelser
* Kantinedrift
* Rengøring
* Ejendomsdrift
* Markedsføring og reklame

Potentialet for outsourcing er ikke begrænset til ovennævnte eksempler, men kan ud fra en konkret vurdering i den enkelte virksomhed omfatte en række andre områder, som ikke er virksomhedens kernekompetence.

Outsourcing af debitorstyringen, som i dette speciale er den mest oplagte outsourcing mulighed, kan medføre både fordele og ulemper.

Overordnet set medfører outsourcingen af virksomhedens debitorstyring sammen med indgåelse af en factoringaftale en økonomisk fordel for virksomheden, da den likviditetsmæssige situation forbedres. Hvorvidt virksomhedens soliditetsgrad ligeledes påvirkes positivt af factoringaftalen afhænger af, i hvilken grad provenuet fra factoringen anvendes til nedbringelse af fremmedkapital. Såfremt virksomheden har mulighed for at anvende provenuet til nedbringelse af fremmedkapitalen, da vil den forbedrede soliditetsgrad kunne bruges til at påvirke kassekreditrenten i nedadgående retning.

Fordelene ved at anvende outsourcing på debitorstyringen kan være:

* Øget fokusering på virksomhedens kernekompetencer, for eksempel salg
* Effektiviseringsgevinst/omkostningsreduktion ved outsourcing, som kan komme virksomheden til gode
* Små virksomheder med manglende karrieremuligheder kan have svært ved at tiltrække kompetent personale så som debitorbogholdere eller kun kan tilbyde medarbejdere en deltidsstilling grundet arbejdsmængden
* Outsourcing leverandøren kan være specialister i debitorstyring, herunder kende normer og regler indenfor rykkerprocedure og inkasso mv.

Ulemper ved at anvende outsourcing på debitorstyringen kan være:

* Outsourcing leverandøren skal have provenu/avance for det udførte arbejde
* Virksomheden mister noget af den direkte kundekontakt
* Der kan opstå et afhængighedsforhold til leverandøren

**Revisionsbevis ved outsourcing**

Karakteristisk for outsourcing af debitorområdet, herunder også factoring, er, at virksomheden mister kontrollen over det outsourcede område, som nu styres af en anden virksomhed/ejerkreds. Dette kan betragtes som en principal-agent problemstilling, hvor virksomheden (principalen) ønsker at outsourcing-leverandøren (agenten) lever op til de krav, som virksomheden stiller til de interne forretningsgange og interne kontroller. (Arlbjørn et al. 2006, s. 3) I nogle tilfælde kan anvendelsen af en serviceleverandør mindske virksomhedens risiko for væsentlig fejlinformation, særligt når virksomheden ikke selv har den fornødne ekspertise til at håndtere debitorområdet.

Virksomhedens revisor skal sikre sig, at der opnås et tilstrækkeligt og egnet revisionsbevis for de outsourcede områder, hvilket kan gøres via en ISAE 3402 erklæring, som erklærer sig om serviceleverandørens risikostyring og kontrol. Erklæringen kan både anvendes af virksomheden selv til kontrol af, at eventuelt indgåede aftaler overholdes samt af virksomhedens revisor som revisionsbevis jf. ISA 402.

Som modtager af en ISAE 3402 erklæring bør revisor sikre sig, at erklæringen rent faktisk dækker det specifikke område, som er outsourcet til serviceleverandøren, og ikke blot er en erklæring på serviceleverandørens generelle kontroller. Såfremt der alene modtages en erklæring på serviceleverandørens generelle kontroller, da bør revisor foretage yderligere revisionshandlinger til afdækning af det specifikke outsourcede område.

For at sikre, at revisor modtager den ønskede erklæring, er det vigtigt at der tidligt i forløbet udarbejdes en aftale mellem revisor og serviceleverandøren og/eller serviceleverandørens revisor. Dette til sikring af, at erklæringen omfatter tilstrækkelig test af systemopsætning mv.

Der findes 2 typer ISAE 3402 erklæring:

* Type 1 erklæring, der omfatter kontrolaktiviteternes udformning og implementering
* Type 2 erklæring, der omfatter kontrolaktiviteternes udformning og implementering samt test af om kontrollerne har fungeret effektivt i erklæringsperioden.

Revisor bør i sin dialog sikre sig, at der er enighed om afgivelse af en type 2 erklæring, da det kun er denne, som dokumenterer, at kontrollerne på det outsourcede område har fungeret i erklæringsperioden.

Revisor skal samtidig med aftale om erklæringens indhold foretage aftale om erklæringsperioden. Ved erklæringsperioden er der forskellige aspekter at tage hensyn til. Erklæringsperioden bør være aftalt således, at modtagervirksomhedens ledelse og revisor har mulighed for at tage højde for resultatet ved tilrettelæggelse af årets revision. Såfremt erklæringen ikke overholder de aftalte handlinger, da har revisor ved denne erklæringsperiode mulighed for at bede om yderligere revisionshandlinger i rette tid. Samtidig skal revisor sikre sig, at erklæringsperioden ikke ligger for eksempel mere end 90 dage før regnskabsårets afslutning, da revisor ved en revision skal sikre sig, at forretningsgange og interne kontroller har fungeret effektivt i hele regnskabsåret. Afviger erklæringsperioden væsentligt fra virksomhedens regnskabsår, da skal revisor vurdere på behovet for at foretage yderligere arbejdshandlinger til sikring af, at kontrollerne på det outsourcede område har fungeret i den periode, som erklæringen ikke dækker. Det er således vigtigt, at revisor i god tid tager kontakt til serviceleverandørens revisor for at forsikre sig om dennes tidshorisont for erklæringsafgivelsen samt til sikring af aftale om erklæringens indhold og omfang af arbejdshandlinger.

Inddragelsen af en anden revisor ændrer ikke på revisors ansvar for at opnå tilstrækkeligt og egnet revisionsbevis med henblik på at skabe et grundlag for afgivelse af en konklusion.

I forbindelse med vurderingen af, om der er opnået et tilstrækkeligt og egnet revisionsbevis via en type 1 eller type 2 erklæring skal revisor vurdere, om serviceleverandørens revisor er faglig kompetent til at udføre arbejdet og uafhængig af serviceleverandøren. Såfremt revisor ikke vurderer, at serviceleverandørens revisor er faglig kompetent til at beskrive og teste kontrollerne, da kan erklæringen ikke anvendes som revisionsbevis.

Efter modtagelse af ISAE 3402 erklæringen på debitorområdet skal revisor foretage en vurdering af serviceleverandørens arbejde, herunder vurdere om beskrivelsen, udformningen og funktionaliteten af kontrollerne hos serviceleverandøren er relevant til afdækning af revisors risikovurdering.

Såfremt revisor gennem erklæring ikke er i stand til at opnå tilstrækkelig revisionsbevis vedrørende de ydelser, som serviceleverandøren leverer, da skal revisor modificere konklusionen i regnskabets erklæring.

Forhold som kan være afgørende for, om der afgives en modificeret påtegning kan blandt andet være:

* Manglende applikationskontroller
  + Serviceleverandørens beskrivelse af systemernes anvendelse af applikationskontroller stemmer ikke overens med de konstaterede applikationer/manglende applikationer i systemerne
* Serviceleverandørens interne kontroller er ikke udformet til at kunne give en høj grad af sikkerhed.
  + Personsammenfald mellem de personer som vurderer om en systemændring er nødvendig og de personer som udformer og implementerer disse.
  + Manglende tests af systemændringer før implementering.
* Interne kontroller har ikke fungeret effektivt i hele erklæringsperioden
* Serviceleverandørens revisor er ikke i stand til at opnå tilstrækkeligt og egnet revisionsbevis

Revisors udfordring i forbindelse med opnåelse af tilstrækkeligt og egnet revisionsbevis ved kundens anvendelse af outsourcing på debitorområdet og outsourcing generelt ligger i, at revisor skal indhente en erklæring fra serviceleverandørens revisor. Revisor skal således i god tid tage kontakt til serviceleverandørens revisor for at planlægge både den tidsmæssige placering for erklæringsopgaven samt de handlinger, herunder både analytisk, forespørgsel og efterprøvning, som serviceleverandørens revisor skal udføre. Såfremt revisor ikke har et indgående kendskab til virksomheden, og ikke er bekendt med anvendelsen af outsourcing, da kan revisor risikere ikke at kunne indhente en erklæring fra serviceleverandørens revisor, og dermed eventuelt ikke have mulighed for at indhente revisionsbevis på det outsourcede område.

Ved outsourcing stilles der således yderligere krav til såvel revisors planlægning som indsamling af revisionsbevis og evne til at vurdere på arbejder udført af anden revisor.

## 9.3 Særlig dansk lovgivning

Vores speciale har taget udgangspunkt i regnskaber og revision efter IFRS. I denne del af perspektiveringen vil vi gennemgå de særlige danske forhold, som gør gældende i forbindelse med en revision.

**Revisors rapportering**

Jf. ISA 265 skal revisor rapportere til den øverste ledelse og den daglige ledelse ved mangler i den interne kontrol. Jf. særskilt dansk lovning, Revisorlovens § 20, skal revisor ligeledes, såfremt der foretages revision af et årsregnskab, foretage rapportering til hvervgiver via en revisionsprotokol.

Revisionsprotokollen er et vigtigt juridisk dokument og fungerer som revisors primære kommunikationsmiddel til selskabets bestyrelse. Revisionsprotokollen er således en præcis lovkrævet rapportering, der understøtter kontrolmuligheden i den danske tostrengede ledelsesmodel.

Revisorlovens § 20 stk. 3 siger:

*”I revisionsprotokollen skal revisor redegøre for arten og omfanget af de udførte revisionsarbejder og konklusionen herpå. Revisor skal herunder i de mindste oplyse om følgende, når der er udført revision:*

1. *Væsentlige spørgsmål vedrørende revisionen, herunder især væsentlig usikkerhed, fejl eller mangler vedrørende virksomhedens bogholderi, regnskabsvæsen eller interne kontrol,*
2. *Forhold, som normalt må forventes at have betydning for modtagerens eller hvervgiverens stillingtagen til årsregnskabet mv.,*
3. *Hvorvidt revisor opfylder lovgivningens krav til revisors uafhængighed, og*
4. *Hvorvidt revisor under revisionen har modtaget alle de oplysninger, der er anmodet om.”*

Revisorlovens § 20 stk.3 siger at der skal føres protokol, når der er foretaget revision. Af bemærkningerne til loven fremgår det, at dette naturligvis er tilfældet i forbindelse med revisionen af årsrapporten og afgivelse af revisionspåtegningen, men der kan også være foretaget revision i årets løb. Revision i årets løb er en forberedelse af revisionen af årsrapporten og den retter sig primært mod områder som gennemgang og kontrol af virksomhedens forretningsgange eller IT kontroller, interne kontrolforanstaltningers pålidelighed, om registreringerne i bogføringen er ajour og pålidelig mv. Hvis der er foretaget revision i årets løb, skal dette ligeledes omtales i revisionsprotokollen, når arbejdet er udført.

Det fremgår ikke direkte, at revisor skal udarbejde en protokol efter foretaget løbende revision, men blot at den løbende revision skal omtales i revisionsprotokollen. Der er derfor ikke krav om særskilt protokol ved løbende revision, men blot en omtale i den årlige revisionsprotokol i forbindelse med årsafslutningen. Er der i den løbende revision konstateret vanskelige forhold med dårlige eller mangelfulde registreringssystemer, skiftende medarbejdere i regnskabsafdelingen, tabsgivende drift eller lignende, da vil protokollat i årets løb være både relevant og nødvendig.

Revisorlovens § 20 stk. 3 nr. 1 sikrer, at revisor foretager den nødvendige rapportering til bestyrelsen om mangler i den interne kontrol, som også er krævet i ISA 265 om kommunikation om mangler i intern kontrol til den øverste ledelse og den daglige ledelse. Hvorvidt der i revisionsprotokollen skal skelnes mellem om mangler i den interne kontrol er betydelige eller ej fremgår ikke af bemærkningerne til. Dog fremgår det af bemærkningerne til revisorlovens § 20 stk. 4, at denne kræver, at pligten til at indføre oplysninger i revisionsprotokollen ikke kan erstattes af andre oplysninger. Som andre oplysninger anses blandt andet breve til virksomhedens ledelse eller mundtlige orienteringer af virksomhedens medarbejdere, hvis oplysningerne i øvrigt opfylder kravene til at skulle indføres i revisionsprotokollen.

Revisorlovens § 20 stk. 4 siger dermed, at såfremt et forhold er i en sådan karakter, at det bør indføres i revisionsprotokollen, da kan revisor ikke opfylde lovgivningen ved, som minimumskravet i ISA 265, at på anden måde skriftligt eller mundtligt at orientere virksomhedens ledelse.

Vi ser denne bemærkning til revisorloven som en skærpelse af kravene i forhold til ISA 265, hvor revisor, såfremt der er tale om betydelige mangler i den interne kontrol, skriftligt skal orientere den øverste ledelse, da der ikke af ISA 265 fremgår i hvilken skriftlig form informationen skal afgives.

Revisor afgør selv, indenfor rammerne af lovgivningen og god revisorskik, hvilke oplysninger der skal føres i protokollen, men det må som minimum forventes, at de konstaterede risikofyldte og væsentlige områder jf. revisors planlægning, omtales. Det er dog klart foreskrevet i lovteksten, at væsentlig usikkerhed, fejl eller mangler vedrørende bogholderi, regnskabsvæsen og intern kontrol, herunder også IT kontroller skal omtales i protokollen. Mangler i forretningsgange og i den interne kontrol inden for de regnskabsmæssige områder skal derfor omtales, da disse kan skabe utilsigtede fejl, besvigelser eller andre misligheder. Uvæsentlige forhold/mangler skal jf. bemærkningerne til revisorlovens § 20 ikke omtales i protokollen, hvis de let har kunnet afhjælpes og ikke har større konsekvens i andre relationer. Revisor skal under revisionen og ved udarbejdelse af protokollen vurdere, hvilke mangler der har betydning for ledelsen, enten som følge af manglens karakter eller på baggrund af beløbsstørrelse.

Opdager revisor besvigelser under sin revision skal disse altid omtales i revisionsprotokollen, blandt andet for at sikre, at ledelsen er informeret herom, og dermed har mulighed for at reagere på besvigelsen.

Uddrag fra revisionsprotokol vedrørende revision i årets løb for området tilgodehavender fra salg af varer og tjenesteydelser kunne eksempelvis være:

*”På tidspunktet for den udførte controlling i datterselskaberne viser controlling rapporterne, at der ikke har været indikatorer på risici for væsentlige tab udover allerede hensatte beløb.*

*Herudover har vi ikke kendskab til risici vedrørende de indregnede debitorer, ligesom der i henhold til controlling rapporterne ikke er rapporteret om særlige risici.*

*I henhold til vores kendskab til selskabets forretningsgange omkring kreditgivning vurderes risikoen individuelt med involvering af økonomifunktionen og den daglige ledelse. Der fastsættes individuelt kreditmaksimum på kunder og der afstemmes løbende med den opnåede forsikringsdækning på den enkelte kunde.*

*Vi er bekendt med, at der som en del af koncernens risikostyring løbende rapporteres de 10 største debitorer til bestyrelsen, som godkender de på tidspunktet registrerede udeståender.”*

Som nævnt i vores indledning er tilgodehavender fra salg af varer og tjenesteydelser samt varelager ofte både væsentlige og risikofyldte områder i en virksomheds regnskab, hvorfor disse også oftest er benævnt i revisionsprotokollen.

I eksemplet har revisor rapporteret om sin gennemgang af virksomhedens forretningsgange indenfor vurdering af hensættelser til tab og håndtering af kreditmaksimum, hvormed ledelsen er gjort opmærksom på, at controllerne efter revisors opfattelse foretager en betryggende gennemgang og vurdering heraf. Revisors rapportering til ledelsen i den løbende revisionsprotokol handler dermed om virksomhedens forretningsgange og interne kontroller. Såfremt disse ikke er fuldt ud implementeret, som det ofte er tilfældet i små og mellemstore virksomheder, da vil revisor indføre et særskilt afsnit i protokollen vedrørende forretningsgange og interne kontroller, som eksempelvis kunne være:

*”Som et led i revisionen har vi gennemgået selskabets registreringssystem og de heri indlagte interne kontrolprocedurer. Som følge af det begrænsede antal medarbejdere i selskabets administration er det ikke muligt at adskille alle de administrative funktioner effektivt mellem personer.*

*Der foreligger derfor en risiko for, at der opstår tilsigtede eller utilsigtede fejl i selskabets administration, og der kan derved opstå tab. Vor revision kan ikke afsløre disse fejl med sikkerhed.*

*Konstaterer vi under vor revision uregelmæssigheder, vil vi udvide revisionen med henblik på at afklare årsagen til de fundne uregelmæssigheder.”*

Efter revisors gennemgang og test af kontroller samt vurdering på af disse kan revisor efterfølgende redegøre for, om det er revisors vurdering at registreringssystemer og interne kontroller i det væsentligste fungerer tilfredsstillende eller ej.

På samme måde kan det være relevant og nødvendig for revisor at kommentere forhold, hvor den daglige ledelse har foretaget fravalg af interne kontroller, så som:

*”Selskabets har valgt, at der ikke skal være fuldstændig funktionsadskillelse mellem den person som foretager bogføringen for det enkelte område og opretter betalingsforslag for de tilsvarende udgifter, herunder procedurerne for lønudbetalinger.”*

Revisors rapportering til bestyrelsen om tilgodehavender fra salg af varer og tjenesteydelser kunne indeholder elementer som i nedenstående eksempel:

*”Tilstedeværelsen af tilgodehavender er kontrolleret ved udsendelse af saldomeddelelser i såvel årets løb som i forbindelse med revision af selskabets statusbalance. De modtagne svar har ikke givet anledning til bemærkninger. Herudover er tilstedeværelsen af debitorbeholdningen pr. 31.12.xx revideret ved stikprøvevis gennemgang af indbetalinger indgået efter statusdagen.*

*Nedskrivningen af tilgodehavenderne foregår som hovedregel efter individuelle vurderinger, hvilket vurderes at være tilstrækkeligt. Kreditforsikringen på udenlandske debitorer udgør DKK xx svarende til xx % af hele porteføljen.*

*Risikoen for overforfaldne fordringer er efter vores opfattelse ved aflæggelsen af årsrapporten for 20xx nedbragt til et lavt niveau. På baggrund af den foretagne revision og vores drøftelser med virksomhedens ledelse vurderes der ikke at være en unormal risiko for tab.*

I ovenstående eksempel rapportere revisor til bestyrelsen om tilstedeværelsen og værdiansættelsen på baggrund af de test af kontroller og stikprøver, der er foretaget i forbindelse med revisionen. Revisor konkluderer, at der vurderes det væsentligste at være hensat til tab, hvormed risikoen for yderligere tab og disse tabs beløbsstørrelse vurderes at være uvæsentlig for regnskabslæserne.

Den særlige danske lovgivning består af kravene til revisors rapporteringspligt, som efter vores vurdering er skærpet i forhold til IFRS’s krav til rapportering.

# KONKLUSION (Fælles)

Dette speciale har omhandlet revisors reaktion på de særlige risici, der er forbundet med salgskontrakter samt salg og belåning af tilgodehavender fra salg af varer og tjenesteydelser, og særligt revisors indhentelse af tilstrækkeligt og egnet revisionsbevis herfor, dog begrænset til kun at omfatte revisionen frem til og med løbende revision.

For at opnå mulighed for indhentelse af et tilstrækkeligt og egnet revisionsbevis bør revisor jf. ISA 300, 315 og 320 foretage en grundig og fyldestgørende planlægning, som såvel indeholder revisors risikovurdering og fastsættelse af væsentlighedsniveau for såvel regnskabet som helhed samt ved udførsel og ved større virksomheder også på enkeltpostniveau. Revisors planlægning er således en essentiel del af den løbende revision, da der i forbindelse med selve planlægningen tages stilling til såvel revisionsmål, der ønskes afdækket samt fastsættes et væsentlighedsniveau for regnskabet på baggrund af tidligere års erfaringer eller fra indledende interview med virksomheden. I planlægningsfasen fastsættes den revisionsstrategi- og plan, som den løbende revision og statusrevisionen forventes at blive udført efter.

Revisors forståelse for virksomhedens interne kontroller spiller en stor rolle i forbindelse med planlægningen, herunder valg af revisionsstrategi. Forståelsen for virksomhedens kontrolmiljø og kontrolaktiviteter giver mulighed for at afgøre, hvorvidt revisionen kan baseres på en kontrolbaseret strategi eller ej. Der stilles derfor krav til, at revisor anvender revisionshandlinger som både består af interview og observation samt test af kontroller til verificering af, hvorvidt kontrollerne er effektive og kan anvendes som revisionsbevis og grundlag for valg af strategi. Valget af revisionsstrategi har stor betydning for mængden af revisionshandlinger, der skal udføres for at opnå tilstrækkeligt revisionsbevis på de enkelte revisionsmål. Revisionsbevis kan aldrig alene være baseret på kontrolbaseret revision, hvorfor revisor er nødsaget til også at foretage substanshandlinger, for at der kan argumenteres for et tilstrækkeligt revisionsbevis.

Dermed foretages der i forbindelse med revisionsplanlægningen såvel en risikovurdering, herunder en forståelse af virksomhedens egen risikovurdering og reaktion herpå, samt en fastsættelse af væsentlighedsniveau og vurdering af de interne kontroller. Planlægningen danner således grundlag for revisors efterfølgende arbejde og den strategi og de handlinger, som revisors arbejde skal udføres efter. Såfremt der undervejs i udarbejdelse af dele af planlægningen eller den løbende revision fremkommer oplysninger, som kan have indflydelse på revisors valg af strategi, væsentlighedsvurdering eller risikovurdering, da bør revisor indarbejde disse oplysninger og tilrette såvel strategi som væsentlighedsvurdering og risikovurdering.

De revisionsmål, som revisor vurderer nødvendige at afdække i forbindelse med revision af salgskontrakter samt salg og belåning af tilgodehavender, bør afspejle revisors vurdering af, hvornår der er indhentet tilstrækkeligt revisionsbevis.

På det specifikke emneområde er der jf. vores konsekvensanalyse i kapitel 8 stor risiko for fejl i årsrapporten, såfremt virksomheden indregninger eller vurderer aftalerne efter andre principper end de tilladte. Området er dog præget af stor grad af regnskabsmæssige skøn, hvorfor det kan være svært for revisor at gennemskue de anvendte kriterier for indregning og de bagvedliggende incitamenter for den foretagne indregning. Konsekvensberegningen viser dermed den risiko der er i forbindelse med valg af indregningsprincip, og dermed også de fejl som et forkert valg af indregningsprincip kan påføre virksomhedens regnskab. Revisor skal vurdere på virksomhedens valg af regnskabsprincip på baggrund af det indhentede revisionsbevis på de enkelte aftaler. Revisors udfordring i forbindelse med salg og belåning af fakturaer er således, efter vores vurdering, indhentelse af tilstrækkeligt revisionsbevis på områder, som ikke hører under en normal finansiel revision, herunder eksempelvis indhentelse af revisionsbevis for korrekt overholdelse af alle ikke finansielle aspekter i de indgåede aftaler. Forkert valg af indregningsprincip eller manglende overholdelse af de ikke finansielle aspekter i aftalerne er, efter vores vurdering, en af de væsentligste risici for revisor, da det kan medføre tvivl om, at regnskabet udviser et retvisende billede, hvormed revisor risikerer at afgive forkert revisionspåtegning.

Vi har i kapitel 7 oplistet en række interne kontroller, som vi vurderer, kan anvendes som revisionsbevis, såfremt de ved revisors test heraf findes effektive og betryggende. De interne kontroller og revisors test heraf afdækker hver især en række revisionsmål, og det er vigtig at gøre sig klart, at de enkelte kontroller som udgangspunkt ikke alene kan afdække et revisionsmål, på samme måde som test af kontroller ikke i sig selv kan udgøre et tilstrækkeligt og egnet revisionsbevis.

Vores perspektivering i forhold til afgørelser fra responsumudvalget understøtter de handlinger, som vores speciale har vist som værende blandt de handlinger, som revisor bør udføre, for at opnå tilstrækkelig og egnet revisionsbevis ved revision af salgskontrakter samt salg og belåning af fakturaer.

De særlige risici som vi via dette speciale har identificeret for revisor i forbindelse med revision af salgskontrakter samt salg og belåning af fakturaer kan specificeres som værende:

Effektiv planlægning, herunder risikovurdering, valg af væsentlighedsniveau og valg af revisionsplan- og strategi. Risiciene i forbindelse hermed er revisors manglende identifikation af de specifikke områder samt manglende reaktion herpå i forbindelse med udvælgelse af revisionsmål, som ønskes afdækket i revisionshandlingerne. Her spiller revisors forståelse for såvel virksomhedens som dens omgivelser en væsentlig rolle, da denne hjælper revisor til valg af den rette revisionsstrategi.

I forbindelse med selve revisionens udførsel vurderer vi, at revisor bør være opmærksom på de særlige risici, der kan være forbundet med de specifikke områder. Herunder særligt, at revisor bør have fokus på de ikke finansielle kriterier i aftalerne, som kan have indflydelse på aftalens gyldighed og indregningsprincip. Revisor bør sikre sig, at der er etableret effektive og betryggende forretningsgange på området samt foretage test heraf, da manglende interne kontroller kan resulterer i merarbejde for revisor og dermed yderligere og fordyrende substanshandlinger. De interne kontroller er efter vores vurdering en essentiel faktor for revisor, for at kunne understøtte konklusionen.

Da området indeholder stor grad af regnskabsmæssige skøn, både ved valg af indregningsprincip samt ved eksempelvis vurdering af nedskrivningsbehov er det vores vurdering, at revisor i sin revision bør have stor fokus herpå via såvel forespørgsel, observation, test af kontroller og substanshandlinger. De regnskabsmæssige skøn og muligheden for at foretage individuelle vurderinger af aftalerne i forhold til indregningskriterier åbner desuden en besvigelsesrisiko, hvor revisor bør have opmærksomhed på, hvilke konsekvenser de valgte indregningsprincipper og regnskabsmæssige skøn har for årsrapporten.

Øvrige identificerede risici i forbindelse med salgskontrakter samt salg og belåning af fakturaer vurderer vi blandt andet til at kunne være virksomheders outsourcing af debitorområdet, da dette stiller yderligere krav til revisor i forbindelse med såvel planlægningen som ved vurdering af revisionsbevis. Revisor skal i dette tilfælde sikre sig, at der via erklæring fra anden revisor kan indhentes revisionsbevis, samt sikre sig at det indhentede bevis er tilstrækkeligt og egnet til at afdække de identificerede risici samt til afdækning af de revisionsmål, som revisor ønsker afdækket.

Der er efter vores vurdering ikke et entydigt svar på, hvorledes revisor bør forhold til sig de særlige risici, som er forbundet med salgskontrakter samt salg og belåning af fakturaer. Udarbejdelsen af dette speciale har vist, at der findes mange risikoelementer og mange muligheder for afdækning heraf. Vores konklusion på hovedspørgsmålet er således at et tilstrækkelig og egnet revisionsbevis opnås gennem en effektiv planlægning og identificering af de risici som er forbundet med området, herunder kendskab til virksomhedens brug af salgskontrakter og/eller salg og belåning af fakturaer og de interne kontroller som virksomheden har etableret i forbindelse hermed.

Revisor indhentelse af revisionsbevis på området vurderer vi som udgangspunkt bør tage afsæt i test af kontroller, da områdets kompleksitet gør det vanskeligt at afdække risiciene via en ren substansbaseret revision. De valgte test af kontroller bør afdække de revisionsmål som revisor har vurderes risikofyldte i forbindelse med planlægning og endvidere understøttes af en passende mængde substanshandlinger, da kontrolbaseret revision aldrig i sig selv kan udgøre et tilstrækkeligt og egnet revisionsbevis.

# LITTERATURFORTEGNELSE

**Bøger**

Andersen, J. et al (2003), *Revision – koncept & teori,* 2 udgave, 3. oplæg, København; Forlaget Thomson

Bakka, J. F. & Fivelsdal, E. (2010) *Organisationsteori.* 5. udgave. København: Handelshøjskolens Forlag

Eilifsen, A. et al. (2010) *Auditing & Assurance Services*. 2. internationale udgave. Berkshire: McGraw-Hill

Elling, J.O. (2008) *Finansiel rapportering,* København: Gjellerup

Fedders, J. & Steffensen, H. (2009) *Årsrapport efter international regnskabsstandarder – fra dansk praksis til IFRS,* 3. udgave, 2. oplæg, Vojens: P. J. Schmidt Grafisk

FSR (2011) *Internationale Standarder om revision og kvalitetsstyring samt yderligere krav ifølge dansk revsiorlovgivning,* København: FSR- danske revisorer

Skovsted, S. & Hansen, J.G. (1994), *Statistisk revision i praksis – effektiv styring af revisionsarbejdet,* Holte: Holte Bogtrykkeri

Welinder, H. (2003) Revision af debitorer. *Revifora – Revisionsorientering.*

**Artikler**

Arlbjørn, J. et al (2006), Outsourcing, Supply Chain Management og ”Uafhængig revision”. *Revision og Regnskabsvæsen.* (september)

Fabricius, O. & Rytter, J. (2000) Revision af omsætning. *Revifora – Revisionsorientering*

FSR (1996) *Notat vedrørende væsentlighed*. Danmark: Foreningen af Statsautoriserede Revisorer.

Mortensen, H. F. (1988) Factoring. *Revisionsorientering*

**Online artikler**

COSO. (2012), *Internal Control - Integrated Framework,* [Online]**,** [**http://www.fsr.dk/~/media/Files/Faglig%20viden/CSR/COSO/coso\_draft\_internal%20control%20framework.ashx**](http://www.fsr.dk/~/media/Files/Faglig%20viden/CSR/COSO/coso_draft_internal%20control%20framework.ashx) , [05.10.2013]

Del Din, A., Talpo, L. & Pepe, N. (2009), *Derecognition: IASB’s Proposed Amendments to IAS 39,* [Online], <http://www.paulhastings.com/assets/pdfs/03-IAS39-October_2009.PDF>, [11.10.2013]

FSR (1989) *Responsumsag nr. 938 af 26. Juni 1989,* [Online], <http://www.fsr.dk/~/media/Files/FSR/Faglige_informationer/Responsa/Responsa%20arkiv/1980_1989/R-938.ashx>, [14.10.2013]

IFRS. (2011), *IFRS 9 Mandatory effective date and disclosures,* [Online], <http://www.ifrs.org/Current-Projects/IASB-Projects/Financial-Instruments-A-Replacement-of-IAS-39-Financial-Instruments-Recognitio/IFRS-9-Mandatory-effective-date-and-disclosures/Pages/IFRS-9-Mandatory-effective-date-and-disclosures.aspx>, [08.10.2013]

Økonomi – og Erhvervsministeriet (2006), *Revisorlovgivning – I internationalt perspektiv,* [Online], <http://erhvervsstyrelsen.dk/file/225799/revisorlovgivning_internationalt_perspektiv.pdf>, [17.10.2013]

# BILAG 1



Fedders & Steffensen, 2009, s. 679